Squad ekulavailanee FAM intha?\nއެފްއޭއެމްގެ ޑެޕިޔުޓީ ޓެކްނިކަލް ޑައިރެކްޓާ އިހްސާން އަބްދުލް ގަނީ 'ސާންތީ' --- ފޮޓޯ: އެފްއޭއެމް\nއަންނަ މަހު އޮންނަ ސާފް ޗެމްޕިއަންޝިޕަށް އެކުލަވާލި ސްކޮޑާ މެދު ކަންބޮޑުވުންތައް ސޯޝަލް މީޑިއާގައި ބަންޑުން ކުރަމުން ދިޔަ ވަގުތެއްގައި، ސްކޮޑް ނެގި ގޮތާމެދު ހުރީ ކޮންކަހަލަ ކަންބޮޑުވުންތަކެއްތޯ އޮފިޝަލަކާ ސުވާލު ކުރީމެވެ.\n"އަހަރެން ބޭނުމެއްނޫން ކޮމެންޓެއް ދޭކަށް، ޓީމު ނަގާފައި އޮތީ ސާންތީ [އިހްސާން އަބްދުލް ގަނީ] ބޭނުންވާ ގޮތަށް،" ސުވާލަށް ޖަވާބު ލިބުނެވެ. އެ ޖަވާބާ ގުޅިގެންނާއި އަދި މި ސުވާލަކީ އެންމެންގެ ދޫމަތިން ދެކެވޭ ވާހަކައަކަށް ވުމުން މިއީ ވެސް ދައްކާލަން ޖެހޭ ވާހަކައެއް ކަމަށް ވެއްޖެ އެވެ.\nސްކޮޑް ނަގަނީ އެފްއޭއެމްގެ ޑެޕިޔުޓީ ޓެކްނިކަލް ޑައިރެކްޓާ އިހްސާން އަބްދުލް ގަނީ (ސާންތީ) ބޭނުންވާ ގޮތަށް ހެއްޔެވެ؟ އޭނާގެ ފޭވަރިޓް ކުޅުންތެރިން ސްކޮޑަށް ނެގުމަށް، ސާންތީ ބާރު އަޅާ ހެއްޔެވެ؟ ނުވަތަ ސްކޮޑު ނެގުމުގައި އެފްއޭއެމްގެ އެއްވެސް ދައުރެއް ނުވަތަ ނުފޫޒެއް ގައުމީ ކޯޗަކަށް ހުންނަ މީހަކަށް އެވޭ ހެއްޔެވެ؟\nގައުމީ ސްކޮޑަށް ކުޅުންތެރިން ނަގާ ކޮންމެ ފަހަރަކު، ސްކޮޑާ މެދު ހިތްހަމަނުޖެހުންތައް ފެންމަތި ކުރެ އެވެ. ތުހުމަތު ރައްދު ކުރަނީ އެފްއޭއެމްއަށެވެ. ނުވަތަ އެފްއޭއެމްގައި އެވަގުތެއްގައި ތިބޭ ބަޔަކަށެވެ. އެފްއޭއެމުން ބޭނުންނުވާ ކުޅުންތެރިޔަކު ޓީމަށް ނުނެގުމަށް ކޯޗަށް ބާރު ފޯރުވާ ހެއްޔެވެ. މިއީ ކޮންމެ ފަހަރަކު ކުރެވޭ ތުހުމަތެކެވެ. މިހާރުގެ ކޯޗް ޕީޓާ ޝެގަޓް އާއި ކުރިން މަސައްކަތް ކުރި ދެ ކޯޗުން ކަމަށްވާ، އޮސްޓްރޭލިއާގެ ޑަރެން ސްޓްވާޓް އާއި ނިއުޒިލެންޑްގެ ރިކީ ހާބަޓްއާ ވެސް މިވާހަކަ ދެއްކީމެވެ. އެ ދެ ކޯޗުންވެސް މީޑިއާގައި ބުނެފައި ވަނީ ޓީމު ނެގުމުގައި ވަކި މީހެއްގެ ނުފޫޒެއް ނެތް ކަމަށެވެ.\n"އަހަރެން ސްކޮޑަށް ނެގި މަޝްހުރު ކުޅުންތެރިޔެއްގެ ފެންވަރު ދަށްވުމުން އަހަރެން ވާނެ އެކުޅުންތެރިޔާ ސްކޮޑުން ބާކީކޮށްފައި،" ނިއު ޒިލެންޑް ވޯލްޑްކަޕަށް ގެންގޮސްދިން ހާބަޓް ކުރިން ދިން އިންޓަވިއުއެއްގައި ބުނެފައި ވެއެވެ. "އޭނާ [އެ ކުޅުންތެރިޔާ] ބާކީ ކޮށްގެން ވަރަށް ފާޑު ކިޔުންވެސް އައި، އަހަރެން ބޭނުންވާ ފެންވަރު އެ ކުޅުންތެރިޔެއްގެ ކިބައިގައި ނެތް ނަމަ މީހުން ފާޑު ކިޔަސް އަހަރެން އެ ކުޅުންތެރިޔެއް ނުނަގާނަން."\nކުރީގެ ކޯޗް ސްޓްވާޓް ހުރިއިރު މާޒިޔާގެ އެޓޭކިން މިޑްފީލްޑާ އިސްމާއީލް އީސާ (މެސީ)، ގައުމީ ޓީމުގެ ޕްރެކްޓިސް ދޫކޮށް ދިއުމުން ތުހުމަތުގެ އިނގިލި ސްޓްވާޓަށް އަމާޒުވި އެވެ. އޭރު އަވަސްއަށް އޭނާ ދިން އިންޓަވިއުގައި ބުނި ގޮތުގައި އޭނާ ކޯޗަކަށް ހުރެ އިސްމާއީލް އަލުން ޓީމަށް ނުނަގާނެ އެވެ. އެފްއޭއެމުން އެންގި ނަމަވެސް އޭނާގެ ނިންމުން ބަދަލު ނުކުރާނެ އެވެ.\n"ޓީމަށް ނަގާނީ ކޮން ކުޅުންތެރިންނެއް ކަން އެނގެނީ އަހަންނަށް، އެފްއޭއެމްގެ ރައީސް އަށްވެސް، އަދި ނެޝަނަލް ޓީމުތަކުގެ ކޮމިޓީގެ ޗެއާމަނަކަށް ވެސް ނޭންގޭނެ މިވެނި ކުޅުންތެރިޔެއް ޓީމަށް ނަގާށެކޭ، ވަކި ކުޅުންތެރިޔަކު ނަގަން އެންގި ނަމަވެސް އަހަރެން އެކަމެއް ނުކުރާނަން،" މިދިޔަ އަހަރު އޮކްޓޫބަރު މަހު އަވަސްއަށް ދިން އންޓަވިއުގައި ސްޓްވާޓް ބުނެފައި ވެއެވެ. "ޓީމުގެ ނަތީޖާ ދަށް ވެގެން ވަޒީފާ ގެއްލޭނެ މީހަކީ އަހަރެން އެހެންވީމަ އެހެން މީހަކު ބޭނުންވާ ކުޅުންތެރިޔެއް އަހަންނެއް އަހަރެން ކޯޗު ކޮށްދޭ ޓީމަކަށް ނުނަގާނަން."\nގައުމީ ޓީމުގެ ކުޅުންތެރިން މެޗަކަށް ނިކުތުމުގެ ކުރިން ދަނޑު މަތީގައި ހުއްޓިލައިގެން ---\nނަންނުޖަހާ ގޮތަށް ވާހަކަ ދެއްކި ފަރާތްތަކުން ކަންބޮޑުވުން ފާޅު ކުރަމުން ދިޔައީ، އެ ކުލަބަކަށް ނިސްބަތްވާ ވަކި ކުޅުންތެރިޔަކު ގައުމީ ސްކޮޑުގައި ނުހިމަނައިގެނެވެ. ބައެއް ފަރާތްތަކުން އިސްވެ އެ ވާހަކަ ދައްކަން ބޭނުންވެގެން ގުޅިއެވެ. އެކަންބޮޑުވުމާ ގުޅިފައި ވަނީ އެ ކުލަބުގައި މޮޅަށް ކުޅުނު އެވެނި މިވެނި ކުޅުންތެރިޔަކަށް ފުރުސަތު ނުލިބިގެންނެވެ. ނަމަވެސް ހުރިހާ ކުލަބެއްގެ އޮފިޝަލުންވެސް ކަންބޮޑުވުން ފާޅުކޮށް ވާހަކަ ދެއްކި، އެއް ކުޅުންތެރިޔަކީ ކުރިގެ ގައުމީ ކެޕްޓަން އަލީ އަޝްފާގް (ދަގަނޑޭ) އެވެ. އޭނާ ޓީމުގައި ނުހިމެނުމުން އެންމެންގެ ފާޑު ކިޔުންތައްވެސް އެފްއޭއެމް އާއި ގައުމީ ކޯޗަށް އޮއްސާލި އެވެ.\nއަޝްފާގް ޓީމުގައި ނުހިމެނުމުން، ކަންބޮޑުވުން ފާޅު ކުރުމަށް އެކަމުގައި އެންމެ އިސްކޮށް އުޅުނީ ޓީސީއާ ގުޅުންހުރި އެކި ފަރާތްތަކެވެ. އޭނާ ސްކޮޑަށް ނުނެގުމުން އެކަމާ ހިތްހަމަ ނުޖެހުމުގެ ޝުއޫރު ފާޅު ކުރުމަށް ބޭއްވި ހަރަކާތުގައި އެންމެ ކުރިން ލީޑް ކުރީ ޓީސީގެ ކުރީގެ ރައީސް އަދި ކުލަބުގެ އެއް ފައުންޑަރު އަހްމަދު ނަޝީދު (ޑޭވް) އެވެ. އަޝްފާގް ނުހިމެނުމުން އެ ނިންމުން ބަދަލު ކުރުމަށް ޓީސީއިން އެފްއޭއެމް އަށް ނުފޫޒު ފޯރުވި ކަމުގެ ތުހުމަތުތައް ވެސް ކުރެވުނެވެ. ނަމަވެސް ޓީސީގެ ކޯޗް މުހައްމަދު ނިޒާމު ވަނީ އެ ތުހުމަތުތައް ދޮގު ކޮށްފަ އެވެ.\n"ޓީމެއްގައި ވަކި ގޮތަކަށް ހެދުމަށް ޓީމުގެ މެނޭޖްމެންޓުންވެސް އެ ހުންނަ ކޯޗަކަށް ނުފޫޒެއް ފޯރުވަންޏާ އެއީ ކިހާވަރެއްގެ ކަމެއްކަންވެސް ވިސްނޭ، މިސާލަކަށް ޓީސިގެ މެނޭޖްމެންޓުން ޓީސިގެ ޓީމު ވަކިގޮތަކަށް ނެގުމަށް އަޅުގަނޑަށް އަންގާ ކަމަށް ވަންޏާ އަޅުގަނޑަށް ވަރަށް އުނދަގޫވާނެ، އެހެންވީމަ ޓީސީއަކުން އަދި ޓީސީގެ އެއްވެސް މީހަކުވެސް ގައުމީ ޓީމު ވަކި ގޮތަކަށް ނެގުމަށް ބާރެއް ނާޅާނެ،" ޔަގީން ކަމާއެކު ނިޒާމް ބުންޏެވެ. "ޓީސީން ނުފޫޒު ފޯރުވިނަމަ ޓީސީގެ އިތުރު ކުޅުންތެރިންވެސް ގައުމީ ސްކޮޑްގައި ހިމެނޭނެ."\nޓީސީ މެދުވެރިކޮށް، އަޝްފާގް ޓީމަށް ނެގުމަށް ވެސް ނުނެގުމަށް ވެސް އެއްވެސް ކުލަބަކުންވެސް އަދި އެއްވެސް ފަރާތަކުންވެސް އެފްއޭއެމްއަށް ނުފޫޒެއް ނާންނަކަމަށް ޖެނަރަލް ސެކެޑްޓްރީ ހުސައިން ޖަވާޒު ވިދާޅުވި އެވެ.\nދެ އަހަރު ކުރިން ބޭއްވި އެފްއޭއެމްގެ އިންތިހާބުގައި، އަޝްފާގް ވަނީ އިންތިހާބުގައި ވާދަ ކުރެއްވި، އެފްއޭއެމްގެ ކުރީގެ ރައީސް އަހްމަދު ތޯރިގް (ޓޮމް) އަށް ތާއީދު ކުރާކަން ހާމަކޮށްފަ އެވެ. އިންތިހާބާ ގުޅިގެން ތޯރިގް ހިންގި ބައެއް އިވެންޓްތަކުންވެސް އަޝްފާގް ފެނިފައި ވެއެވެ. އިންތިހާބުގައި ކާމިޔާބު ހޯއްދެވީ މިހާރުގެ ރައީސް ބައްސާމް އަދީލް ޖަލީލެވެ. ބައްސާމް އިންތިހާބުވުމުން އަޝްފާގް އާއި އެފްއޭއެމްއާ ގުޅުން ރަނގަޅު ނޫންކަމަށް ވާހަކަ ފެތުރުނެވެ. އަޝްފާގް ޓީމަށް ނުނެގުމުގައި އެފްއޭއެމްގެ ރައީސް އާއި އޮލިމްޕިކް ކޮމީޓީގެ ރައީސް މުހައްމަދު ޝަވީދުގެ ދައުރެއް އޮތްކަމަށްވެސް ތުހުމަތު ކުރެވުނެވެ. އެ ތުހުމަތުތައް އެފްއޭއެމުން ދޮގު ކުރެ އެވެ.\nމިދިޔަ އަހަރު އަވަސްއަށް ދިން އިންޓަވިއުގައި ބައްސާމް ވިދާޅުވި ގޮތުގައި ޓީމަށް ކުޅުންތެރިން ނެގުމުގައި ގައުމީ ކޯޗު ފިޔަވައި އެހެން އެއްވެސް ފަރާތެއްގެ ދައުރެއް އޮތުމަށް ފުރުސަތު ނުދޭނެ އެވެ.\nއަޝްފާގަށް ޓީމުން ފުރުސަތު ދިނުން ރަނގަޅެވެ. ނަމަވެސް އޭގެ ކުރިން އަޝަފްގް އަދާ ކުރަން ޖެހޭ ޒިންމާއެއް އެބައޮތެވެ. މާރިޗް މަހު ބޫޓާނާ ދެކޮޅަށް ކުޅެން އޮތް މެޗުގެ ކުރިން، ޓީމުގެ އޮފިޝަލް ޕްރެސް ކޮންފަރެންސަށް އޭނާ ނުދިއުމުން، ކޯޗް ޕީޓާ ޝެގަޓް އޭނާ ޓީމުން ބޭރު ކުރިކަމަށް އިއުލާން ކުރީ އަޝްފާގް އަމިއްލައަށެވެ.\nގައުމީ ކެޕްޓަންގެ ގޮތުގައި ހުރެ ޓީމުގެ އޮފިޝަލް ޕްރެސް ކޮންފަރެންސަށް ހާޒިރު ނުވުމުކީ އޭނާ ހެދި ގޯހެކެވެ. އެހެންވެ އެ ގޯހަށް މާފަށް އެދެންޖެހެ އެވެ. މާފަށް އެދުމުގެ ޒިންމާ އަދާ ނުކޮށް ޓީމަށް އޭނާ ނަގާނަމަ ފުޓްބޯޅައިގައި ހިފަހައްޓަން ކޮންމެހެން ލާޒިމުވާ ޕްރޮފިޝަނަލް ގިންތިއާއި އިންތައް ފަހަނައަޅައި ދިޔައީ އެވެ. އަޝްފާގް ޓީމަށް ނެގުމަށް ބާރު އަޅާއިރު އޭނާގެ ޒިންމާވެސް ހަނދާން ކޮށްދޭން ޖެހެއެވެ.\nދެން އޮތީ މި މައުލޫ ފެށުނު ސުވާލެވެ. ސްކޮޑު ނެގުމުގައި ސާންތީ ބޭނުންވާ ކުޅުންތެރިންނަށް އިސްކަން ދޭކަމަށް ބުނެ ކުރާ ސުވާލެވެ. އޭނާއަށް ކުރާ ތުހަުމަތުތަކަށް ޖަވާބު ދޭކަށް ސާންތީ ބޭނުމެއް ނުވެ އެވެ. އޭނާ ހުރީ އެއަށްވުރެ ބޮޑު މަސައްކަތަކަށް ވަގުތު ހުސްކޮންގެންނެވެ.\n"އަޅުގަނޑު ޓީމު ނެގީއޭ، އަޅުގަނޑު ބޭނުންވާ ކުޅުންތެރިން ޓީމުގައި ޖެހި ކަމަށް އެ ދައްކާ ވާހަކައަށް ޖަވާބު ދޭކަށް އަޅުގަނޑު ބޭނުމެއް ނޫން،" ސާންތީ ވާހަކަ ދެއްކި އެވެ. "އެ ދައްކާ ވާހަކައާއި ކުރާ ތުހުމަތުތަކަށް ޖަވާބު ދިނުމަށްވުރެ ބޮޑު ކަމަކަށް ހުސްވެގެން އަޅުގަނޑު މިހުންނަނީ، އަޅުގަނޑުގެ މުޅި ފޯކަސް ފުޓްބޯޅަ ޑިވްލަޕްމެންޓަށް ހުސްކޮށްލައިގެން މިހުރީ، އެހެންވީމަ އެ ދައްކާ ވަހަކައަކަށް އެއްޗެއް ބުނާކަށް ވަގުތެއް ނެތް."


Facility thah huree COVID-19 ge enme nurakkaatheri haalathuga faruvaa dhevey gothah: HRCM | dhuvasmv ފެސިލިޓީތައް ހުރީ ކޯވިޑް-19ގެ އެންމެ ނުރައްކާތެރި ހާލަތުގަ ފަރުވާ ދެވޭގޮތަށް: އެޗްއާރުސީއެމް – dhuvasmv\nފެސިލިޓީތައް ހުރީ ކޯވިޑް-19ގެ އެންމެ ނުރައްކާތެރި ހާލަތުގަ ފަރުވާ ދެވޭގޮތަށް: އެޗްއާރުސީއެމް\nއެޗްއާރުސީއެމްއިން ފަރުކޮޅުފުށީ އައިސޮލޭޝަން ފެސިލިޓީގައި-- ފޮޓޯ: އެންޑީއެމްއޭ\nހުޅުލޭ އައިލެންޑް ހޮޓެލް އާއި ފަރުކޮޅުފުށީގައި ކޯވިޑް-19 އާއި ގުޅިގެން ތައްޔާރުކޮށްފައިވާ އައިސޮލޭޝަން އަދި ކަރަންޓީން ފެސިލިޓީތަކުގައި ބައްޔަށް ފަރުވާ ދިނުމުގެ ކަންކަން ތައްުޔާރު ކުރެވިފައި ވަނީ ވަރަށް ފުރިހަމައަށް ކަމަށް ހިއުމަން ރައިޓްސް ކޮމިޝަން އޮފް ދަ މޯލްޑިވްސް (އެޗްއާރުސީއެމް) އިން ބުނެފި އެވެ.\nއެޗްއާރުސީއެމްގެ މެންބަރުން އިއްޔެ ވަނީ ނެޝަނަލް ޑިޒާސްޓާ މެނޭޖްމެންޓް އޮތޯރިޓީގެ އެހީތެރިކަމާއި އެކު އެ ދެ ފެސިލިޓިއަށް ޒިޔާރަތްކޮށް އެތަންތަނަށް މީހުން ގެންދިއުމުގެ ކުރިން ތަނުގެ ހާލަތު ދެނެގަނެފައި އެވެ. މި ޒިޔާރަތުގައި ޑިފެންސް މިނިސްޓަރު މާރިޔާ އަހުމަދު ދީދީވެސް ބައިވެރިވެވަޑައިގެންނެވި އެވެ.\nއެ ޒިޔާރަތަށް ފަހު އެޗްއާރުސީއެމްއިންް ބުނީ ކޯވިޑް-19 ގެ އެންމެ ނުރައްކާތެރި ހާލަތުގައި ބަލި މީހުންނަށް ފަރުވާދެވޭނެ އިންތިޒާމްތައް އެ ތަންތަނުގައި ތައްޔާރީ ހާލަތުގައި އެބަ ހުރިކަމަށެވެ. އަދި ބަލި މީހުންނަށް ސިއްހީ ފަރުވާ ދިނުމަށް ބޭނުންވާ ސާމާނާއި ޒަރޫރީ ބޭނުންތަކާއި ބަލި މީހުންގެ ސަލާމަތާއި ރައްކާތެރިކަމަށް ބޭނުންވާނެ ހުރިހާ ސާމާނެއް އެބަ ހުރި ކަމަށެވެ.\nމީގެ އިތުރުން ފެސިލިޓީތަކުގައި މަސައްކަތް ކުރާ މުވައްޒަފުންގެ ރައްކާތެރިކަމަށް ބޭނުންވާނެ ސާމާނާއި ނަފްސާނީ ދުޅަހެޔޮކަން ދެމެހެއްޓުމަށް އެދެވޭ އިންތިޒާމްތަކެއް އެބަ ހުރި ކަމަށް އެޗްއާރުސީއެމްއިން ބުނެ އެވެ.\nއެ ކޮމިޝަނުން ބުނީ ކަރަންޓީން ފެސިލިޓީތަކުގެ ގޮތުގައި ބޭނުން ކުރާ ރިސޯޓުތަކަށް ޒިޔާރަތް ކުރަން ވެސް ބޭނުންވާ ކަމަށެވެ. އެކަމަކު އެކަމަށް ގޮންޖެހުންތަކެއް ހުރުމުން ކަމާ ބެހޭ ފަރާތްތަކާއި ގުޅިގެން އެތަންތަނުގެ ހާލަތު މޮނިޓާ ކުރަމުންދާނެ ކަމަށް ބުނެފައިވެ އެވެ.\nއެޗްޕީއޭއިން ކުރިން ބުނެފައިވަނީ ކަރަންޓީންގައި ތިބޭ މީހުންނާއި ބައްދަލުކޮށް ހެދުމަކީ ރައްކާތެރި ކަމެއް ނޫން ކަމަށެވެ.\nއެޗްއާރުސީއެމްއިން ދަނީ ކޯވިޑް-19 އާއި ގުޅިގެން އަޅާފައިވާ ވަރުގަދަ ފިޔަވަޅުތަކުގެ ސަބަބުން ބައެއް ހައްގުތައް ގެއްލެމުންދާ ކަމަށް ބުނެ ހުށަހަޅާފައިވާ ޝަކުވާތަކެއްވެސް ބަލަމުންނެވެ. އެގޮތުން މުވައްޒަފުންގެ މުސާރައަށް ގެންނަމުންދާ ބަދަލާއި ވަޒިފާއިން ކަނޑާލާ މައްސަލަ އާއި، ޖަލުގައި އެޅި ފިޔަވަޅުތަކުގެ ވަރުގަދަ ކަމުން ގައިދީންނަށް ދިމާވަމުންދާ މައްސަލަތައް އެ ކޮމިޝަނުން ދަނީ ބަލަމުންނެވެ.


ކުރީގެ ސަރުކާރު ބަދަލުކުރަން ރައްޔިތުން އެންމެ ބޮޑަށް ބޭނުންވީ ފުލުހުންގެ އަނިޔާވެރިކަން ހައްދުފަހަނައަޅައި ދިޔުމުން – ރައީސް ނަޝީދު | President Mohamed Nasheed\nކުރީގެ ސަރުކާރު ބަދަލުކުރަން ރައްޔިތުން އެންމެ ބޮޑަށް ބޭނުންވީ ފުލުހުންގެ އަނިޔާވެރިކަން ހައްދުފަހަނައަޅައި ދިޔުމުން – ރައީސް ނަޝީދު\nރައީސް މައުމޫނުގެ ހުދުމުހުތާރު ވެރިކަން ބަދަލު ކުރުމަށް ރައްޔިތުން އެންމެ ބޮޑަށް ބޭނުންވި ސަބަބަކީ ފުލުހުންގެ އަނިޔާވެރިކަން ހައްދުފަހަނައަޅައި ދިޔުންމުން ކަމުގައި ރައީސް މުހައްމަދު ނަޝީދު ވިދާޅުވިއެވެ. އެމަނިކުފާނު މިހެން ވިދާޅުވީ ދިވެހި ރައްޔިތުންގެ ޑިމޮކްރަޓިކް ޕާޓީގެ ބޮޑުތިލަދުންމަތީ ވައުދުގެ ދަތުރުގެ އިފްތިތާހީ ޖަލްސާގައި ށ.މިލަންދޫގައި ވާހަކަ ދައްކަވަމުންނެވެ.\nރައީސް ނަޝީދުގެ ސްޕެޝަލް އެންވޯއި އަލްފާޞިލް އިބްރާހިމް ހުސައިން ޒަކީ އަދި ރައްޔިތުންގެ މަޖިލިހުގެ މެމްބަރުން ހދ. ހޮނޑައިދޫގައި އެކަށީގެންނުވާ މިންވަރަށް ބާރުގެ ބޭނުންކޮށް ހައްޔަރުކުރުމުގައި ފުލުހުންގެ މައްޗަށް ކުރެވޭ ތުހުމަތުތައް ދޮގު ކުރުމަށް ފުލުހުން އާންމު ކުރި ފޮޓޯތަކުން ބާރުގެ ބޭނުންކޮށްފައިވާކަން ސާފުކޮށް ހަމަވާކަމާއި އަދި އެފޮޓޯތައް ރައްޔިތުން ސިއްސުވާލިކަމަށެވެ. އަދި އެފޮޓޯތައް ހަމަކުރުމުން ދޭހަވަނީ ފުލުހުންގެ ކޮމިޝަނަރގެ މަގާމު ފުރުއްވަމުން ގެންދަވާ ޢަބްދުﷲ ރިޔާޒް ހުންނެވީ އަނިޔާ ކުރާން ތައްޔާރަށް ކަމެވެ. މީގެ ކުރީގައި ފުލުހުން ރައްޔިތުންނަށް ކޮށްފައިވާ އަނިޔާއާ މިހާރު އެކަން ކުރަމުން ގެންދާގޮތް ތަފާތުކަމުގައި ވެސް ރައީސް ނަޝީދު ވިދާޅުވިއެވެ.\nމިމޭރުމުން ވާހަކަ ދައްކަވަމުން ރައީސް ނަޝީދު ވިދާޅުވީ މިހާރު ދިވެހިރާއްޖޭގެ ރައީސުލްޖުމްހޫރިއްޔާ ކަމުގެ މާގާމުގައި ބޭފުޅަކު ނެތްކަމުގައެވެ. އަދި ދިވެހިރާއްޖޭގައި ރައްޔިތުންގެ ވެރިކަމެއް އުފެދި ރައީސުލްޖުމްހޫރިއްޔާ ކަމުގައި އެމަނިކުފާނު ހޮވިވެވަޑައިގަންނަވާނެ ކަމުގައެވެ. ބަޣާވާތަކަށްފަހު ސަރުކާރާ ހަވާލުވެވަޑައިގެންނެވި ބޭފުޅުން ބަޣާވާތް ރޭވުމުގައި އެމަނިކުފާނު އަވަހާރަކޮށްލުމަށް ރޭވިކަމާއި ދޭހަވާގޮތަށް ސަރުކާރުގެ ކޯލީޝަން ޕާޓީއެއްގެ ފަރާތުން ދޭހަވާކަމުގައި ވިދާޅުވިއެވ. އަދި އެދުވަހުގެ ކަންކަން ހިގަައިދިޔަ ގޮތް ބައިނަލްއަގުވާމީ ފަރާތްތަކުން ދިރާސާ ކުރާނެ ކަމުގައި ބެލެވޭތީ ރައީސް ނަޝީދު ހަވަރަށް ދޭނެ ކަމުގެ ވާހަކަތައް ދެކެވުނު ކަމުގައި މިލަންދޫގައި ރައީސް ނަޝީދު ވިދާޅުވިއެވެ.\nޑ.މިލަންދޫގައި ބޭއްވި ޖަލްސާގައި ގިނަ ރައްޔިތުންތަކެއް ބައިވެރވެވަޑައިގެންނެވިއެވެ. މިލަންދޫގެ އިތުރުން، ނ.ވެލިދޫ، ހދ. ކުޅުދުއްފުށި އަދި ނ. މަނަދޫންވެސް ރައްޔިތުން މިޖަލްސާގައި ބައިވެރިވަޑައިގަތެވެ.\nNovember 23, 2012 / ހަބަރު


އިންޑިއާގެ ބުބްނޭޝްވަރުގައި މިހާރު ކުރިޔަށްދާ 22 ވަނަ އޭޝިއަން އެތުލެޓިކްސް ޗެމްޕިއަންޝިޕްގައި ރާއްޖެއިން ވާދަކުރާ އަފާ އިސްމާޢީލް އާއި ޙަސަން ސާޢިދު 100މ ދުވުމުގެ ސެމީފައިނަލަށް ކޮލިފައިވެއްޖެއެވެ. އަފާ ސެމީ ފައިނަލަށް ކޮލިފައިވީ އަންހެނުންގެ 100މ ދުވުމުގެ3ވަނަ ހީޓްގައި ވާދަކޮށް3ވަނަ ހޯދައިގެންނެވެ. އަދި ސާޢިދު ސެމީ އަށް ކޮލިފައިވަނީ ފިރިހެނުންގެ 100މ ދުވުމުގެ6ވަނަ ހީޓް ކާމިޔާބުކޮށްގެންނެވެ.\nމުބާރާތުގެ ފުރަތަމަ ދުވަހު ރާއްޖޭގެ އެތުލީޓުން ވާދަކުރި އެހެން އިވެންޓްތަކަށް ބަލާއިރު ޒުވާން އެތުލީޓުން އަޙްމަދު ޢަލީ ވާދަކުރީ 400މ ދުވުމުގެ4ވަނަ ހީޓްގައެވެ. މިހީޓް 52.71ސިކުންތުން އަޙްމަދު ނިންމާލެވުނީ 8 ވަނައިގައެވެ. މިއީ އަޙްމަދުގެ ޕަރސަނަލް ބެސްޓް ޓައިމްއެވެ.\nއަންހެނުންގެ 400މ ދުވުމުގެ2ވަނަ ހީޓްގައި ވާދަކުރީ މިރުފަތު އަޙްމަދު އެވެ. 1މިނިޓް 1.80ސިކުންތުން މިރުފަތު ހީޓް ނިންމީ6ވަނަ އަށެވެ. މިއީ މިރުފަތުގެ ސީޒަން ބެސްޓް ޓައިމް އެވެ.\nއަންހެނުންގެ 100މ ދުވަމުގެ4ވަނަ ހީޓްގައި ވާދަކޮށް ނަޝާ ހީޓް ނިންމާލީ 13.12ސިކުންތުން4ވަނަ އަށެވެ. މިއީ ނަޝާގެ ވެސް ސީޒަން ބެސްޓް ޓައިމް އެވެ. ފިރިހެނުންގެ 100މ ދުވުމުގެ ފުރަތަމަ ހީޓްގައި އަޒްނީމް އަޙްމަދު ވާދަކޮށް ރޭސް ނިންމީ 11.20ސިކުންތުންނެވެ.\nފިރިހެނުންގެ 1500މ ދުވުމުގައި ވާދަކުރީ އަޙްމަދު ޙަސަންއެވެ. އަޙްމަދު ޙަސަން 1500މ ދުވުމުގެ ފުރަތަމަ ހީޓް ފުރިހަމަ ކުރީ 4މިނިޓް 9.61ސިކުންތުން 8 ވަނަ އަށެވެ. މިއީ އަޙްމަދު ޙަސަންގެ ޕަރސަނަލް ބެސްޓެވެ.\nފިރިހެނުންގެ 5000މ ދުވުމުގެ ފައިނަލްގައި ވާދަކުރީ ޙުސައިން ފަޒީލް ހާރޫން އާއި ޒައިދް ޝަރީފް އެވެ. ފަޒީލް އިވެންޓް ފުރިހަމަ ކުރީ 15މިނިޓް 53.15 ސިކުންތުން 10 ވަނަ އަށެވެ. އަދި 16މިނިޓް 40.83ސިކުންތުން ޒައިދު ފުރިހަމަކުރީ 14 ވަނަ އަށެވެ.


Yameen Ge Shareeaiy Miadhu Ohnaane - Vaguthu\nޔާމީންގެ ޝަރީޢަތް މިއަދު އޮންނާނެ\nކުރީގެ ރައީސް އަބްދުﷲ ޔާމީންގެ މައްޗަށް ދައުލަތުން އުފުލާފައިވާ މަނީ ލޯންޑަރިން މައްސަލައިގެ ދައުވާގެ ޚުލާސާ ބަޔާން އިއްވުން މިއަދު ކްރިމިނަލް ކޯޓުގައި ކުރިއަށް ގެންދަން ތާވަލް ކޮށްފިއެވެ. މިމައްސަލަ ތާވަލް ކޮށްފައި ވަނީ މިއަދު މެންދުރު ފަހު 13:00 އަށެވެ.\nމިއަދު އޮންނަ އަޑުއެހުމަކީ މައްސަލައިގެ ހުލާސާ ބަޔާން އިއްވުމަށް ބާއްވާ އަޑުއެހުމެކެވެ. އެހެންކަމުން ހުލާސާ ބަޔާން އިއްވުމަށް ފަހު ދެން އިތުރު ކަމެއް ސާފުކުރަން ނުޖެހިއްޖެނަމަ ބާއްވާނީ ކުށް ސާބިތުވޭތޯ ނުވަތަ ނޫންތޯ ކަނޑައަޅަން ބާއްވާ އަޑުއެހުމެވެ. ކުށް ސާބިތުވެއްޖެނަމަ އަދަބު ކަނޑައަޅަން އިތުރު އަޑުއެހުމެއް އޮންނާނެއެވެ.\nއޮކްޓޯބަރ 9, 2019 09:59\nrangalhu… evves hekkeh nuvaane… ekaku ves beynumeh nuvaane dhw nagulah fain erykah… heheheh… vedhun\nއޮކްޓޯބަރ 9, 2019 12:21\nޒަނާމް މެންކަހަލަގެ ދީނެއް ގަބޫލްނުކުރާމީހުނަށް ވިސްނޭނީ ތިޔަހެން.\nއޮކްޓޯބަރ 9, 2019 10:10\nހާދަ އެހެންކަހަލަ ފޮޓޯއެއް ؟\nއޮކްޓޯބަރ 9, 2019 11:35\nކަލޯ ތިޔަކަންމެއް ނުވާނެ ރައީސް އިބޫ ނޫޅެ މޮޔަވެގެންނެއް މިވެރިކަމުގަ ރައީސް ޔާމީނަކައް ހުކުމެއް ނުއިއްވާނެ ގޯސްކޮށެއް ނަޝީދު ބޭނުންވިޔަސް\nއޮކްޓޯބަރ 9, 2019 12:25\nރައީސް ޔާނިންގެ މައްޗަށް ތިޔަ ދައުވާ ސާބިތުވާވަރުގެ އެއްވެސް ހެއްކެއްނެތް އަދި މިހާތާކަށް ލިބިފައެއް. އެގިދާނެތާދޯ ދިނޭ ދީނޭ މިކިޔާމީހުން ދީނުގެ ހުކުމްތަކާމެދު ގޮތް ނިންމާގޮތެއް.\nއޮކްޓޯބަރ 9, 2019 12:28\nދެންގޮސްސަ ބުނާނީ ދެތްތޮ\nއޮކްޓޯބަރ 9, 2019 12:35\nއޮކްޓޯބަރ 9, 2019 12:52\nމިއަދު ބޭނުންގޮތެއް ހެދިދާނެ. އެކަމަކު ލާދީނީ ބައިގަނޑުގެ ނަގުލަށް ފައިން އެރޭނެ ދުވަހެއް އަންނާނެ. ސަހަރޯއޭ ކިޔާފަ ދުވާނެ ސަލާމަތްވެވޭނެ ކަމަށް. އެދުވަހަކުން ހީހީފަ ވެދުން ކުރޭ.\nކަހަނބު ވިތް ޔާއްކަޅެޭ\nއޮކްޓޯބަރ 9, 2019 15:25\nދޮގު ހެކިދިނުމާ އަދުލު އިންސާފުން ބޭރުވާނަމަ ﷲ ލައްވަފާނެ ލައުނަތަކަށްބިރުވެތިވޭ


BREAKING: Penalty Gai United Balikoh Europa League Villareal Kaamiyaabu Koffi - Vaguthu\nވިޔަރެއާލް އިން ތަށި އުފުލާލަނީ، މިއީ ޔޫރަޕުގެ ބޮޑު މުބާރާތަކުން އެ ޓީމަށް ލިބުނު ފުރަތަމަ ތަށި\nޔުއެފާ ޔުރޮޕާ ލީގުގެ ފައިނަލް މެޗުގެ ފުރިހަމަ ވަގުތު ހަމަވިއިރު ދެ ޓީމު އެއްވަރުވުމުން ޕެނަލްޓީގައި މެންޗެސްޓަރ ޔުނައިޓެޑް ބަލިކޮށް މުބާރާތުގެ ޗެމްޕިއަންކަން ސްޕެއިންގެ ވިޔަރެއާލް ހޯދައިފިއެވެ.\nޕޮލޭންޑްގެ ގުޑާންސްކް ގައި ކުޅުނު ފައިނަލް މެޗުގެ ފުރިހަމަ ވަގުތު ހަމަވިއިރު ނަތީޖާއަކީ 1-1 އެވެ. އެއާއެކު އިތުރު ވަގުތުގެ ދެ ހާފުގައި ވެސް ދެ ޓީމުން ނަތީޖާ ނުނެރެވުމުން ޕެނަލްޓީ ޖަހައިގެން ވިޔަރެއާލް މެޗު ކާމިޔާބުކުރީ 11-10 އިންނެވެ.\nޕެނަލްޓީގައި ވިޔަރެއާލްގެ ހުރިހާ ކުޅުންތެރިން ޖެހި ޕެނަލްޓީ ވަނީ ކާމިޔާބުކޮށްފައެވެ. އެއީ އެ ޓީމުގެ ހުރިހާ ކުޅުންތެރިން އަދި ކީޕަރު ޖެހި ޕެނަލްޓީއާއެކު އެވެ. ޔުނައިޓެޑަށް ނާކާމިޔާބުވީ އެ ޓީމުގެ ހުރިހާ ކުޅުންތެރިން ޖެހި ޕެނަލްޓީ ކާމިޔާބުވި ނަމަވެސް އެ ޓީމުގެ ކީޕަރު ޑޭވިޑް ޑެހެއާ ޖެހި ޕެނަލްޓީ ނާކާމިޔާބު ވުމުންނެވެ. ޑެހެއާ ފޮނުވާލި ބޯޅަ ވިޔަރެއާލްގެ ކީޕަރު އާޖެންޓީނާގެ ޖެރޮނިމޯ ރުލީ ވަނީ ހުށިޔާރުކަމާއެކު ދިފާއުކޮށްފައެވެ.\nޕެނަލްޓީ ކާމިޔާބު ނުވުމުން ޑެހެއާ އާއެކު ޔުނައިޓެޑުގެ ކުޅުންތެރިން\nމިއީ ޔޫރަޕުގެ ކުލަބު މުބާރާތަކުން ވިޔަރެއާލަށް މިހާތަނަށް ލިބުނު އެންމެ ބޮޑު ކާމިޔާބެވެ. އެ ކުލަބަށް 100 އަހަރު ފުރެން ގާތްވެފައިވާއިރު މިއީ އެ ކުލަބަށް ލިބިގެންދިޔަ ބޮޑު ޝަރަފެކެވެ.\nމި ކާމިޔާބީއާއެކު އެންމެ ބޮޑު އުފަލެއް ލިބޭނީ ވިޔަރެއާލްގެ ކޯޗު އުނެއި އެމެރީއަށެވެ. އޭނާއަކީ މި މުބާރާތުގެ އެންމެ ކާމިޔާބު ކޯޗެވެ. އޭނާ ވަނީ މީގެކުރިން ސްޕެއިންގެ ސެވިއްޔާއަަށް ތިން ފަހަރެއްގެ މަތިން ޔުރޮޕާ ލީގު ކާމިޔާބުކޮށްދީފައެވެ. ނަމަވެސް އާސެނަލް އާއި ހަވާލުވެ ޔުރޮޕާ ލީގުގައި މާބޮޑު ކާމިޔާބެއް ނުހޯދެއެވެ.\nމި ކާމިޔާބީއާއެކު އެމެރީ ވެގެންގޮސްފައިވަނީ ޔޫރަޕުގެ ބޮޑު މުބާރާތްތަކުގައި ހަތަރު ތަށި ހޯދި ހަތަރުވަނަ ކޯޗަށެވެ. އަދި ތަފާތު ތިން ޓީމެއް ގޮވައިގެން ޔޫރޮޕާ ލީގުގެ ފައިނަލުން ފުރުސަތު ހޯދި ފުރަތަމަ ކޯޗަށެވެ. މޮރީނިއޯގެ ކޯޗުކަމުގެ ދަށުން ޔުނައިޓެޑް ވަނީ 2017 ވަނަ އަހަރު ޔުރޮޕާ ލީގު ކާމިޔާބުކޮށްފައެވެ. މިއީ ޔުނައިޓެޑުގެ ކޯޗުގެ މަގާމާ ހަވާލުވި ފަހުން އޮލެ ގުނަ ސޯލްޝެއާގެ ފުރަތަމަ ފައިނަަލެވެ. އެ ޓީމު ވަނީ ހަތަރު ފަހަރެއްގެ މަތިން ހަތަރު މުބާރާތެއްގެ ސެމީފައިނަލުން ބަލިވެފައެވެ.


Furathama 360 degree swimming pool London ah | Mihaaru\n360 ޑިގްރީ ޕޫލް ނިމިފައި ހުންނަ އިރު ފެންނާނެ ގޮތް.\n360 ޑިގްރީ ޕޫލް ނިމިފައި ހުންނަ އިރު އިމާރާތުގެ ފްލޯތަކުން ފެންނާނެ ގޮތް.\nފުރަތަމަ 360 ޑިގްރީ ސްވިމިން ޕޫލް ލަންޑަނަށް\n12 ޖޫން 2019 - 07:29\nއިމާރާތް ކުރުމުގެ މަސައްކަތަށް އަންނަ ބޮޑެތި ބަދަލުތަކާއި އަޖައިބުކުރުވަނިވި ފަރުމާތަކާ އެކު، 360 ޑިގްރީ ސްވިމިން ޕޫލެއް އެކުލެވޭ 55 ބުރީގެ އިމާރާތެއް ލަންޑަނުގެ މަލަމަތިން ވަރަށް އަވަހަށް ފެނިދާނެ އެވެ.\n"އިންފިނިޓީ ލަންޑަން" ގެ ނަމުގައި ކުރިއަށް ގެންދާ ޕްރޮޖެކްޓްގެ އެންމެ ހާއްސަ ކަމަކީ ދުނިޔޭގެ ފުރަތަމަ 360 ޑިގްރީ ސްވިމިން ޕޫލް، އިމާރާތުގެ އެންމެ މަތީގައި އޮތުމެވެ. މި އިމާރާތް ފަރުމާކޮށްފައި ވަނީ އިމާރާތުގެ ތިރީގައި ތިބޭ މީހުންނަށް ޕޫލްގެ އަޑިންނާއި ހަތަރު ފަރާތުން، ޕޫލަށް އެރި ތިބޭ މީހުން ފެންނަ ގޮތަށެވެ. އަދި އިމާރާތުގެ ތިރީގެ ފްލޯތައް ބޭނުން ކުރާނީ ފަސް ތަރީގެ ހޮޓަލެއްގެ ގޮތުގަ އެވެ.\nކޮމްޕަސް ޕޫލް އިން ފަރުމާކޮށްފައިވާ "އިންފިނިޓީ ލަންޑަން" އާ ބެހޭ ގޮތުން އެ ކުންފުނީގެ ޑިޒައިނަރު އަދި ޓެކްނިކަލް ޑިރެކްޓަރު އެލެކްސް ކެމްސްލީ ވިދާޅުވި ގޮތުގައި މި ޕްރޮޖެކްޓްގެ އެންމެ ބޮޑު ގޮންޖެހުމަކަށް ވާނީ 360 ޑިގްރީ ޕޫލަށް އެރޭނެ ގޮތެކެވެ.\n"އެއީ އަހަރެމެން އެންމެ ބޮޑަށް ވިސްނަން ޖެހޭނެ ކަމަކީ. ޕޫލް މި އޮންނަނީ އިމާރާތުގެ އެންމެ ތިރީގައި ތިބޭ އިރުމަތީގައި އޮންނަ ޕޫލްގެ އަޑި ފެނޭ ގޮތަށް. ދެން ސުވާލަކީ މި ޕޫލަށް އެރޭނެ އިންތިޒާމު އޮންނާނީ ކިހިނެއްހޭ؟" އޭނާ ވިދާޅުވި އެވެ.\nއެލެކްސް ވިދާޅުވި ގޮތުގައި އެކަމަށް ހައްލު ހޯދާނީ އިމާރާތުގެ ވަށައިގެން ލެވިފައިވާ "ސަބްމެރިން ކަޕްލްޑް ރޮޓޭޓިން ސްޓެއާ ކޭސް" އިންނެވެ.\n"މި ޕޫލްގެ ހާއްސަ އަނެއް ކަމަކަށް ވާނީ މީގެ މުހިއްމު ފީޗާތައް އޮޕަރޭޓްކުރާނީ ކޮމްޕިއުޓަރުގެ އެހީގައި ކަމަށްވުން،" އޭނާ ވިދާޅުވި އެވެ. "އޭގެ މާނައަކީ ޕޫލްގެ ފެންގަނޑުގެ ފިނިހޫނު މިނާއި އިމާރާތުން ބޭރަށް ޕޫލްގެ ފެން ނުފައިބާނެ ގޮތްތަކެއް ހުންނާނެ. އަދި މީގައި ބޭނުން ކުރާ ފެނަކީ އިމާރާތުގެ އޭސީ ސިސްޓަމުން ބޭރު ކުރާ ވޭސްޓްތަކުން ހޫނު ކުރެވޭ ގޮތަށް ހުންނަ ފެނަށް ވާނެ. މިއީ ހަލައްކަ ލީޓަރުގެ ފެން އެކުލެވޭނެ ޕޫލެއް."\nބެލެވޭ ގޮތުން "އިންފިނިޓީ ލަންޑަން" ގެ މަސައްކަތް އަންނަ އަހަރު ފަށާނެ އެވެ.


ރޭ ބާސިލޯނާއި ސެލްޓަ ވީގޯއާ ކުޅުނު މެޗުން އެއްވަރުވެއްޖެ – DhiDaily\nރޭ ބާސިލޯނާއި ސެލްޓަ ވީގޯއާ ކުޅުނު މެޗުން އެއްވަރުވެއްޖެ\nރޭ ބާސިލޯނާއި ސެލްޓަ ވީގޯއާ ކުޅުނު މެޗުން އެއްވަރުވެ ސްޕެނިޝް ލީގް ތަށި ދިފާއުކުރުމުގެ ފުރުސަތު ބާސެލޯނާ އަށް ވަރަށް ހަނިވެއްޖެއެވެ.\nސެލްޓަ ވީގޯގެ ދަނޑުގައި މި ދެ ޓީމް ރޭ ބައްދަލުކުރި މެޗް އެއްވަރުވީ 2-2 އިންނެވެ. މިއާއެކު ޖުމްލަ 69 ޕޮއިންޓް ހަމަކޮށް ބާސެލޯނާ ލީގު އެއްވަނަ އަށް އެރި ނަމަވެސް ރޭގެ މެޗުން މޮޅު ނުވެވުމުގެ ސަބަބުން އެ ޓީމަށް ލީގް ގެއްލުމުގެ ބިރު މިހާރު ވަރަށް ބޮޑެވެ. ކުރިން ވެސް ހެޑް ޓު ހެޑް އުސޫލުން ރެއާލަށް އެޑްވަންޓޭޖް އޮތުމުން އަމިއްލަ ބާރުގައި ޗެމްޕިއަންކަން ހޯދުމުގެ ފުރުސަތު ބާސާ އަށް އޮތީ ގެއްލިފައެވެ. އަނެއްކޮޅުން ރޭ ބާސާ މޮޅު ނުވެވުމުގެ ފައިދާ ނަގައި މާދަމާ އެސްޕަންޔޯލްއާ ވާދަކުރާ މެޗުން ރެއާލް މޮޅުވެއްޖެނަމަ2ޕޮއިންޓްގެ ލީޑަކާއެކު ރެއާލް އެއްވަނަ އަށް އަރާނެއެވެ. ބާސާ އަށްވުރެ އެއް މެޗް މަދުން ކުޅެފައިވާ ރެއާލް މިވަގުތު ދެވަނައިގައި އޮތީ 68 ޕޮއިންޓާއެކު އެވެ.\nރޭގެ މެޗްގައި ބާސެލޯނާ އިން ޖެހި ފުރަތަމަ ގޯލް 20 ވަނަ މިނެޓުގައި ކެޕްޓަން ލިއޮނެލް މެސީގެ އެހީތެރިކަމާއެކު ޖަހައިދިނީ ލުއިސް ސުއަރޭޒް އެވެ. އޭރިއާ ބޭރުން ލިބުނު ހިލޭ ޖެހުމުގައި މެސީ ނަގައިދިން ބޯޅަ ބޮލުން ސުއަރޭޒް ގޯލަށް ވައްދާލީ މުޅިން ހުހަށް ހުރެއެވެ.\nސެލްޓާ އިން ނަތީޖާ އެއްވަރު ކުރީ ދެވަނަ ހާފް ފަށައިގެން5ވަނަ މިނެޓްގައި ފެޑޯ ސްމެލޮވް ޖެހި ގޯލުންނެވެ. އީވާން ރަކިޓިޗް އަތުން ބޯޅަ ހޯދައި ހާފުގެ މެދެއްހާ ހިސާބުން ސެލްޓާ އިން އުފެއްދި ކައުންޓާ ހަމަލާއެއްގައި އޮކޭ ޔޮކުސްލު އޭރިއާ ތެރެއަށް ވަދެ އަރިމަތިން ދިން ޕާހުގައި ރަޝިޔާ ފޯވަޑް ސްމެލޮވް ބޯޅަ ޓާ ސްޓެގަންގެ ގޯލަށް ވައްދާލީ ފަސޭހަކަމާއެކުއެވެ.\nބާސެލޯނާ އިން ދެވަނަ ފަހަރަށް ނަތީޖާ އެއްވަރު ކުރީ ވެސް ސުއަރޭޒްގެ ގޯލަކުންނެވެ. އުރުގުއޭ ފޯވަޑް މިފަހަރު ގޯލް ޖެހީ މެސީ ދިން ބޯޅަ އިދިކޮޅު ގޯލުގެ ތިރީ ކަނަށް ފޮނުވާލައިގެންނެވެ. މިއީ ސުއަރޭޒް މިސީޒަންގައި ޖެހި 13 ވަނަ ލީގް ގޯލެވެ.\nބާސާ މޮޅުވާން ދަނިކޮށް ސެލްޓާ އިން އެއްވަރު ކުރީ 87 ވަނަ މިނެޓްގައި ކެޕްޓަން ލާގޯ އަސްޕާސް ކާމިޔާބުކުރި ހިތްގައިމު ގޯލުންނެވެ. ރަފިންހާ އަށް ކުރި ފައުލަކާ ގުޅިގެން ބާސާގެ އޭރިއާ ލައިންމަތިން ހެން ލިބުނު ހިލޭ ޖެހުމުގައި އަސްޕާސް ޖެހި ބާރު ބޯޅަ ހުއްޓުވުމަށް ޓާ ސްޓެގަން އަށް މާބޮޑު މަސަތްކަތެއް ނުކުރެވުނެވެ.\nމެޗް ނިމެން މިނެޓްކޮޅަކަށް ވެފައި ވަނިކޮށް އިތުރު ގޯލެއް ޖަހަން ސެލްޓާ އަށް ރަނުގެ ފުރުސަތެއް ލިބުނު ނަމަވެސް މުޅިން ހުހަށް ހުރެ ނޮލީޓޯ ޖެހި ބޯޅަ އަމާޒުވީ ޓާ ސްޓެގަން އަތަށެވެ.\nބާސާ އަށް ދެން ކުރިއަށް އޮތީ އެތްލެޓިކޯ މެޑްރިޑާ ދެކޮޅަށް ކޭމްޕް ނައުގައި ކުޅެން އޮތް މެޗެވެ. އަނެއްކޮޅުން ސެލްޓާ ނުކުންނާނީ ރެލިގޭޝަނާ ހަނގުރާމަ ކުރަމުންދާ ރެއާލް މަޔޯކާ އާއި ދެކޮޅަށެވެ.


Raees Maumoonah 83 aharu furijje\nރައީސް މައުމޫނަށް 83 އަހަރު ފުރިއްޖެ\n29 ޑިސެމްބަރ 2020 - 12:10:34\nކުރީގެ ރައީސް މައުމޫން އަބްދުލް ގައްޔޫމަށް 83 އަހަރު ފުރިވަޑައިގެންފި އެވެ.\nމައުމޫނު މިއަދު އެމނަިކުފާނުގެ 83 ވަނަ އުފަންދުވަސް ފާހަގަ ކުރަމުން އަންނައިރު، އާންމުންގެ ގިނަ ބަޔަކު ދަނީ ސޯޝަލް މީޑިއާ މެދުވެރިކޮށް އެމަނިކުފާނަށް ތަހުނިޔާ ދަންނަވަމުންނެވެ.\nމައުމޫން ރާއްޖޭގެ ވެރިކަމާ ހަވާލުވެވަޑައިގެންނެވީ 1978 ވަނަ އަހަރު އެވެ. އަދި އެމަނިކުފާނު ވަނީ 30 އަހަރު ރާއްޖޭގެ ވެރިކަން ކުރައްވާފަ އެވެ. ރިޔާސީ ނިޒާމުގެ ތެރެއިން ރާއްޖޭގައި ބޭއްވި ފުރަތަމަ އިންތިހާބަށް ފަހު އެމަނިކުފާނު ވަނީ، ސިޔާސީ މައިދާނުން އެއްފަރާތްވެ ވަޑައިގެންފަ އެވެ. އޭރު އެމަނިކުފާނު ހުންނެވީ ޑީއާރުޕީގަ އެވެ.\nނަމަވެސް އަލުން ސިޔާސީ މައިދާނަށް އެމަނިކުފާނު ވަޑައިގެންނަވާ، ޕީޕީއެމް އުފެއްދެވީ 2011 ވަނަ އަހަރު އެވެ. އަދި އެކި ސިޔާސީ މައްސަލަތަކާއި ގުޅިގެން 2017 ވަނަ އަހަރު އެމަނިކުފާނު ވަނީ ޕީޕީއެމް އިން ވަކިވެވަޑައިގަންނަވާފަ އެވެ. އޭގެ ފަހުން މިދިޔަ އަހަރުގެ ތެރޭގައި ވަނީ މޯލްޑިވްސް ރިފޯމް މޫވްމަންޓުގެ ނަމުގައި އިތުރު ޕާޓީއެއް އުފައްދަވާފަ އެވެ.\nމިދިޔަ އަހަރު ރައީސް މައުމޫނުގެ 82 ވަނަ އުފަންދުވަސް ފާހަގަ ކުރެއްވި ފަހުން، ޑިސެމްބަރު މަހުގެ 30 ވަނަ ދުވަހު އެމަނިކުފާނު ވަނީ އާލާސްކަންފުޅާ އުޅުއްވާތީ ހޮސްޕިޓަލުގައި އެޑްމިޓް ކުރައްވާފައެ ވެ. އަދި މި އަހަރު އެމަނިކުފާނު ވަނީ ކޮވިޑް 19 އަށް ޕޮޒިޓިވްވެ ފައެވެ.\nމި އަހަރު އޮގަސްޓު މަހު ކޮވިޑަށް ޕޮޒިޓިވްވުމާއި ގުޅިގެން، ދަރުމަވަންތަ ހޮސްޕިޓަލުގައި ފަރުވާ ދިނުމަށް ފަހު އެމަނިކުފާނު ދޫކޮށްލާފައި ވަނީ 21 ދުވަސް ފަހުންނެވެ.\nމައުމޫން އާލާސްކަންފުޅާ އުޅުއްވާތީ ދޭތެރެ ދޭތެރެއިން ރާއްޖެއިން ބޭރަށް ވަޑައިގެން ފަރުވާ ހޯއްދަވަ އެވެ.


ދުވާލު ވަގުތު މަޖީދީމަގު ވަންވޭކުރުން ހުއްޓާލައިފި\nސްކޫލުތަކުގެ ކިޔެވުން ބަންދުވުމާ އެކު ހަތަރު ފުރޮޅުލީ އުޅަނދުތަކަށް ދުވާލުގަޑީގައި މަޖީދީމަގު ވަންވޭކުރުން ހުއްޓާލައިފި އެވެ.\nއުމުރުން އަށް އަހަރުގެ ކުއްޖެއް އަރުވައިގެން ދިޔަ ސައިކަލެއް މިއަދު ހަވީރު އެކްސިޑެންޓްވެ، އެ ސައިކަލް ދުއްވަން އިން މީހާގެ ބޮލަށް ސީރިއަސް އަނިޔާތަކެއް ވެފައިވާ ކަމަށް ފުލުހުން ބުނެފި އެވެ.\nހަތަރު ފުރޮޅުލީ އުޅަނދަށް މަޖީދީ މަގުގެ ވަކި ހިސާބެއް ވަންވޭ ކުރުމުން އެ މަގަށް ވަރަށް ބޮޑު ލުޔެއް އަންނާނެ ކަމަށް ފުލުހުން މިއަދު ބުނެފި އެވެ.\nއޮފީހެއް ފަޅާލައި ތިންލައްކަ ރުފިޔާ ވަގަށް ނަގައިފި\nއަމިއްލަ ކުންފުންޏެއް ކަމަށްވާ އިންޓަނޭޝަނަލް ފުޑް ސޮލިއުޝަންގެ އޮފީސް ފަޅާލައި، މިއަދު ހެނދުނު ތިން ލައްކަ އަށް ވުރެ ގިނަ ރުފިޔާ ވަގަށް ނަގައިފި އެވެ.\nފޭރުމުގެ މައްސަލަތައް އެންމެ ގިނައީ ހެންވޭރުގައި\nބޮޑު ތިން ފޭރުން:5މިލިއަނުން ހޯދުނީ 700،000\nހެލްމެޓް އަޅައިގެން ގޮސް، ބިދޭސީއަކަށް ތޫނު އެއްޗަކުން ބިރު ދައްކައި 50،000ރ. ފޭރިގަނެ ފިލަން އުޅުނު މީހަކު ހުއްޓުވައި ފުލުހުން ހައްޔަރުކޮށްފި އެވެ.\nApril 09, 2019 20\nފެލިދުއަށް ގެންދިޔަ ސަބްމެރިންގެ ތެރޭގައި މަސްތުވާތަކެތި\nމަސްތުވާތަކެއްޗާ ދެކޮޅަށް ފުލުހުން ހިންގާ އޮޕަރޭޝަންތަކުގައި، ކުރިން ފާސްނުކުރާ އެއްޗެއް ފާސްކުރަން ޖެހިއްޖެ އެވެ: ސަބްމެރިންނެވެ.\nApril 03, 2019 82\nކުއްޖާ ވަށިގަނޑަށް ލައިގެން ދުއްވީ ފުލުހެއް\nތުއްތު ކުއްޖަކު ސައިކަލް ވަށިގަނޑަށް ލައިގެން މާލޭގައި ދުއްވީ ފުލުހެއް ކަމަށާއި އެ މައްސަލަ ކަމާ ބެހޭ ފަރާތްތަކުން ބަލަމުންދާ ކަމަށް ފުލުހުން މިއަދު ބުނެފި އެވެ.\nރަސްފަންނުގައި ނަޖިސް ދައުރުވާތީ މޫދަށް އެރުން މަނާ!\nމާލޭގެ ރަސްފަންނަށް މޫދަށް އެރޭ ސަރަހައްދުގައި ގިނަ އަދަދަކަށް ނަޖިސްތައް ދައުރުވާ ކަމުގެ ޝަކުވާ ލިބުމާ ގުޅިގެން މާލޭ ސިޓީ ކައުންސިލުން އެ ސަރަހައްދު މިރެއިން ފެށިގެން ވަގުތީ...\nފިހާރައެއް ފަޅާލި މައްސަލައިގައި މީހަކު ހައްޔަރުކޮށްފި\nގަލޮޅުގައި ހުންނަ ފިހާރައެއް މިދިޔަ ހޮނިހިރު ދުވަހު ފަޅާލައި 50،000 އަށް ވުރެ ގިނަ ރުފިޔާ ވަގަށް ނެގި މައްސަލައިގައި މީހަކު ހައްުޔަރުކޮށްފި އެވެ.\nމާލޭގައި ބިދޭސީއެއްގެ އަތުން 6000ރ. ފޭރިގެންފި\nމާލޭގައި ހިނގާފައި ދިޔަ ބިދޭސީއެއްގެ އަތުން 6000ރ. ރޭ ދަންވަރު ފޭރިގެންފި އެވެ.\nސައިކަލުތައްރޯކޮށްލި މައްސަލައިގާ މީހަކު ހައްޔަރެއްނުކުރޭ\nދުއްވާފައި ދިޔަ މިފްކޯގެ ވޭން ހުއްޓުވައި ދެ މިލިއަން ރުފިޔާ ފޭރިގަނެގެން ފިލީ ރޯމާ ދުވާލު، މާލޭގެ އެންމެ ބޮޑު އެއް މަގުންނެވެ. މިއީ ދުރާލައި ރޭވިގެން ނޫނީ ކުރެވޭ ވަރުގެ ކަމެއް ނޫނެވެ. ފޭރުނު މީހުން ތިބި ގޮތުން ވެސް އެކަން އެނގެ އެވެ. މޫނު ނިވާކުރަން، ހެލްމެޓް އަޅައި އަދި ބޭނުންވާ ހަތިޔާރު ވެސް ހިފައިގެންނެވެ.


Aasiya: Ilmee gaabilu kamaai hunaru veri kamuge namoonaa eh\nވެމްކޯގެ ބޯޑް މެމްބަރު، ފާތުމަތު އާސިޔާ--\nއޭނާއަކީ ހިންގުންތެރި، މީހުން ގޮވައިގެން އުޅެން ދަންނަ ލީޑަޝިޕް ކޮލިޓީގައި ނަމޫނާ ޒުވާނެކެވެ. ލ. ފޮނަދޫއަށް އުފަން ފާތުމަތު އާސިޔާ އަބަދުވެސް ޤަބޫލުކުރާ އެއް ކަމެއް އޮވެއެވެ؛ ފުރުސަތު ލިބިއްޖެ ނަމަ އަންހެނުންނަކީ ވެސް ޤައުމީ ޚިދުމަތުގައި ނަމޫނާ ބަޔަކަށް ވާނެ އެވެ. އުނދަގޫތައް ގިރާކޮށް ކާމިޔާބަށް ވާސިލްވާނެ އެވެ.\nވެމްކޯގެ ބޯޑު މެންބަރުކަން ކުރަމުން އަންނަ އާސިޔާ އަކީ ޢިލްމީ ގޮތުންނާއި ހިންގުމުގެ ދާއިރާއިން ތަޖުރިބާ ހޯދާފައިވާ މޮޅު ޒުވާނެކެވެ. އޭލެވަލް އިމްތިހާން ނިންމުމަށް ފަހު، ޔުނިވާސިޓީ އޮފް އީސްޓް ލަންޑަން އިން އެކައުންޓިން އަދި ފައިނޭންސްގެ ދާއިރާއިން ބެޗްލާސް ޑިގްރީ (އޮނާސް) ހާސިލޮކޮށްފަ އެވެ. އަދި ނުނިމެ އެވެ. އެ ލިސްޓަށް އެންމެ ފަހުން އިތުރުވީ އާސިޔާގެ މާސްޓާސް ޑިގްރީ ސެޓްފިކެޓެކެވެ. އެއީ ޔޫކޭގެ ސްޓެފޯޑްޝިއަ ޔުނިވާސިޓީއިން ފައިނޭންސްގެ ދާއިރާއިން ހާސިލް ކުރި މާސްޓާސް ޑިގްރީއެކެވެ.\nވެމްކޯގެ ބޯޑު މެމްބަރު ކަމުގެ އިތުރުން އާސިޔާ ދަނީ ގިނަ އިސް މަގާމުތަކެއް ފުރަމުންނެވެ. އޭނާއަކީ ސާވިކިއު ޕްރައިވްޓް ލިމިޓެޑްގެ ކޯ ފައުންޑަރެވެ. އެ ކުންފުންޏަކީ މާލީ ކަންކަމާއި، އިންވެސްޓްމެންޓާއި، ރިއެލް އެސްޓޭޓް ވިޔަފާރި އާއި ކުންފުނިތަކަށް ސޯޝަލް މީޑިއާ މާކެޓިން އަދި ކޮންޒަލްޓެންސީ ހިދުމަތް ދެމުންދާ ކުންފުންޏެކެވެ. އޭގެ އިތުރުން ސެލެކް ނަމަކަށް ކިޔާ ޑިޕާޓްމަންޓް ސްޓޯރަކާއި، ސެލެކް "ލައިފްސްޓައިލް" ކެފޭ މެނޭޖިން ޕާޓްނަރުގެ މަގާމު ވެސް އާސިޔާ ދަނީ ފުރުއްވަމުންނެވެ.\n"ކިޔެވުމަކީ މީހާގެ ސިކުނޑި ހުޅުވާލަދޭނެ ކަމެއް. ކޮންމެ ދާއިރާއަކުން ވެސް ކިޔަވައިގެން ނުކުމެ ޚިދުމަތް ކުރުމަކީ އެކަމެއް އެންމެ ފުރިހަމައަށް ކުރެވޭނެ ގޮތް. އަޅުގަނޑު ޝައުގުވެރިކަން ގުޅިފައިވާ ދާއިރާއިން މަތީ ތަޢުލީމް ހާސިލްކުރުމުގައި ޤައުމަށް ހެޔޮ ގޮތުގައި ޚިދުމަތް ކުރުމުގެ ވިސްނުން ވަރަށް ބޮޑު ދައުރެއް އަދާކުރި،" ލ. އަތޮޅު ތައުލީމީ މަރުކަޒުން އޯލެވެލް ހެދި އާސިޔާ ކިޔައިދިނެވެ. "ޙާއްސަކޮށް އަންހެނުންނަކީ ވެސް ފުރުސަތު ލިބިއްޖެ ނަމަ ނަމޫނާ ޚިދުމަތްތަކެއް ޤައުމަށް ކޮށްދޭނެ ބައެއްކަން ސާބިތުކޮށްދިނުމަކީ އަޅުގަނޑުގެ ވަރަށް ބޮޑު އުންމީދެއް. މިހާތަނަށް ވެސް އަޅުގަނޑު ވާނީ ލިބުނު ބައެއް ފުރުސަތުތަކުގައި ސާބިތުކޮށްދީފަ".\nމި ޒުވާނާއަކީ ހުނަރުން ފުރިގެންވާ ދުރު ވިސްނޭ އަދި މުރާލިކަމުގެ ނަމޫނާއެކެވެ. ފޯކަސް އެޑިއުކޭޝަން ސެންޓަރާއި ކްލިކް ކޮލެޖްގެ ވިޒިޓިން ލެކްޗަރާއެއްގެ ގޮތުގައި މަސައްކަތްކޮށް ދަރިވަރުންގެ ލޯތްބާއި ތާއީދު ވަރަށް ބޮޑަށް ހޯދި އެވެ. ފާއިތުވި ދެ އަހަރު ދުވަހުގެ އާސިޔާގެ ޝެޑިއުލް ދިރާސާކޮށްލުމުން މިކަންކަން ވަރަށް ބޮޑަށް ސާފު ވެއެވެ.\nއެކައުންޓިން އެންޑް ފައިނޭންސް ދާއިރާގެ އަމަލީ މަސައްކަތްތައް އާސިޔާ ފަށާފައި ވަނީ ބޭންކް އޮފް މޯލްޑިވްސް އިންނެވެ. ދެހާސް ފަސްވަނަ އަހަރު ބޭންކް އޮފް މޯލްޑިވްސްގެ ފައިނޭންސް ޑިޕާޓްމަންޓްގެ އެސިސްޓެންޓަކަށް ވަނުމަށް ފަހު، ހަރުފަތަކަށް ފަހު ހަރުފަތެއް ދިޔައީ ކުރިއަށް ޖެހެމުންނެވެ. އާސިޔާގެ ޢިލްމީ ޤާބިލްކަމާއި ކުރު ތަމްރީން ޕްރޮގްރާމްތަކުން ހާސިލްކޮށްފައިވާ ވަށާ ޖެހޭ ހުނަރުތަކުގެ ސަބަބުން އެ ބޭންކުގައި އާސިޔާގެ ހިއްސާ އޮތީ ފުޅާކޮށް އަދި ނަމޫނާކޮށެވެ. އޭގެ ނަތީޖާއެއްގެ ގޮތުން ތަފާތު ތިން މަގާމެއް އަދާކުރުމަށް ފަހު، މެނޭޖަރު ޓްރެޒަރާގެ މަގާމަށް ޕްރޮމޯޓް ވިއެވެ. ބޭންކުގެ ޚިދުމަތާ ދުރަށް ދިޔައިރު ވެސް އާސިޔާ ހުރީ އެ މަގާމުގައެވެ.\n"ބޭންކްގެ ޚިދުމަތާ ދުރަށް ޖެހިލުމަށް ފަހު އެންމެ ބޮޑު އިސްކަމެއް ދިނީ މަތީ ތަޢުލީމާއި އެކިއެކި ފަންނީ ތަމްރީނުތައް ހޯދައި ޤާބިލުކަން އިތުރުކުރަން. އަދިވެސް އޮތީ ކުރިއަށް،" އާސިޔާގެ ޢަޒުމް ވަރުގަދަވެފައި އަމާޒަށް ވާސިލްވުމުގައި ބުރަކޮށް މަސައްކަތް ކުރެ އެވެ.\nބޭންކެއްގެ އިސް މަޤާމެއް އަދާ ކުރެވޭނީ ކުށެއް ނެތް ހިސާބު ޢިލްމާއި ބޭންކިން ދާއިރާއާ ގުޅިފައިވާ މަކަރާއި ގޯސްތަކަށް ލޯހުޅުވުމާއި ތަފާތުކޮށް ވިސްނަން އެނގުމާއި މީހުން ގޮވައިގެން ޓީމެއްގެ ގޮތުގައި މަސައްކަތް ކުރަން އެނގުމާއި ޕްރެޒެންޓޭޝަންގެ ހުނަރާއި ބަސްމޮށުންތެރިކަމުގެ ހުނަރު ވެސް އެމީހެއްގެ ކިބައިގައި ހުރެގެންނެވެ. އާސިޔާގެ ސީވީ އެއްކޮޅުން އަނެއްކޮޅަށް ކިޔާލުމުން މިފަދަ ހުރިހާ ހުނަރެއް ހުރީ ލިސްޓް ކުރެވިފަ އެވެ. އެކަން ޢަމަލީ ގޮތުން ވަނީ ސާބިތު ވެސް ކޮށްދީފަ އެވެ.\n"ޒިންމާދާރު ގޮތެއްގައި ޤައުމަށް ޚިދުމަތް ކުރުމަށް ހުރިހާ ގޮތަކުން ވެސް އަޅުގަނޑު ތައްޔާރުވެއްޖައިން. އެކަން ސާބިތުކޮށްދެވޭނީ ހުޅުވިގެންދާ ފުރުސަތުތަކެއްގެ ތެރެއިން. އަޅުގަނޑަކީ ކަމެއް ނުކުރެވިގެން ފަހަތަށް ޖެހޭނެ މީހެއް ނޫން. އަބަދުވެސް ޗެލެންޖިން މަސައްކަތްތަކަށް ޝައުގުވެރިވޭ. އަސްލު މީހާ ކުރިއަރާ ފުރިހަމަ ވާނީ އެފަދަ ޗެލެންޖިން ކަންކަމުގެ ތެރެއިން،" އާސިޔާގެ ވިސްނުން ކިޔައިދިނެވެ.\nއާސިޔާއަކީ ޝައުގުން ފުރިގެންވާ ޒުވާން ކަނބަލެކެވެ. ޢިލްމީ ޤާބިލްކަން ބަރާބަރެވެ. އެކިއެކި ފަންނީ ހުނަރުތައް ވަނީ ހާސިލްކޮށްފަ އެވެ. ޒިންމާ އަދާ ކުރުމާއި ޒިންމާ އަދާ ކުރުވުމުގައި އާސިޔާގެ އެޕްރޯޗް ތަފާތެވެ. މޮޅެވެ. ކިޔެވި ދާއިރާއިން ކިޔަވައިދީ ޒުވާނުން އުފެއްދުމުގެ ޚިދުމަތުގައި ވެސް އާސިޔާގެ ރޯލް ފުޅަލެވެ.


Islaamee mujthameh ufadhdhavai aaraasthu kurehvvun - 1 - One Online\nމަދީނާގެ ޗާޓެއް --\nއިސްލާމީ މުޖްތަމައެއް އުފައްދަވައި އާރާސްތު ކުރެއްވުން - 1\nމަދީނާގެ އައު މާހޫލު\nހިޖްރައިގެ މަޤްސަދަކީ ތާރީޚުގެ މިސުރާބު ހެޔޮކަމުގެ ގަހާއަށް އަނބުރައިލެއްވުމެވެ. އިންސާނިއްޔަތުގެ ތާރީޚުގައި އަލިކަމާއި ހިތްގައިމުކަމުގެ މުޅީން ތަފަތު ދައުރެއްފެއްޓެވުމެވެ. މަދީނާއަކީ އިސްލާމްދީނާއި މުސްލިމުންގެ މުސްތަޤިއްލު މަރުކަޒަކަށް ހައްދަވައި މަދީނާގައި ނަމޫނާ މުޖުތަމައެއް އުފެއްދެވުމެވެ. ކައުސާހިބާ ސައްލަﷲ އަލައިހި ވަސައްލަމަގެ ވިސްނުންފުޅުގައި އެނަމޫނާ މުޖުތަމަޢުގެ ގިއުގަނޑު ކުރީއްސުރެ ރާއްވަވައިފައިވާނެކަމީ ޝައްކެއް ހުރިކަމެއް ނޫނެވެ. އެހެނީ އިތުރުސާހިބާގެ މުހިންމަތުގެ އަސާސީ އެއްމަޤްސަދަކީވެސް އެއީއެެވެ. އިތުރުސާހިބާގެ އަލިވިސްނުންފުޅުވަނީ ވަޙީގެ ނޫރުން އުޖާލާވެފައެވެ. ތޫނުވެފައެވެ. މުސްތަޤްބަލާމެދު ދުރަށްވިސްނައިވަޑައިގެންނެވުމުގެ ޤާބިލުކަން ވަނީ އެމާތްސާހިބާއަށް ހިބަކުރެއްވެވިފައެވެ. އެމާތް ސާހިބާގެ ހިތްޕުޅުވަނީ އަބަދުވެސް ހޭފުޅުލައްވަވައެވެ. އެހެންކަމުން އެމާތް ސާހިބާއަށް ލިބިވަޑައިގެންފައިވަނީ ސަލާމަތް ބުއްދިފުޅެކެވެ. އެންމެ ފުރިހަމަ މާނައިގައި އުފެއްދުންތެރި ސިކުނޑިފުޅެކެވެ. އެމާތްސާހިބާ ޠަބީޢީގޮތުންވެސް ލޯބިކުރައްވަނީ ރަނގަޅުކުރެއްވުމަށެވެ. ބިނާކުރެއްވުމަށެވެ.\nއިތުރުސާހިބާ މަދީނާއަށް ފައިންޕުޅު ބީއްސެވުމުން އެމާތް ސާހިބާއަށް ފެނިވަޑައިގެންނެވީ މުޅީންތަފާތު އައު މާހޫލެއްގައި ހުންނެވެނިކޮށެވެ. އެއީ ސިޔާސީ ގޮތުން ބައްލަވާއިރުވެސް އިޖްތިމާޢީގޮތުންނާއި އިޤްތިސާދީ ގޮތުން ވިސްނައިވަޑައިގަންނަވާ އިރު ވެސް ޘަޤާފީގޮތުން ނަޒަރު ހިންގައިލައްވާ އިރުވެސް މައްކާއާ މުޅީންތަފާތު ވެއްޓެކެވެ. މައްކާގައި ވެރިކަމާއި އާރާއިބާރު ވެސްއޮތީ ޤުރައިޝުންގެ އަތްމަތީގައެވެ. މައްކާގެ މީހުންނަކީ އެންމެންވެސް ކަހަލަގޮތަކަށް މުޝްރިކުންނެވެ. ބުދުދީނުގެ އަހުލުވެރީންނެވެ. ނަމަވެސް މަދީނާގައި އެތައްދީންތަކެއްގެ އެތައް ތަހުޒީބުތަކެއްގެ މީހުން އުޅެމުންގެންދިޔައެވެ. ބުދުދީނުގެ މީހުންގެ އިތުރުން ޔަހޫދީންނާއި ނަސާރާއިންވެސް ތިއްބެވެ. މަދީނާގެ އުފެއްދުންތެރިކަމާއި، އިޤްތިސާދީ ވަސީލަތްތަކަށް ވެރިވެގެންތިބީ ޔަހޫދީންނެވެ. އިޤްތިސާދީގޮތުންނާއި ، ޘަޤާފީގޮތުންނާއި ސިޔާސީ ގޮތުންނާއި އަސްކަރީގޮތުންވެސް ޔަހޫދީން ތިބީ ވަރަށް ބަދަހިކޮށެވެ. ބާރުވެރިކޮށެވެ. އެބައިމީހުންގެ އަމިއްލަ ގަދަފަދަ ކިއްލާތައް ހުއްޓެވެ. އެމީހުންގެ މިލްކުގައި އާރޯ ބަގީޗާތަކާއި މުއްސަނދި ދަނޑުބިންތައް ހުއްޓެވެ. މަސައްކަތްތެރިކަމާއި ހުނަރުވެރިކަމުގައިވެސް ނަގާކިޔަން އެންމެ ކުރީގައި ތިބީ ޔަހޫދީންނެވެ. ޔަހޫދީންނަކީ ރިބާ ކާބައެކެވެ. މަދީނާގެ އެހެންއެންމެންތިބީ ޔަހޫދީން ފަތުރައިފައިވާ ރިބާގެ ދަލުގައި ރަނގަޅަށް މެހެވިފައެވެ.އިޤްތިސާދީގޮތުންނާއި ޘަޤާފީގޮތުން ޔަހޫދީންގެ މުށުތެރޭގައެވެ.\nޔަހޫދީން ދައުވާކުރަނީ ތިމައުރެންނަކީ ތައުހީދުގެ އަހްލުވެރީން ކަމުގައެވެ. ނަމަވެސް އެބައިމީހުންގެ ތައުހީދަކީ ޚާލިސްތައުހީދެއްނޫނެވެ. އެބައިމީހުންގެ ފިކުރީ ހަޔާތުގައިވެސް އަމަލީދިރިއުޅުމުގައިވެސް އެއަޤީދާއޮތީ ހަމައެކަނި ނަމެއްގައެވެ. ޔަހޫދިއްޔަތަކީ ނަސްލީ ދީނެކެވެ. ތަބްލީޣީ ދީނެއްނޫނެވެ. ކޮންމެ ޒަމާނެއްގައިވެސް ޔަހޫދީން ތިބެނީ ވަރަށް ބޮޑަށް ބަދުނާމުވެފައެވެ. އަގުވެއްޓިފައެވެ. އެބައިމީހުންގެ ހިތްހަރުކަމާއި ، މުނާފިގުކަމާހުރެއެވެ. ވަފާތެރި ކަމެއް ނެތުމާއި ، ޚުލުޤުނުބައިކަމުގެ ސަބަބުންނެވެ. ނަތީޖާއެއްގެ ގޮތުން އެމީހުންގެ ދީނާމެދު އެހެންމީހުންގެ ހިތްތަކުގައި ކުޑަވެސް ޝައުގުވެރިކަމެއް ނުހުރެއެވެ. އެހެންކަމުން ޔަހޫދީންނަކަށް ޔަޘްރިބުގެ އަހުލުވެރީންގެ ތެރެޔަކު އެބައިމީހުންގެ ދީނެއް ނުފެތުރުނެވެ.\nމުސްލިމުންގެ ތައުހީދުގެ އަޤީދާއިން ޔަހޫދީންނަށް އަސަރުތަކެއް ފޯރިއެވެ. ނަމަވެސް އެބައިމީހުންގެ ދީންފިޔަވައި އެހެން ބައެއްގެ ދީން ޤަބޫލުކުރާކަށެއް އެބައިމީހުން ނުރުހެއެވެ. އެބައިމީހުންގެ ނަސްލީ ބޮޑާކަމާއި ދީނީތަޢައްސުބު އެކަމަކަށް ހުއްދައެއް ނުދެއެވެ. އެބައިމީހުން މަސީޙީ ދީން ޤބޫލު ނުކުރީވެސް އެދީނަކީ އެބައިމީހުންގެ ކާބަފައިން ފެށުނީއްސުރެ ދޮގުކުރަމުން އައި ދީނަކަށްވާތީއެވެ.\nއިސްލާމްދީނުގެ ނަބިއްޔާ ދުނިޔެއަށް ވަޑައިގެންނެވި އިރުވެސް ޔަހޫދީން ތިބީ އެމާތް ނަބިއްޔާއަށް ނުނިޔަތްލައިގެންނެވެ. ހަސަދަ އާއި ނީހައިން ހިތްތައް ފުރައިލައިގެންނެވެ. އިސްމާޢީލީ ދަރިކޮޅުން ފޮނުއްވާ ނަބިއްޔަކުކަމުގައިވާތީއެވެ. އިސްލާމީ ތަހްރީކަކީ އިންޤިލާބީ ތަހްރީކެކެވެ. އެހެންކަމުން އެދީނުގެ ދާއިރާގައި ފިރުއައުނިއްޔަތަށާއި ހާމާނިއްޔަތަށާއި ޤާރޫނިއްޔަތަކަށް ފުކެއްގެމިންވަރުގެވެސް ޖާގައެއްނެތެވެ.\nއަނެއްކޮޅުން އެހުރިހާ ނުބައި ނުލަފާކަމެއް ވަނީ ޔަހޫދީ މުޖްތަމައުގެ ބަޔަކަށްވެފައެވެ. އެމުޖްތަމައާވަކިނުކުރެވޭނެ ލާޒިމީ ހިއްސާއަކަށްވެފައެވެ. ނަމަވެސް ހަޤީޤަތުގައި ކަންހުރިގޮތަށްބަލާއިރު މޫސާއަލައިހިއްސަލާމް ފޮނުއްވީ ހުއްދަނޫން މަންފާތައް ހޯދަމުންގެންދިޔަ ފޭރޭމީހުންގެ ބާރުތައް ނައްތައިލެވުމަށެވެ. ފިރުއައުނުގެ ވެރިކަމުގެ ދަށުންނާއި އޭނާގެ އަޅުވެތިކަމުން އިސްރާއިލީ ދަރިކޮޅު މިންޖުކުރެއްވުމަށްޓަކައެވެ. ސާފުތާހިރު އަދި ހެޔޮލަފާ މުޖްތަމައެއް އާރާސްތުކުރެއްވުމަށްޓަކައެވެ. ކަންމިހެންހުރި ކަމުގައިވިޔަސް ޔަހޫދީންތިބީ އިސްލާމްދީނާމެދު ޖެހިލުންވެފައެވެ. އިސްލާމްދީނުގެ އެއްވެސް އުނިކަމެއް އަދި ކުޑަވެސް އައިބެއްނެތް އަޤީދާއާއި އެދީނުގެ ސާފުތެދުވެރިތައުލީމު ދެކެ ބިރުހީވެފައެވެ. އެބައިމީހުން ގެންގުޅޭ ރައުސުމާލީ ފިކުރާހުރެއެވެ. ވެވުނު ކޮންމެ ގޮތަކުން މުއްސަނދި ވެގަތުމުގެ ޒިހުނިއްޔަތުގެ ސަބަބުންނެވެ. އިސްލާމީ އަޤީދާއާއި އިސްލާމީ ނަޒަރިއްޔާތަކާމެދު އެބައިމީހުންބެލީ ތިމާމެންގެ ޤައުމީ ޝަޚުސިއްޔަތާއި ދީނަށް ހުރި ބިރެއްކަމުގައެެވެ. މަދީނާގެ ޔަހޫދީންނަކީވެސް އިންތިހާދަރަޖައިގެ ތަޢައްޞުބުގެ ވެރި ބައެކެވެ. އެހައިމެ ބޯހަރުބައެކެވެ. ގޮތްދޫނުކުރާބައެކެވެ. ތިމާމެންގެ މޮޅުކަމައި، މަތިވެރިކަމުގެ އިޙްސާސުގައި ހައްދުފަހަނަޅައިފައިތިބި ބައެކެވެ. މިކަންކަމަކީ އެބައިމީހުންގެ ނަސްލީސިފަތަކެވެ. އެހެންކަމުން އެމީހުންވީ އިސްލާމްދީނާއި މުސްލިމުންގެ އެންމެ ނީހަވެރި ދުޝްމިނުންކަމުގައެވެ. އެންމެ ނުރައްކާތެރި ޢަދުއްވުންކަމުގައެވެ.\nހަމައެފަދައިން ބުދަށް އަޅުކަންކުރާ ޤަބީލާތަކުގައިވެސް މުސްލިމުންނާ މެދު ހަސަދަވެރި އެތައްބަޔަކު ތިއްބެވެ. ޝިރުކާއި ވެރިކަމުގެ ދަހިވެތިކަމުގެ ސަބަބުންނެވެ. ނަސާރާއިންނަކީ އެއްކައުވަންތަކަމުގެ އަޤީދާ ޤަބޫލުކުރާކަމަށް ދައުވާކުރާބަޔަކު ކަމުގައި ވިޔަސް އެބައިމީހުންނަކީ ޔަހޫދީންނަށްވުރެ ސަހަލު ބައެއްނޫނެވެ. ސަލާމްލެއްވި އީސާގެފާނަކީ މާތްކަލާނގެ ދަރިކަލެއްކަމުގައްޔާއި އިލާހުވަންތަކަމުގެ ބައިވެރިއެއްކަމުގައި ވާހަކަ ދައްކާބައެކެވެ. އިސްލާމް ދީން ވަނީ އެބައިމީހުންގެ ބާޠިލް ދައުވާއާ ދެކޮޅުހަދައިފައެވެ. އެބައިމީހުން އަމިއްލަޔަށް އުފައްދައިފައިވާ ދަރިވަންތަކަމާއި، ތިންކައުވަންތަކަމާއި، ކައްފާރާއާއި މިބާވަތުގެ ބިލާހު އަޤީދާތަކުގެ މުލުގައި ފުރޯއިންޖަހައިފައެވެ. ނަތީޖާ އަކީ ނަސާރާއިންވެސް އިސްލާމްދީނުގެ ތަހްރީކާ އަދާވާތްތެރިވެގަތުމެވެ. ކާފަރުންނާއި އަހްލުކިތާބީންގެ އިތުރަށްވެސް އިސްލާމީ ތަޙްރީކާ މެދު ނުނިޔަތްލައިގެންތިބި ޖަމާއަތެއް މަދީނާގައި އޮތެވެ. އެޖަމާއަތަކީ ރަހްމަތްތެރީން ކަމުގައި ހެދިގެންތިބި ދުޝްމިނުންތަކެކެވެ. މުސްލިމުންގެ ލިބާހުގެ އަތުކުރީގައި ފޮރުވިގެންތިބި ހަރުފަތަކެކެވެ. އިސްލާމީ އިސްތިލާހުގައި އެބައިމީހުންނަށްކިޔަނީ މުނާފިޤުންނެވެ. އެބައިމީހުން ކުޅެމުންގެންދިޔައީ ނުހަނު ދެފުށްދެގޮތް ރޯލެކެވެ. މިޒަމާނުގެ ތަޢުބީރުން ދަންނަވާނަމަ ދަނޑިވަޅަށް އަޅުކަންކުރާމީހުންގެ ނަމުން އެމީހުންނަށް ނަންދެވިދާނެއެވެ.އެޖަމާއަތުގެ ލީޑަރަކީ އަބްދުﷲ ބިން އުބައްޔުބިން ސަލޫލެވެ. މަދީނާގެ ބޮޑުންކުރެ ހިތްވަރުގަދަ ، ބާރުހުރި ، ޗާލާކު އަމީރެކެވެ. ޔަޘްރިބުގެ ޤަބީލާތަކުގެ ތެރެއިން އައުސުވަންހަ އާއި ޚަޒްރަޖުވަންހައިގައި އޭނާގެ މަޤްބޫލުކަން ވަރަށް ބޮޑެވެ. އޭނާގެ ސިޔާސީ ތޫނު ވިސްނުމާއި، ޙިކުމަތު އަމަލީއާއި ޅެންވެރިކަމުގެ ކުޅަދާނަކަމާހުރެއެވެ.\nއަބްދުﷲ ބިން އުބައްޔު ދެކެމުން އައީ ކޮންމެވެސް ދުވަހަކުން މަދީނާގެ ރަސްކަލަކަށް ވުމުގެ ހުވަފެނެވެ.އައުސު ވަންހަ އާއި ޚަޒްރަޖު ވަންހައިގެ ހިމާޔަތުގައެވެ. އޭނާގެ މަޤްސަދުގައި އޭނާއަށް ވަނީ ކާމިޔާބީއާ ވަރަށް ގާތަށް ވާސިލުވެވިފައެވެ. އިސްލާމީ ތަހްރީކު ޔަޘްރިބުގައި ފައިތިލަ ސާބިތުކޮށްލީ އެހައިތަނުންނެވެ. މަދީނާގެ މީހުން ބައިބަޔަށް އިސްލާމްދީނަށް ވަންނަތަން ފެނުމުން އޭނާވެސް އޭނާގެ ޖަމާއަތާއެކު ބޭރުފުށުން އިސްލާމްވެއްޖެއެވެ. މަދީނާގެ ސިޔާސީ މަސްރަހުގެ ވައިބަދަލުވަމުންދާގޮތަށް ވިސްނައިފައެވެ. ދަނޑިވަޅުގެ ބޭނުންކުރުމުގެ ގޮތުންނެވެ. ސިޔާސީ މަސްލަހަތު ނިޔާކުރާގޮތާ ވަޑިފަތިނުވުމަށްޓަކައެވެ. ނަމަވެސް އޭނާގެ ހިތުގައި އޮތީ ނިފާގުކަމެވެ. ދެކޮޅުވެރިކަމެވެ. ނީހަ އާއި ހަސަދައެވެ. އެހެންކަމުން އިސްލާމްދީނުގެ ދުޝްމިނުންނާ ބައްދަލުވެވޭހިނދު އޭނާ ފާޅުކުރަނީ އިސްލާމްދީނާމެދު އޭނާގެ ހިތުގައި އޮންނަ ފޫހިކަމާއި ނަފުރަތެވެ. އޭނާ އަވަސްވެގަންނަނީ މުސްލިމުންނަށާއި އިސްލަމްދީނަށް ގެއްލުން ދިނުމުގެ ރޭވުންތަކައިގެންނެވެ. އޭނާ ހޯދަނީ މުސްލިމުންގެ އާރާއި ބާރު ކަފާސްކޮށް އޭނާގެ ވެރިކަން ޤާއިމުކުރާނެގޮތްތަކެވެ. އެކަމަކު އަރަހުށި މާތްﷲ ގެ ރޭއްވެވުން އޭނާގެ ތަދުބީރުތަކަށްވުރެ މާމޮޅެވެ.\nއާދެ، މިހުރިހައި ގޮތްގޮތުން ބަލާއިރު ކައުސާހިބާ ސައްލަﷲ އަލައިހިވަސައްލަމަގެ ކުރިފުޅުމަތީގައި އޮތީ ދުއްޕާން ނަކަތްތަކެކެވެ. ނުސިޔާނު ސިޔާސީ މަސްރަހެކެވެ. ނުހަނު ވައި އެނބުރޭ މޫސުމެކެވެ. އެމާތްސާހިބާގެ މުހިންމަތަކީ އެހާލަތާ ކުރިލައްވައި އިސްލާމްދީނުގެ އިންޤިލާބީ ތަހްރީކު ފުރިހަމަޔަށް ކާމިޔާބު ކުރެއްވުމެވެ. އެކަމަށްޓަކައި ހެޔޮލަފާ މުޖްތަމައެއް ޤާއިމްކުރެއްވުމެވެ. އިސްލާމީ އުސޫލުތަކާ އެއްގޮތަށް އެމުޖްތަމައު އަރާސްތުކުރެއްވުމެވެ. ކައުސާހިބާ ސައްލަﷲ އަލައިހި ވަސައްލަަމަ ހުންނެވީ އަރަބީންގެ ސިޔާސީ ތޫނު ވިސްނުމާމެދު ފުރިހަމަޔަށް ހޭފުޅުލައްވައެވެ. ޔަޘްރިބުގެ އިސްވެދެންނެވި ބާރުތަކުން އެބައިމިހުންގެތެރޭގައި އިންޤިލާބީ ތަހްރީކެއް މޫލައި ވަރުގަދަވެ އެތަހްރީކުގެ ސަރުކަރެއް އުފެދޭ ކަށެއް ނުރުހޭނެކަން އެމާތްސާހިބާއަށް ރަނގަޅަަށް އެނގިވަޑައިގަންނަވައެވެ.


Ep. 1 — Thy Furaanaige Dhirumey | Safuhaa\n2005 ވަނަ އަހަރު ނޮވެމްބަރ މަހުގެ ދުވަސްތަކު ތެރެއިން ދުވަހެކެވެ. ގުގުރާ ވިދުމާއެކު ބޯކޮށް ވާރޭ ވެހެމުން ދިޔައެވެ. ގަޑީގެ ސޯނާއަޑާއެކު މުސްކާންއަށް ހޭލެވުނުއިރު އޮވެވުނީ މޭޒުގައި ބޯއެޅި ގޮތަށެވެ. މުޅި ރޭ ފިލާވަޅު ދަސްކުރުމުގައި ހޭދަކޮށްފައި އެންމެފަހުން ލޮލުފިޔަ ޖެހުނު މަދު އިރުކޮޅުވެސް އޮވެވުނީ އެހާ އުދަނގޫ ތަނެއްގައެވެ. ތެދުވެ އިށީންއިރު ބޯމަތީގައި ހީވަނީ ގަލެއް ބާއްވާފައި އޮތް ހެންނެވެ. ކުރިއަށް އަދި އޮތީ އިމްތިހާނެވެ. އޭނާ ފާހަގަކޮށްލެވެނީ އެންމެ ރަނގަޅު ނަތީޖާ ގެންނަ ކުދިންގެ ތެރެއިން ކަމަށްވިއަސް ކޮންމެ އިމްތިހާނަކާއި ކުރިމަތިލަނީ ބިރުން ހުރެގެންނެވެ. ކުރިމަގު ބިނާކުރުމަށްޓަކައި އޯލެވެލް އިމްތިހާނު އެއީ ކިހާ މުހިންމު އެއްޗެއްކަން މުސްކާން ދަނެއެވެ.\nފޫހިވެފައި ހުރެގެން މުސްކާން ގޮސް ތައްޔާރުވާން ފެށިއެވެ. ދެދުވަސް ފަހުން ކެމިސްޓްރީ އޮންނާތީ އިމްތިހާނު ނިންމާފައި ގުރޫޕް ސްޓަޑީ ހަދަން ދެވޭނެހެން ދަބަސް ތެރެއަށް ޓެކްސް ފޮތްތަކާއި ޕާސްޓްޕޭޕަރގެ އިތުރަށްވެސް ބޭނުންވާނެ އިތުރު އެއްޗެހި ހަމަކޮށްލިއެވެ. ނިކުންނަން ދިޔައިރު މާހައުލު ފިނިކަމުން އެކަމާއިވެސް އޭނާ ގަޔައެއް ނުވިއެވެ. ނިކުތްއިރު މަންމަ ހުރީ ނާސްތާ ތައްޔާރު ކޮށްފައެވެ. ވެހޭ ވާރޭގައި ޓެކްސީއެއް ހޯދަން އުދަނގޫވާނެތީވެ، ގަޑީގައި ތަން އޮތްވާވެސް އޭނާ އަވަސްކޮށްލައިގެން ތެދުވިއެވެ. ދޮރާއި ދިމާއަށް ދިޔައިރު މަންމަގެ އާދައިގެ މަތިން އެވެނި އާޔަތެއް ކިޔަވާށޭ މިވެ ދުޢާއެއް ކިޔާށޭ ގޮވައެވެ. ކޮންމެ އިމްތިހާނަކަށް ނިކުންނައިރު ހެޔޮއެއްޗެހި ކިޔަން މަންމަ އަބަދުވެސް ހަނދާންކޮށްދެއެވެ. ރުޅިގަދަވެފައި ހުރެގެން ނިކުމެ ދޮރާށި ކައިރީ ހުރިއިރު ވަޔާއެކު އައި ފެންތިކިތައް މޫނަށް ހަމަލާ ދޭން ފެށީ މުސްކާންގެ މިޒާޖު އެނގިގެން އިތުރަށް ރުޅިއަރުވަން ކަހަލައެވެ. ދެތިން ކާރަކަށް އަތް ނަގައި ނާކާމިޔާބު ވިފަހުން އަނެއްކާވެސް މަގުގެ އަނެއްކޮޅުން އެދިމާއަށް އައި ކާރު ލޮލުގައި އަޅައިގަތެވެ. އޭނާ އަވަހަށް މަގުމައްޗަށް ނިކުމެފައި އަތް ހޫރާލިއެވެ. ކާރު ހުއްޓިތަން ފެނިފައި ބަލާކަށް ނުހުރެ އޭގެ ފަހަތު ދޮރު ހުޅުވާލައިފައި އެތެރެއަށް ޖެހިގެންއިރު އެއީ ޕްރައިވެޓް އެއްޗެއްކަމެއް ކުޑަކޮށްވެސް ރޭކައެއް ނުލިއެވެ. "ދާންވީ ދަރުބާރުގޭ ކައިރިއަށް." ކޮނޑުގައި އޮތް ދަބަސް އަނެއް ސީޓުގައި ބާއްވާފައި މުސްކާން އަތުގައި ބޭއްވީ އެކަނި ޕެންސިލް ކޭހާއި ފަތްޖަހާލައިފައި އޮތް ކުޑައެވެ. އެވަގުތު އޭނާ ދާންވީ މަންޒިލް ބުނެދިނުމުން ޑްރައިވަރު ސީޓުގައި އިން ޒުވާނާ ލުއި ހީލުމަކާއެކު ކާރު ދުއްވާލައިފިއެވެ. މުސްކާން އޭރުވެސް ބުމަ ކައިރިކޮށްލައިގެން އިނީ މޫޑު ގޯސްވެފައެވެ. އިށީންދެ އިން ސީޓު އަރާމުވެފައި ހެއުވަރަކަށް ފިނިހޫނުމިން ހުރުމުން ބުރަކަށި ޖައްސާލިތަނާ ވީނުވީއެއް ނޭނގި އިރުކޮޅަކުން ނިދިޖެހިއްޖެއެވެ.\nމަންޒިލާ ހަމައަށް ފޯރުމުން ކާރު މަޑުކޮށްފައި ޒުވާނާ ބަލައިލިއިރު މުސްކާން އޮތީ ރީތިކޮށް ނިދާލައިފައެވެ. އަމީނިއްޔާ ޔުނީފޯމުގައި އިންއިރު ބުޅި އިސްތަށިކޮޅު ފަހަތަށް ގަތާލައިފައެވެ. ހަށިގަނޑާއި މޫނުގައި ފުށްކަމެއް ހުއްޓަސް ލޯބި ކުއްޖެކެވެ. ދިގު އެސްފިޔަތަކަކާއި ފިޔާތޮށިކުލައިގެ ތުނި ތުންފަތެކެވެ.\nބަލަން އިނދެލާފައި ޒުވާނާ ދެފަހަރަކު ގޮވާލުމުން މުސްކާންއަށް ހޭލެވިގެން ފުންމައިގެން ތެދުވިއެވެ. އޭނާ އަވަހަށް ދިހަ ރުފިޔާގެ ނޫޓެއް ނަގައި ދިއްކޮށްލުމުން ޒުވާނާ ގާތްގޮތަކަށް އަޅައިނުލާށޭ ބުނުމުން ކުޑަ ހައިރާންކަމެއް ލިބުނެވެ. އޭރުން ކަމަކުނުދާނެއޭ ބުނެފައި އަނެއްކާވެސް އެނޫޓު ދިއްކޮށްލުމުން އޭނާ އޭގައި ހިފާފައި "ގުޑްލަކް" އޭ ކިޔައިލިއެވެ. މުސްކާން ކުޑަ ހިފައިގެން ކާރުން ފޭބިއިރު ލަސަންއާ މާވީ ފެންނަ ހިސާބުގައި ތިއްބެވެ.\n"ޕްރައިވެޓް ކާރުކޮޅުގަތަ މިހާރު ދަތުރުވެސް ކުރަނީ؟ އަހަރުންނަށް އަންގާނުލާ ބިޓެއް ނެގީދޯ؟" މުސްކާން ގޮސް ކައިރިއަށް ހުއްޓުނުތަނާ ލަސަން ބުނި ވާހަކައަކުން ހައިރާންވިއެވެ. "ޕްރައިވެޓް ކާރެކޭ؟" އޭނާ އަޅައިގަތީ އެތަންކޮޅުގައެވެ. ލޯބޮޑުކޮށްލާފައި އެނބުރި ބަލައިލިއިރު ކާރު ގޮސް ލޯމަތިން އޮބާލަނީއެވެ. ކާރުގެ ނަންބަރު ފާހަގަ ނުކުރެވުނަސް އެއީ ޕްރައިވެޓް އެއްޗެއްކަން އެނގޭވަރުވިއެވެ. އަނގައަށް ގޮތެއް ހަދާލައިގެން ހުރެ އެނބުރުނުއިރު ދެއެކުވެރިން ދިމާކޮށްފައި ހެނީއެވެ. "އެހެންނުވާނީ އަހަރެން ހުރީ ޓެކްސީއެއް ނުލިބިގެން އެހާ ކަންބޮޑުވެފަ. ދެން އަތްނެގިހާއިރުން އެކާރު ހުއްޓީމަ ނޭނގޭނެއެއްނު" މުސްކާން އޮޅުންފިލުވައިދިނެވެ. ގަޑި ކައިރިވެފައި ހުރުމުން އެތެރެއަށް ވަންނަން ހިނގައިގެންފައި މުސްކާން ނާންނަކަން އެނގިގެން މާވީމެން ހުއްޓިފައި ބަލައިލިއިރު ހުރީ ބިރެއް ފެނިގެން ހުރި ކުއްޖަކު ފަދައިން ދެލޯ ބޮޑުވެފައެވެ.\n"ކިހިނެތްވީ؟" ހުރި ފިޔަވަޅުމަތީ ހުރެފައި ލަސަން އެހިއެވެ. "އަހަރެންނަށް މި ފޭބުނީ ކާރުތެރޭ ދަބަސް ބާއްވާފަ. އޭގަ ހުންނާނީ އަހަރެންގެ ހުރިހާ ފޮތެއްވެސް. ޓެކްސްޓް ފޮތާއި ޕާސްޓްޕޭޕަރާ އޯލްމައި ނޯޓްސް. އޮޓޯގްރާފް ބުކްވެސް." ޖަވާބުދިންއިރު މުސްކާންއަށް ރޮވެން ކައިރިވިއެވެ. ނުވެސް ދަންނަ މީހެއްގެ ފުށުން އެފޮތްތައް ހޯދާނީ ކިހިނެތް ހެއްޔެވެ؟ އަނެއްކޮޅުން ދެދުވަސް ފަހުން އޮތީ ކެމިސްޓްރީ އިމްތިހާނެވެ.\n"މުޝް. ކަންބޮޑުނުވޭ އިރާދަކުރެއްވިއްޔާ އަދި އެދަބަސް ލިބޭނެ. އެކަމަކު މިވަގުތު ތިކަމާ ވިސްނައިގެން ބޯގޮއްވީމަ ދެރަގޮތެއް ވެދާނެ. އިހަށް ހިތްހަމަޖައްސާލާ." ލަސަން އެނބުރިގޮސް ކައިރިއަށް ހުއްޓިފައި މުސްކާންއަށް ވިސްނަދޭން މަސައްކަތް ކުރިއެވެ. "އެއީ ތެދެއް މުޝް. ނިކުމެ އަހަރުމެން ތިން މީހުންގެ ހައްލެއް ހޯދާނީ. އެއީ ރަނގަޅު މީހެއްވެއްޖެއްޔާ އޭނައަށް ފެނިގެން އަނބުރާދޭންވެސް އަތުވެދާނެ މިތަނަށް." މާވީވެސް އިތުރުކޮށްލިއެވެ. ފުން ނޭވައެއްލައި އަމިއްލަ ނަފްސް ހަމައަކަށް އަޅުވަން މަސައްކަތް ކުރަމުން މުސްކާން ބޯ ޖަހައިލިއެވެ. މާވީ ބުނިހެން ވެއްޖެއްޔާ ކިތަންމެހާވެސް ރަނގަޅެވެ. އެކަމަކު އެތެރެއަށް ވަން ހިސާބުން ކަންތައްވީ އިދިކޮޅަށެވެ. އެންމެ ހިނދުކޮޅަކަށްވެސް މުސްކާންގެ ހިތުން ނުތަނަވަސްކަން ފިލާ ނުދެއެވެ. އެދަބަސް އަނބުރާ ނުލިބެނީސް އޭނާއަށް ހަމަޖެހުމެއް ނެތްކަން ކަށަވަރެވެ. ގަޑި ޖެހުމުން ކަރުދާސް ހަވާލުކޮށްފައި ނިކުތްއިރު އިމްތިހާނާއިމެދުވެސް އޭނާގެ މާބޮޑު ޔަޤީންކަމެއް ނެތެވެ. ނިކުމެ ދެކޮޅު ބަލާލައިފައި އުންމީދުކުރި ފަދަ މަންޒަރެއް ނުފެނުމުން ލޮލަށް ކަރުނަތައް ޖަމާވިއެވެ. އެކުވެރިން ވަރަށް ވިސްނަދީގެން އޭނާ ދިޔައީ އެމީހުންނާއެކު ޤުރޫޕްސްޓަޑީ ހަދާށެވެ. މާވީގެ ފޮތުން ޕޮޓޯ ކޮޕީ ނަގައިގެން އެވަގުތަށް އެންމެ ބޭނުން ބައި ހަމަކުރިއެވެ. އެހެނަސް ގެއްލިފައިވާ ހިތްހަމަޖެހުން އަނބުރާ ގެނެވޭ ގޮތެއް ނުވިއެވެ. އަމުދުން އެއްޗެއް ދަސްކުރާހިތެއްވެސް މުސްކާން ނުވިއެވެ. އެންމެފަހުން އޭނާ އެކުވެރިންނާ ވަކިވެގެން ދިޔައީ ގެއަށެވެ. ކެތްތެރިކަން ކޮޅުންލީ ގެއަށް ވަންތަނާ އިމްތިހާނާއި ބެހޭގޮތުން މަންމަ ސުވާލު ކުރުމުންނެވެ. އެހުރިހާއިރު ހިފަހައްޓައިގެން ހުރި ހުރިހާ ކަރުނަތައް ހޯސްލައިފައި އޮހިގަތެވެ. ޅަކުއްޖެއްފަދައިން ރޮއިގަނެފައި މަންމަގެ ގައިގައި އޮޅުލައިގަނެވިއްޖެއެވެ. ވާހަކަދެއްކޭވަރު ވުމުން ދަބަސް ގެއްލުނު ވާހަކަ ކިޔައިދިންތަނާ މަންމަވެސް ނިކަން ހިތްވަރުލައިދިނެވެ.\nމެންދުރު ފަސްވެގެން އައިއިރު ވާނެއް ދީފައި އަނެއްކާވެސް ވާރޭ ވެހެންފެށީ އިރު އޮއްސެން ކައިރިވެފައި ހުއްޓައެވެ. ދޭތެރެއަކުން ވިދުވަރުގެ އަލި ފެނިފައި ދުރުން ގުގުރައިގަނެއެވެ. އިޝާ ނަމާދު ކޮށްގެން މުސްކާން އިށީންދެލީ އަނެއްކާވެސް ލިޔާމޭޒު ކައިރީގައެވެ. އަނގައިގެ ހުރަހަށް ފަންސޫރެއް ހިފަހައްޓާލައިގެން އިނދެ ފޮތްތައް ހުޅުވަން ފެށިތަނާ މަންމަ އެތެރެއަށް ވަނެވެ. "ދަރިފުޅު ހޯދަން ކުއްޖަކު އައިސް އެބަހުރި." މަންމަގެ ޖުމްލަ ނިމޭއިރަށް މުސްކާން އަނގައިގައި އޮތް ފަންސޫރު ވައްޓާލެވުނީ ތިރިއަށެވެ. އޭނާ ސިހުނީ މަންމަ "ކުއްޖެކޭ" ބުނެ މުޚާތަބު ކުރީމައެވެ. ޔަޤީނުންވެސް މަންމައަށް ނޭނގޭ އޭނާގެ އެކުވެރިއަކު ނުހުންނާނެއެވެ.\n"ދެން އާދޭ އަވަސްކޮށްލައިގެން. އެބަހުރި ސިޓިންރޫމްގަ." މުސްކާން ތެދުވަން ނޫޅެ އިންގޮތް ފެނިފައި މަންމަ ބުނެލިއެވެ. އޭނާ ބޯޖަހާލައިފައި ތެދުވުމުން މަންމަ ނިކުމެގެން ދިޔައެވެ. ބޭރަށް ނިކުންނަން އުޅެފައި ފުރަތަމަ ބަލައިލެވުނީ ލޯގަނޑަށެވެ. ހުރެވުނީ ނިކުންނަން ކެރޭ ކަހަލަ ސިފައެއްގައިތޯ ޔަޤީން ކުރަން ބޭނުންވީ ބޭރުގައި ހުރީ ކާކުކަމެއްވެސް ނޭނގޭތީއެވެ. ލައިގެން ހުރި ހަރުވާޅާއި ޓީޝާޓް އޭނާއަށް ފެނުނީ އެންމެ ރަނގަޅު ކަމުގައެވެ. ހޭވިފައި އޮތް އިސްތިގަނޑުގައި އަތް ފުނާއަޅާލައިފައި ސިއްރުން ބޯދިއްކޮށްލިތަނާ މޭގަނޑު ފިނިވާގޮތްވިއެވެ. އެއީ ކޮންމެވެސް ތާކުން ދެކެފައިވާ ޒުވާނެއް ކަމުގައި ހިތް ބުނެލީ ކީއްވެކަމެއް ނޭނގުނެވެ.\nދިގު އިސްކޮޅަކާއި އެކަށީގެންވާ ރޫފައެކެވެ. ފަންކަޅު އިސްތަށިކޮޅު އެންމެރީތި ވަރަށް ކޮށާފައި އޮތްއިރު މޫނުއަލިވެފައި ހިތްދަމައިގަންނަ ގޮތެއް ހުއްޓެވެ. ތެމިފޯވެގެން ހުރިއިރުވެސް މޫނުން ހަރުދަނާ ގޮތް ދައްކައެވެ. އެކަމަކު ބަލާބެލުމަށް މާ ދުވަސްވީ ސިފައެއްވެސް ނުޖަހައެވެ. ހީވާގޮތުން އުމުރުން ވާނީ ވިއްސަކަށް އަހަރެވެ. މުސްކާން ވިސްނަން ހުރެފައި ނިކުމެގެން ހިނގައިގަތްތަނާ އޭނާ އަތުގައި އޮތް ދަބަސް ލޮލުގައި އަޅައިގަތުމާއެކު ވީގޮތް ބުނެދޭންވެސް ނޭނގުނެވެ. އޭނާއަށް ވާނުވާ އެނގުނުއިރު ދުވެލާފައި ގޮސް ހުއްޓެވުނީ އެޒުވާނާގެ ކުރިމަތީގައެވެ. އެތޫނު ލޮލާއި ލޯ އަމާޒުވެ ފިޔަވަޅުތައް މަޑުޖައްސާ ނުލެވުނުނަމަ އުފަލުންގޮސް ބައްދައިގަނެވުނީހެވެ. ތެމިފޯވެގެން އޭނާ އައިސްހުރީ އެދަބަސް ރައްދުކޮށްދޭންކަން އެނގުމުން ލޮލަށް ޖަމާވީ އުފާވެރިކަމުގެ ކަރުނައެވެ. އެހާ އިހްލާސްތެރި މީހުން އަދިވެސް މިމާލޭގައި އުޅެނީ ހެއްޔެވެ؟\n"ހައި. ވަރަށް ފަހުން މިދަބަސް ފަހަތުގައި އޮތްކަން އެނގުނީ. މީގަ ހުރީ މުހިންމު އެއްޗެހިތަކެއްހެން ހީވީމަ ބޭނުންވީ މިރެއިން މިރެއަށްވެސް ރައްދު ކުރަން." ޒުވާނާ ދަބަސް ދިއްކޮށްލަމުން ކިޔައިދިނެވެ. "ކިހިނެތް މިގެ ހޯދީ؟" އޭނާގެ ވާހަކައާ އެއްބައިވުމުގެ ގޮތުން ބޯޖަހައިލާފައި މުސްކާން ދަބަހުގައި ހިފިއިރު އަހައިލިއެވެ. އެއް އެޑްރެހެއްގެ ދަށުގައި ހަތަރު ބަޔަށް ބަހާފައިވާ ގޭގެ ކޮންމެ ބައެއް ފަސްބުރިއަށް ހިއްލާފައި ހުންނައިރު ހޯދަން ފަސޭހައެއް ނުވާނެއެވެ. ފުރަތަމަ އެޑްރެސް ހޯދިގޮތެއްވެސް އޮންނަން ޖެހޭނެތާއެވެ. ޖަވާބުގައި އޭނާ ހިނިތުންވެލާފައި ހުރެގެން، އެޑްރެސް ލިބުނީ އޮޓޯގްރާފް ފޮތުން ކަމަށާއި އަދި އެހިސާބަށް ފޯރަން އެގޭގެ އަނެއް ތިންބައިގައިވާ ކޮންމެ އެޕާޓްމެންޓެއްގެ ދޮރުގައި ޓަކިޖަހައިގެން ބެލިވާހަކަ ބުނެދިންއިރު ގައިން ހީބިހި ނަގައިގަތެވެ. މިބޯ ވާރޭގައި ތެމިފޯވުމުން އަދި ނިމުނީއެއް ނޫނެވެ. އޭނާ އެއައީ ދަބަސް ރައްދު ކުރުމުގެ ބޭނުމުގައި އެގޭގެ ހުރިހާ ބަޔަކަށް ވަދެފައެވެ. ދުލުން ކިޔާލަން ފަސޭހައެއް ކަމަކު ހާދަ ބޮޑު ކަމެކެވެ.\n"ސޯ.. އަހަރެން ދެން ދަނީ އިނގޭ." މުސްކާން އެހުރިގޮތަށް ހުއްޓާ އޭނާ ދާންވެގެން ހުއްދައަށް އެދޭފަދަ ގޮތަކަށް އެޖުމްލަ ބުނެލާފައި ދެފިކުރެއްގައި ހުރި މީހަކު ފަދައިން މުސްކާންގެ ކޯތާފަތުގައި އެފިނި އަތުން ހިފާލައިފިއެވެ."ސްޓަޑީ ހާޑް އިނގޭ. އިރާދަކުރެއްވިއްޔާ އަދި ވަރަށް އަވަހަށް ބައްދަލުވާނެ." ލޮލާލޯ ގުޅުވާލަމުން، އެތައް ދުވަހެއްވީ ދެކެފަރިތަ މީހަކު ފަދައިން އޭނާ ބުނެލިއެވެ. ފިނިއަތުގެ ބީހުން މުސްކާންގެ ކޯތާފަތުން ފެށިގެން ގައިގެ އެހެން ހުރިހާ ހިސާބަކަށް ކަރަންޓްގެ ރާޅުތައް ފޮނުވާލިއިރު އެސާފު ލޮލުން އޭނާއަށް ޖެއްސީ ކޮންފަދަ ސިހުރެއް ކަމެއް ނޭނގެއެވެ. ހިތް އާދަޔާ ޚިލާފަށް ތެޅިގަތްއިރު ދޫ އޮތީ ތަޅުލެވިފައެވެ. ކަރުތެރެ ހިކި ނޭވާ ހުރީ ހިފެހެއްޓިފައެވެ. ގަނޑުވެފައި ހުރެ ބުދެއްހެން އޭނާ ބަހައްޓާފައި އެޒުވާނާ އެނބުރި ގޮސް ލޯމަތިން ގެއްލުމާއެކު ހޭވެރިކަންވީ ފަހަތުން މަންމަ ނިކުމެ އެއީ ކާކުތޯ އެހިއަޑަށެވެ.\n"ނަމެއް ނޭނގެ މަންމާ. އޭނަގެ ކާރުގަ ދަބަސް ބޭއްވިފަ އޮތީމަ ރައްދުކޮށްދޭން އެއައީ." ޒުވާނާގެ ނަމާމެދު މުސްކާންއަށް ވިސްނާލެވުނީ އެހިސާބުންނެވެ. އޭނާ އެދިޔައީ ކުޑަމިނުން ނަންވެސް ނުބުނެއެވެ. އެތެރެއެނގޭ ކޮތަޅެއްގެ ތެރޭ އޮތް ދަބަސް ހިފައިގެން އެނބުރި ކޮޓަރިއަށް ވަންނަން ދިޔައިރު މަންމަ އެޒުވާނާއަށް ތައުރީފްކޮށްފައި ވާހަކަދައްކައެވެ.\nދޮރުން އެތެރެވުމާއެކު މުސްކާން އަވަސްވެގަތީ ދަބަސް އެތެރެ ހާވާލުމަށެވެ. ފެނުގެ އަސަރު ހުރި ކޮތަޅު ކުނިވަށިގަނޑަށް ލައިފައި އަވަހަށް ޒިބު ދަމާލައިގެން އެތެރޭ ހުރި ފޮތްތަކަށް ބަލާލުމާއެކު އުފަލުން ހެވުނެވެ. އެހުރިހާ އެއްޗެއް ނަގައި މޭޒުމަތީ އަތުރާލައިފައި އިރުކޮޅަކުން މަޑުޖެހިލެވުނެވެ އެޒުވާނާ އޭނާގެ އެޑްރެސް ހޯދަން އެފޮތްތަކުގެ އެހީ ހޯދިކަން ހަނދާންވެފައި ފުރަތަމަ ފަހަރަށް މުޅިން ތަފާތު ނަޒަރަކުން އެއެއްޗެއްސަށް ބަލަން އިނދެވުނެވެ. އޭނާ އަތްލުމުން ފޮތްތައްވެސް ހާއްސަވެއްޖެހެން ހީވިއެވެ. ނޭނގުމުގެ ތެރޭގައި ހިނިތުންވެފައި އިނދެގެން ކެމިސްޓްރީ ނޯޓް ފޮތް ނަގައި ކިޔަވަން ތައްޔާރުވުމުގެ ގޮތުން ގަނޑުތައް އުކާލުމާއެކު މެއަށް ހީވީ ފިނި ފެން އެއްޗެއް އޮއްސައިލި ހެންނެވެ. ފޮތުގައި އޭނާ ލިޔެފައިވާ ނޯޓުތަކާއި ޖެހިގެން އޮތް ހުސްގަނޑުގައި ކޮންމެވެސް އެއްޗެކޭ ލިޔެފައި އެބައޮތެވެ. ކެތްތެރިކަމެއް ނެތި މުސްކާން އެލިއުންކޮޅު ކިޔަންފެށިއެވެ.\n"ހޭއި ރީތިކުއްޖާ! ރުޅިއައިއްސަ ހުންނައިރު ވަރަށް ލޯބި. ތިސިފަ އަހަރެންނަށް ވަރަށް ކަމުހިނގައްޖެ. އަދި އިމްތިހާނުގައި ކާމިޔާބަށް އެދެން. މޮޅަށް ކިޔަވައިގެން ރަނގަޅު ކުއްޖަކަށް ވާންވާނެ!\n"އައިޒަން" ލިއުންކޮޅު ކިޔައި ނިމުނުއިރު މުސްކާންގެ ދުލުގައި އޮތީ އެނަމެވެ. ދަބަސް ފެނިގެން ނުކުރެވުނު އެތައް ފޮނި އިހްސާސެއް އެލިއުންކޮޅު ކިޔާފައި އޭނާގެ ނާރުތަކުގައި ދަތުރުކޮށްލިއެވެ. މުޅި ހަޔާތުގައިވެސް މިހާރު އެތެޅޭހެން ހިތް ތެޅުނު ދުވަހެއް ހަނދާނެއް ނެތެވެ. ޔަޤީނުންވެސް އެޒުވާނާއާ ގުޅިގެން ހިތުގައި ޖަހާލި ވިންދަކީ މުޅިން އާ ވިންދެކެވެ. އެންމެ ފެނިލުމަކުން އޭނާ އެދިޔައީ މުސްކާންގެ ހިތް ވަގަށް ނަގައިގެންނެވެ. ސޯޅަ އަހަރުވަންދެން ޅަކުއްޖެއްފަދައިން އޮތް ހިތް މިއަދު ޒުވާންވެއްޖެއެވެ. އެހިތަށް ލޯބި ދަސްވެއްޖެއެވެ.\nއިތުރަށް ފާއިތުވި ކޮންމެ ދުވަހަކީ އައިޒަން ދެކޭ ހިތުން މުސްކާން ކެތްމަދުވި ދުވަހެކެވެ. ދެން އަލުން ބައްދަލުވާނެ އިރަކަށް ކެތްތެރިކަމެއް ނެތި އިންތިޒާރު ކުރެވެން ފެށިއެވެ. ރެއާއި ދުވާލު ހުވަފެނުގަ އާއި ހޭލާ ހުންނައިރުވެސް ހިތުގައި ވަނީ އައިޒަންގެ ސޫރައެވެ. އެކަމަކު އޭނާ ކިޔެވުމަކަށްވެސް ފަރުވާ ކުޑައެއް ނުކުރެއެވެ. އައިޒަންވެސް އެދިފައި އޮތީ އޭނާ މޮޅަށް ކިޔެވުމަށެވެ. އެހެންނޫނަސް އޭނާއަކީ އެއްވެސް އިރެއްގައި ކިޔެވުމަށް ފަރުވާކުޑަ ކުރި ކުއްޖެއް ނޫނެވެ. އަންހެން ކޮއްކޮގެ މިޒާޖަށް ބަދަލެއް އައިއްސިކަން މުސްކާންގެ އެއްބަނޑުގައި ތިބި އަނެއް ތިން ބެއިންނަށް އިހްސާސް ނުވިއަސް ހަގަށް ހުރި ޒިހާންއަށް އެނގުނެވެ. މީހަކު ބެލްޖަހާއިރަށް ކޮންމެތާކު ހުރެފައިވެސް ނިކުމެ އެއީ ކާކުތޯ ބެލުމާއި އިރުއިރުކޮޅާ ބެލްކަނިން މަގުމަތި ބެލުމުގެ އިތުރުން އަބަދުހެން އަވަސް އަރުވާލައިފައި ހުންނަކަން ފާހަގަވިއެވެ. ޒިހާން އެހާ ޔަޤީންކަމާއެކު ސުވާލު ކުރުމުން މުސްކާން ބޭނުންވިއަސް އޮޅުވައެއް ނުލެވުނެވެ. ދެބެންގެ އޮންނަ ގާތްކަމަކުން ފެށުނީއްސުރެ ހުރިހާ ސިއްރެއް ކިޔައިދެއެވެ. އޭނާ ރަކިވެފައި ހުރެގެން އައިޒަންގެ ވާހަކަ ކިޔައިދިނުމުން ޒިހާން، ރުޅިއަރުވާލައިފައި ދުވެފިލީ މަންމަ ކައިރީ ކިޔާނަމޭ ގޮވަމުންނެވެ.\nއޯލެވެލް ފަހު އިމްތިހާނު ހަދަން ދިޔަ ދުވަހަކީ އުޑުމަތި ސާފު ރީތި ދުވަހެކެވެ. ފުރަތަމަ ވަދެގެން ދިޔައިރުވެސް އެންމެންގެ ދޫތަކުގައިވީ ނިމުން ފާހަގަ ކުރަން ކުރާނެ ކަންތައްތަކެވެ. ކުލާސް ޕާޓީއާ ދަތުރު ޕްރޮގްރާމްތައް މިހާރުވެސް އޮތީ ބޮޑުބައި ރޭވި ނިމިފައެވެ. ކަނޑައެޅިފައިވާ ވަގުތު ހަމަވުމުން ކަރުދާސް ހަވާލުކޮށްފައި މުސްކާން ނިކުތްތަނާ ތަންކޮޅެއް ދުރުގައި އޮތް ކާރުން ފޭބި އައިޒަން ލޮލުގައި އަޅައިގަތެވެ. އައިޒަން ހިނިތުންވެފައި ސީދާ އޭނާއަށް ބަލަން ހުރިގޮތުން އެފޭބީ މުސްކާންގެ އިންތިޒާރުގައި އިނދެފައިކަން ދޭހަކޮށްދިނެވެ. އިރުކޮޅެއް ނުވެ ފަހަތުން އިތުރު ތިން ޒުވާނަކުވެސް ފޭބިއެވެ. ދެފިކުރެއްގައި ހުރެފައި އެމީހުން ކައިރިއަށް ދާން މުސްކާން ނެގި ފިޔަވަޅާއެކު އައި ނައިތަނެއް ނޭނގި އެކުވެރި ކުއްޖަކު ކުރިމައްޗަށް ޖެހިގެންފައި މޫނަށް އަޅައިލި ކުލައެއްޗަކުން މުޅިމީހާ ފެންވެރިގެންދިޔައެވެ.


Lanka ge boduvazeeru Rajjeyn furaavadaigenfi\nދެ ދުވަހުގެ ރަސްމީ ދަތުރުފުޅު ނިންމަވާލެއްވުމަށްފަހު ރަނިލް މިއަދު ހެނދުނު ރާއްޖޭން ފުރާވަޑައިގެންނެވުމަށް އެއާޕޯޓުގައި. -- ފޮޓޯ: ފޮރިން މިނިސްޓްރީ\nސްރީލަންކާގެ ބޮޑުވަޒީރު ރަނިލް ވިކްރަމަސިންހަ ރާއްޖެއަށް ކުރެއްވި ފުރަމާނަ ދަތުރުފުޅު ނިންމަވާލެއްވުމަށްފަހު މިއަދު ހެނދުނު ފުރާވަޑައިގެންފި އެވެ.\nރައީސް އިބްރާހިމް މުހައްމަދު ސޯލިހުގެ ދައުވަތަކަށް ރަނިލް ރާއްޖެ ވަޑައިގެންފައިވަނީ މިދިއަ ހޯމަ ދުވަހު ހެނދުނެވެ.\nރަނިލް ރާއްޖެއަށް ކުރެއްވި ދަތުރުފުޅުގެ ތެރެއިން ދެ ގައުމުގެ ގުޅުން އިތުރަށް ބަދަހި ކުރުމުގެ ގޮތުން ހަތަރު އެއްބަސްވުމެއްގައި ސޮއި ކުރި އެވެ.\nއެ އެއްބަސްވުންތަކުގެ ތެރޭގައި ވިސާ ފެސިލިޓޭޝަން އެގްރީމަންޓެއް ވެސް ހިމެނެ އެވެ.\nމި އެއްބަސްވުމުގެ ދަށުން ލަންކާއަށް ދަތުރުކުރާ ދިވެހީންނަށް 90 ދުވަހުގެ އޮން އެރައިވަލް ވިސާ ހިލޭ ހަމަޖެހިގެންދާނެ އެވެ. އަދި ދެގައުމުގައި ވިޔަފާރިކު ރަން ބޭނުންވާ ފަރާތްތަކަށް މަލްޓިޕްލް އެންޓްރީ ބިޒްނަސް ވިސާ ހަމަޖެހިގެންދާ އިރު ލަންކާގައި ތައުލީމު ހާސިލު ކުރާ 18 އަހރުން ދަށުގެ ދިވެހި ދަރިވަރުންނާއި އެ ދަރިވަރުންގެ މައިންބަފައިންނާއި ބެލެނިވެރިންނަށް ވިސާގެ ލުއި ފަސޭހަ ލިބެ އެވެ.\nދެން ސޮއި ކުރެވުނު އެއްބަސްވުންތަކުގެ ތެރޭގައި އިޖުތިމާއީ ރައްކާތެރިކަމާއި، ވޮކޭޝަނަލް ދާއިރާއިން ޒުވާނުން ތަރައްގީ ކުރުމުގެ އިތުރުން މަތީ ތައުލީމާގުޅޭ އެއްބަސްވުމެއް ހިމެނެ އެވެ.\nބޮޑުވަޒީރުގެ މި ދަތުުރުފުޅުގެ ތެރެއިން ރައްޔިތުންގެ މަޖިލީހުގައި ވެސް ވަނީ ތަގުރީރު ކުރައްވައިފަ އެވެ. ލަންކާގައި ކިޔަވާ ކުދިންގެ ކާފަ އާއި މާމައަށް ވެސް އެކުދިން ކައިރީ ތިބުމުގެ ފުރުސަތު ދިނުމަށް ވިސާ ހަމަޖެއްސުމަށް ނިންމަވާފައިވާކަމަށް ރަނިލް ވަނީ ރައްޔިތުންގެ މަޖިލީހުގައި ދެއްވި ތަގުރީރުގައި ވިދާޅުވެފަ އެވެ.\nދެ ގައުމުގެ ދެމެދުގައި އެކި ދާއިރާތަކުން ޒަމާނުއްސުރެ ގުޅިގެން މަސައްކަތް ކުރަމުންދާކަން ފާހަގަކުރައްވަމުން ރަނިލް އެ ދުވަހު ވިދާޅުވީ، ރާއްޖެއާއެކު ވެފައިވާ އެއްބަސްވުމުގެ ތެރެއިން ދިވެހިންނަށް މިހާރު ކިޑްނީ އާއި ލިވާ ޓްރާންސްޕްލާންޓް ކުރުމުގެ ފުރުސަތު ލަންކާގައި ހުންނަ ޕްރައިވެޓް ހޮސްޕިޓަލުތަކުން ކުރުމުގެ މަގު ވެސް ފަހިވެފައިވާ ކަމަށެވެ.\nލަންކާގެ ބޮޑުވަޒީރުގެ މިދަތުރުފުޅުގައި، ރާއްޖޭގައި ކުރިއަށްދާ އިންޑިއަން އޯޝަން ކޮންފަރެންސް 2019 ގައި ބައިވެރިވެވަޑައިގެން އެ ކޮންފަރެންސް ޗެއާ ކޮށްދެއްވައިފަވެ އެވެ.\nރައީސް އިބްރާހިމް މުހައްމަދު ސޯލިހު ސްރީލަންކާ ފޮރިން މިނިސްޓްރީ + އަބްދުﷲ ޝާހިދު ރަނިލް ވިކްރަމަ ސިންހާ


Oceania Cruise ship male bandharugai\nމަޝްހޫރު އޯޝެނިއާ މާލެ ބަނދަރުގައި\nއޯޝެނިޔާ މާލޭ ބަނދަރުގައި: މި ކްެރޫޒް ލައިނާ މީގެ ކުރިން ވެސް ވަނީ ރާއްޖެ އައިސްފައި --\nމިއީ މިފަދަ ބޮޑު ކްރޫޒް ޝިޕެއް ރާއްޖެއައި ފުރަތަމަ ފަހަރެއް ނޫނެވެ. އެކަމަކު މިހާރު މާލޭގެ ބަނދަރުގައި އޮތް އުޅަނދު ހާއްސަ އެވެ. މިއީ ފެސެންޖަ ލައިންތަކުން ދަތުރުކުރާ މީހުންގެ މެދުގައި މަޝްހޫރު އުޅަނދެކެވެ. މިހާރު މަޝްހޫރު "އޯޝެނިއާ" އޮތީ މާލެ ބަނދަރުގަ އެވެ.\nއެމެރިކާގެ "އޯޝެނިއާ ކްރޫޒް" ކުންފުނިން މީގެ ފަސް ކްރޫޒްލައިނާ އޮޕަރޭޓް ކުރެ އެވެ. މި ވަގުތު މާލޭގައި އޮތީ މި ކުންފުނީގައި ހިމެނޭ އެންމެ މަޝްހޫރު އެއް އުޅަނދެކެވެ. އެއީ އޯޝެނިއާ އެޓްލާންޓިކާ އެވެ. މި އުޅަނދުން މާލެއަށް ހާހަކަށް ވުރެ ގިނަ ގެސްޓުންވަނީ ފައިބާފަ އެވެ. އަދި މި ޓޫރިސްޓުންގެ ސަބަބުން ގެސްޓް ފިހާރަތަކަށް ލިބޭ އާމްދަނީ ވެސް ވަނީ އިތުރުވެގެން ގޮސްފަ އެވެ.\nޓުއާ ގައިޑުން ބުނާ ގޮތުގައި ގިނަ ކްރޫޒްލައިނާ ތަކެއް އައުމުގެ ސަބަބުން ލިބޭ އާމްދަނީ އިތުރުވެގެން ދާ ކަމަށެވެ.\n"މާލެތެރެ ސުލްހަވެރިކޮށް އޮންނަ ކަމަށްވާނަމަ މާލެއަށް ޓޫރިސްޓުން ފައިބާނެ. މާލެ ބަލާލަން ފައިބާ މީހުންގެ ސަބަބުން ރަނގަޅު އާމްދަނީއެއް ލިބޭ. ބައެއް ގެސްޓުން 10 ޑޮލަރު ބައެއް ގެސްޓުން 20 ޑޮލަރު ވަރު ވެސް ދޭ،" ޓުއާ ގައިޑެއް ބުންޏެވެ.\nރާއްޖެއަށް ބިޔަ ކްރޫޒް ލައިނާތައް ގެންނަ މާޔާ އިން މި އަހަރު މިފަދަ ބިޔަ ތިން އުޅަނދެއް މާލެ ބަނދަރަށް ގެނެސްފައިވެ އެވެ.\nމާޔާގެ އޮފިޝަލަކު ވިދާޅުވި މި އަހަރު ކުރިއަށް އޮތް ދުވަސްތަކުގައި ވެސް ގިނަ ކްރޫޒްލައިނާ ތަކެއް މާލެ ބަނދަރަށް އަންނާނެ ކަމަށެވެ.\n"މިހާރު ކޮންފާމް ވެފައިވަނީ އޮތީ މި ހާތަނަށް ރާއްޖެއަށް ނާންވަރުގެ ބޮޑު ކްރޫޒްލައިނާ އެއް އަންނަން. އެކަމަކު ފަހުން އެ ތާރީހު އާއްމު ކުރާނަން،" މާޔާގެ އޮފިޝަލް ވިދާޅުވި އެވެ.\nއެމްއެސްއެސްގެ ބޯޓުގައި ބޮޑެތި މުސާރަތަކެއް ލިބޭ ވަޒީފާތަކެއް\nމޯލްޑިވިއަންގެ ބޯޓުތައް ގަންނަން ފައިނޭންސް ކުރާނެ ބަޔަކު ހޯދަނީ


“ޓެސްޓުކުރާ މިންވަރު އިތުރުކޮށްފިނަމަ، ޕޮޒިޓިވްވާ މީހުން އިތުރުވުމުގެ ފުރުސަތު އެބައޮތް” – Dhen.mv\n"ޓެސްޓުކުރާ މިންވަރު އިތުރުކޮށްފިނަމަ، ޕޮޒިޓިވްވާ މީހުން އިތުރުވުމުގެ ފުރުސަތު އެބައޮތް"\nދެން އެމްވީ April 22, 2020 - 9:30 pm\nކޮވިޑް19އަށް ޓެސްޓް ކުރެވޭ މިންވަރު އިތުރުކުރެވިއްޖެނަމަ، ޕޮޒިޓިވްވާ މީހުންގެ އަދަދު އިތުރުވުމުގެ ފުރުސަތު އެބަ އޮތް ކަމަށް ކޮވިޑް19 ގެ ތަރުޖަމާނު މުހައްމަދު މަބްރޫކް އަޒީޒް ވިދާޅުވެއްޖެއެވެ.\nމަބްރޫކް މިހެން ވިދާޅުވީ މިއަދު ހަވީރު ނޭޝަނަލް އިމަޖެންސީ އޮޕަރޭޝަން ސެންޓަރު ގައި ކުރިއަށް ދިޔަ ނޫސްވެރިންގެ ބައްދަލުވުމުގައެވެ.\nނޫސްވެރިޔަކު ކުރި ސުވާލަކަށް ޖަވާބު ދެއްވަމުން މަބްރޫކް ވިދާޅުވީ މިހާރު ދުވާލަކަށް ރާއްޖޭގައި ހަދަނީ 200-300 އެއްހާ ޓެސްޓް ކަމަށެވެ. އަދި ބައެއް ޓެސްޓު ތަކުގައި ސާންޕަލް ނެގުމާއި ނަތީޖާ ލިބުމުގައި ލަސްތަކެއް ދިމާވާ ކަން ވެސް މަބްރޫކް ވަނީ ފާހަގަ ކުރައްވާފައެވެ.\nއެހެން ކަމުން ކޮންޓެކްޓް ޓްރޭސިންގެ ތެރެއިން ގިނަ ބަޔަކު ދެނެގަނެވުނު ނަމަވެސް، ޓެސްޓް ހަދާ މިންވަރު އިތުރުކުރާނަމަ ދުވަހުން ދުވަހަށް ފެންނަ ކޭސްތައް އިތުރުވުމުގެ ފުރުސަތު އެބައޮތް ކަމަށް މަބްރޫކު ވިދާޅުވިއެވެ.\n"ޓެސްޓްކުރުމުގެ އަދަދު ހުރީ އެއްވަރެއްގެ ކަމުގައި ވެފައި، ކޮންޓެކްޓްތައް ހޯދަމުންދާ މިންވަރު އިތުރުވަމުންދާވަރު އިތުރުވިޔަސް، އެ ޓެސްޓްތަކުގެ ނަތީޖާ އަންނަައިރު ގާތްގަނޑަކަށް އެއް ހިސާބެއްގައި ނަތީޖާތައް އުޅުމަކީ، އޭގެ މާނައެއް ނޫން ޕޮޒިޓިވްވާ ކޭސްތައް މަދީއޭ." ، މަބްރޫކް ވިދާޅުވިއެވެ.\nމާލެއިން ވައިރަސް ފުރަތަމަ ފެނުނުތާ ހަފްތާއެއް ވެފައިވާއިރު މިހާތަނަށް 66 މީހަކު ވަނީ ވައިރަހަށް ފައްސިވެފައެވެ. އަދި ކޮންޓެކްޓް ޓްރޭސިން ގެ ތެރެއިން 2،391 މީހަކު ވަނީ ދެނެގަނެވިފައެވެ.


އެސްޓިއޯއިން ބިސް, އަލުވި އަދި ފިޔާގެ އަގު ހެޔޮކޮށް، އަގުތަށް އާންމުކޮށްފި\nApril 15, 2019 14:16:43\nރޯދައާ ދިމާކޮށް އެސްޓީއޯއިން އަލުތްވާއި ފިޔާ އަދި ބިސް ރީޓޭލްކޮށާއި ހޯލްސޭލްކޮށް ވިއްކާނެ އަގުތައް އާންމުކޮށްފި އެވެ.\nއެސްޓީއޯ ސުޕަމާޓުން ރޯދައަށް ފިޔާ އާއި އަލުވި އަދި ބިސް ވިއްކަން ފަށާފައި ވާއިރު އެސްޓީއޯ ރީޖަނަލް ފިހާރަތަކުން މި ތަކެތި ވިއްކަން ފަށާނީ މި މަހުގެ 27 އިން ފެށިގެނެވެ. އެސްޓީއޯއިން ބުނި ގޮތުގައި، އެހެނިހެން އަހަރުތަކާ ހިލާފަށް ގިނަ ކަސްޓަމަރުންގެ އެދުމުގެ މަތިން ފިޔަ އާއި އަލުވި އަދި ބިސް ގަތުމުގެ ކުރިން އިންތިޒާމެއް ވެސް މިފަހަރު ހަމަޖައްސައިދީފައި ވާނެ ކަމަށެވެ.\nއެ ގޮތުން މިއަދުން ފެށިގެން އެ، ކުންފުނީގެ ފިހާރަތަކުން ރީޓޭލްކޮށް ފިޔާ ކިލޯއެއް 7ރ. އަށް ވިއްކާނެ އެވެ. އަލުވި ކިލޯއެއް 8.50 ރ. ވިއްކާނެ އިރު ބިހެއް 1.50ރ. ވިއްކާނެ އެވެ. ސުޕަރމާޓް ހޯލްސޭލް ސެންޓަރުން ފިޔާ ބަސްތާއެއް 141 ރުފިޔާއަށް ވިއްކާނެ އެވެ. އަލުވި ބަސްތާއެއް 180 ރުފިޔާއަށެވެ. ބިސް ކޭހެއް 270 ރުފިޔާ އަށެވެ.\nމީގެއިތުރުން، އެސްޓީއޯ ސުޕަމާޓް ހޯލްސޭލް ސެންޓަރުން ގަނޑުކޮއް 25 ކޭހަށްވުރެ މަތިން ނަގާ ފަރާތްތަކަށް ފިޔާ ބަސްތާއެއް 131 ރުފިޔާއަށް ވިއްކާނެ އެވެ. އަލުވި ބަސްތާއެއް 170 ރުފިޔާއަށް ވިއްކާ އިރު ބިސް ކޭހެއް ވިއްކާނީ 260 ރުފިޔާއަށެވެ.\nބިސް ކޭހެއް 270 ރުފިޔާ އަށެވެ. މީގެއިތުރުން، އެސްޓީއޯ ސުޕަމާޓް ހޯލްސޭލް ސެންޓަރުން ގަނޑުކޮއް 25 ކޭހަށްވުރެ މަތިން ނަގާ ފަރާތްތަކަށް ބިސް ކޭހެއް ވިއްކާނީ 960 ރުފިޔާއަށެވެ.\nމީގެއިތުރުން، އެސްޓީއޯ ސުޕަމާޓް ހޯލްސޭލް ސެންޓަރުން ގަނޑުކޮއް 25 ކޭހަށްވުރެ މަތިން ނަގާ ފަރާތްތަކަށް ފިޔާ ބަސްތާއެއް 131 ރުފިޔާއަށް ވިއްކާނެ އެވެ. އަލުވި ބަސްތާއެއް 170 ރުފިޔާއަށް ވިއްކާ އިރު ބިސް ކޭހެއް ވިއްކާނީ 960 ރުފިޔާއަށެވެ\nދެން ލިޔުމުގަ އެވަރު ކުށެއް އިންދެދާނެ އެއްނު.960 އެއް ނޫން 260


Shidhatha magaamun Vaki kuran mdp pg in nihmmaifi | Hathaavees\nޝިދާތާ މަގާމުން ވަކިކުރަން އެމްޑީޕީ ޕީޖީއިން ނިންމައިފި\nޖެންޑާ މިނިސްޓަރު، ޝިދާތާ ޝަރީފް މަގާމުގައި ބަހައްޓަން ނުފެންނަ ކަމަށް އެމްޑީޕީގެ ޕާލިމަންޓްރީ ގްރޫޕުން ނިންމައިފި އެވެ.\nއެމްޑީޕީގެ ޕާލިމްންޓްރީ ގުރޫޕުން އެގޮތަށް ނިންމީ މިއަދު ބޭއްވި އެ ގުރޫޕުގެ ބައްދަލުވުމެއްގަ އެވެ. އެމްޑީޕީއިން ބުނީ މިއަދު ޕީޖީ ބައްދަލުވުމުގައި ބައިވެރިވި 45 މެމްބަރުންގެ އިއްތިފާގުން ޝިދާތާ މަގާމުން ވަކިކުރަން ފާސްކޮށްފައިވާ ކަމަށެވެ.\nޝިދާތާ މަގާމުން ވަކިކުރަން ފާސްކޮށްފައި މިވަނީ ކުޑަކުދިންނަށް ޖިންސީ ގޯނާ ކުރުމުގެ މައްސަލައެއްގައި ތުހުމަތު ކުރެވޭ އަހުމަދު ހިޝާންއަށް އެ ތުހުމަތުތައް ކުރެވޭއިރު އެމްބެސަޑަރުކަން ދިން މައްސަލާގައި އިހުމާލުވާ ފަރާތްތައް ހޯދާ ފިޔަވަޅު އަޅަން ރައްޔިތުންގެ މަޖިލީހަށް ކުއްލި މައްސަލައެއް ހުށަހަޅާފައި ވަނިކޮށެވެ.\nކުއްލި މައްސަލަ މަޖިލީހަށް ހުށަހަޅާފައި ވަނީ ގަލޮޅު ދެކުނު ދާއިރާގެ މެންބަރު މީކާއިލް އަހުމަދު ނަސީމެވެ. ކުއްލި މައްސަލަ ހުށަހަޅުއްވަމުން މީކާއިލް ވިދާޅުވީ، ކުޑަކުދިނާ ގުޅުންހުރި އެތައް މައްސަލައެއް މިއަދުވެސް ނުބެލި މިނިސްޓްރީ ފެއިލްވަމުންދާއިރު ޝިދާތާ އެމަގާމުގައި ހުންނެވުމަކީ ގަބޫލު ކުރެވޭ ކަމެއްނޫން ކަމަށެވެ. އަދި އަމިއްލަ ފުޅަށް އިސްތިއުފާ ނުދެއްވާނަމަ މަޖިލީހުން އޭނާ މަގާމުން ވަކިކުރުމުގެ މަސައްކަތް ކުރާނެ ކަމަށް ވެސް ވިދާޅުވިއެވެ.\nމި މައްސަލައަށް ބަހުސް ކުރައްވަމުން ހެންވޭރު ހުޅަނގު ދާއިރާގެ މެމްބަރު ހަސަން ލަޠީފު ވިދާޅުވީ އެމްޑީޕީއިން ވަކާލާތު ކުރީ އޯގާތެރި ސަރުކާރަކަށް ކަމަށާއި ނަމަވެސް މިއަދު މި ފެންނަނީ އެ ގޮތް ނޫން ކަމަށެވެ. އަދި މިއީ އެމްޑީޕީގެ މެމްބަރުންނަށް ބަލައިގަނެވޭނެކަމެއް ނޫންކަމަށެވެ. އެހެންވެ ވަގުތުން މިނިސްޓަރ އިސްތިއުފާ ދެއްވުމަށް ހަސަން ލަޠީފު ވިދާޅުވިއެވެ. ހަސަން ލަޠީފު ވިދާޅުވީ އިސްތިއުފާ ނުދެއްވައިފިނަމަ މަގާމުން ވަކި ކުރުމުގެ މަސައްކަތް މިއަދުން މިއަދަށް މަޖްލިސްއިން ފަށަން ޖެހޭނެކަމަށް ގަބޫލް ކުރައްވާކަމަށެވެ.


Gondi gellifaivaa meehakah ehen meehegge gondi...\nގޮނޑި ގެއްލިފައިވާ މީހަކަށް، އެހެން މީހެއްގެ ގޮނޑި ދިފާޢުކޮށްދެވިދާނެބާ!\n2 އަހަރު,4މަސް,3ހަފްތާ,2ދުވަސް, 22 ގަޑި, 38 މިނެޓް, 32 ސިކުންތު ކުރިން 3220ޝަހީދާ އަބްދުﷲ ސައީދު\nކުރީގެ ރައީސް މުހައްމަދު ނަޝީދާއި، އެމަނިކުފާނުގެ ސަރުކާރުގެ އިސް ބޭފުޅުން\nއަމިއްލަފުޅު ގޮނޑި ގެއްލިފައިވާ ބޭފުޅަކަށް އެހެން މީހެއްގެ ގޮނޑި ދިފާޢު ކުރެވިދާނެ ކަމަށް ގަބޫލު ކުރުމަކީ ހަމަ ބުއްދިން ވިސްނާ އެއްވެސް މީހަކު ގަބޫލުކުރާނެ ކަމެއް ނޫނެވެ. ނަމަވެސް ގޮނޑި ގެއްލިފައިވާ މީހަކު އެހެން މީހުންނަށް ގޮނޑި ހޯދައިދޭނެ ކަމަށް ވިދާޅުވުމުން އެކަމާ ހިނި އަންނަ މީހުން ވެސް މަދެއްނޫނެވެ.\nވަކި ސިޔާސީ ޕާޓީގެ ޓިކެޓްގައި ރައްޔިތުންގެ މަޖިލީހަށް އިންތިޚާބުވެފައިވާ މެންބަރަކު ޕާޓީ ބަދަލުކުރުމުން ނުވަތަ ޕާޓީން ވަކިކުރުމުން ގޮނޑި ގެއްލޭ ގޮތައް ސްޕްރީމް ކޯޓުން ހުކުމް ކުރުމާއެކު ރައްޔިތުންގެ މަޖިލީހުގެ ބައެއް މެންބަރުންގެ ގޮނޑި ގެއްލުމާ މެދު ސުވާލު އުފެދިފައިވާ ދަނޑިވަޅު، ގޮނޑިގެއްލިއްޖެ މެންބަރެއްގެ ގޮނޑި ތިމަން މަނިކުފާނު އަނބުރާ ހޯދައިދެއްވާނެ ކަމަށް ބޭފުޅަކު ވިދާޅުވި އަޑު އިވިގެން ދިޔައެވެ. އެގޮތުން އިސްތިއުފާ ދެއްވި ރައީސް މުހައްމަދު ނަޝީދު ގައުމުން ބޭރުގައި އަމިއްލަފުޅަށް އަރުވާލެވިގެން ހުންނަވާ ވިދާޅުވެފައި ވަނީ ސިޔާސީ ޕާޓީއަކުން ވަކިކޮށްގެން މަޖިލީހުގެ ގޮނޑި ގެއްލިއްޖެ ކޮންމެ މެންބަރަކަށް އަނބުރާ ގޮނޑި ހޯދައިދެއްވާނެ ކަމަށެވެ. ނަމަވެސް މިއީ ވާނެ ކަމެއް ކަމަށް ގަބޫލުކުރާނީ މިއަދު ކިތައް މީހުން ބާވައެވެ. ސަބަބުތައް ބައިވަރެވެ. އެގޮތުން އަމިއްލަ ގޮނޑި ދިފާޢު ނުކުރެވުނު ބޭފުޅަކަށް އެހެން މީހެއްގެ ގޮނޑި ދިފާޢު ކުރުމާއި އަދި ގޮނޑި ހޯދައި ދިނުމަށް މަސައްކަތް ކުރެވިދާނެ ކަމަށް އެއްވެސް މީހަކު ގަބޫލެއް ނުކުރާނެއެވެ. އަދި ނުވެސް ކުރެވޭނެ އެވެ. އެހެން ނަމަވެސް ބަޔަކަށް ލަނޑެއް ދިނުމުގެ ގޮތުން ބޮލަށް ސަވާރުވެގެން ހުރެ އެފަދަ ދަޅައެއް ދައްކައިގެން ފޮނި ވާހަކަ ދެއްކިދާނެއެވެ.\nމިވާހަކަ ދެއްކެވީ ކުރީގެ ރައީސް މުހައްމަދު ނަޝީދެވެ. ރައީސް ނަޝީދަކީ ރައްޔިތުންގެ މަޖިލީހުގެ މެންބަރު ކަމުގެ ގޮނޑިއާއި، ރާއްޖޭގެ ރައީސުލްޖުމްހޫރިއްޔާ ކަމުގެ ގޮނޑި ލިބިވަޑައިގަތުމުން އެގޮނޑި ދިފާޢު ކުރައްވަން އެނގިވަޑައި ނުގެންނެވި ބޭފުޅެކެވެ. އެގޮތުން ރައްޔިތުންގެ މަޖިލީހުގެ މާލޭގެ ގޮނޑިއަށް އިންތިޚާބު ވުމަށްފަހު އެގޮނޑި ނަޝީދަށް ގެއްލިގެން ދިޔައީ ވެލާނާގެއިން ވައްކަން ކުރި ކަމުގެ ކުށް ސާބިތުވެ، ދެ އަހަރާ ހަ މަހަށް އަރުވާލުމަށް ހުކުމް ކުރުމާ ގުޅިގެންނެވެ. އަދި ރައީސުލްޖުމްހޫރިއްޔާ ކަމުގެ ގޮނޑި ގެއްލިގެން ދިޔައީ ފަނޑިޔާރަކު ވަގަށް ނެގުމާ ގުޅިގެން ފަނޑިޔާރު މިނިވަން ކުރުމަށް ގޮވާލާ ރައްޔިތުން ކުރި އާދޭސް ގަބޫލު ކުރަން ބޭނުންފުޅު ނުވުމުންނޭ ބުނުމަކީ ދޮގަކަށް ނުވާނެ އެވެ.\nއޭގެ ފަހުން ފަނޑިޔާރު ހައްޔަރުކުރި މައްސަލައިގައި ދައުވާ ކުރުމުން އަނދަގޮނޑީގައި އިނދެވޭނެ ކަމަށް ވިދާޅުވެ އެމައްސަލަ އަވަސްކޮށްދިނުމަށް ރައީސް ނަޝީދު ހުޅުމާލޭ ކޯޓުގައި އެދިވަޑައިގަތެވެ. ނަމަވެސް އަނދަގޮނޑީގައި ޖެހުނުތާ އެންމެ ދިހަ މަސް ވީތަނުން އަނދަގޮނޑީގައި ނީނދެވޭނެ ކަމަށް ނަޝީދު ވިދާޅުވަނީ ވިދާޅުވެފައެވެ. އަދި ނަޝީދު އަމިއްލަފުޅަށް އިނގިރޭސިވިލާތަށް އަރުވާލެވިގެން ހުންނެވި އިރު، އެންމެން ވެސް ދަންނަ ހަގީގަތަކީ ނަޝީދު މިހާރު އިނގިރޭސިވިލާތުގައި ފުރޮޅުލީ ގޮނޑި ދުއްވާކަމެވެ. ކަންމިހެން ހުރި އިރު، ނަޝީދަކީ ލިބުނު ހުރިހާ ގޮނޑިއެއް ގެއްލިފައިވާ ބޭފުޅެއްކަން ވަރަށް ރަގަޅަށް އެބަ ހާމަވެއެވެ. އެހެންކަމުން އަމިއްލަ ގޮނޑި ދިފާޢު ނުކުރެވުނު ބޭފުޅަކަށް އެހެން މީހަކަށް ގޮނޑި ދިފާޢުކޮށްދެވިދާނެކަން މިއީ އެއްވެސް މީހަކު ގަބޫލުކުރާނެ ކަމެއް ނޫނެވެ.\nއެހެންކަމުން މަޖިލީހުގެ ގޮނޑިގެއްލޭ ބޭފުޅުންނަށް ގޮނޑި ހޯދައިދެއްވާނެ ކަމަށް ނަޝީދު އެވިދާޅުވާ ބަހުގެ މާނައަކީ، ގޮނޑި ގެއްލުނު ބޭފުޅުންނަށް އިނގިރޭސިވިލާތުން ފުރޮޅުލީ ގޮނޑި ހޯދައިދިނުން ކަމަށް ވުމީ ވެސް އެކަށީގެންވާ ކަމެކެވެ.


މާލޭގައި ފެންހިންދާ ނިޒާމު އަޕްގްރޭޑް ކޮށްދޭނެ ފަރާތެއް ހޯދުން - ރީޓެންޑާރ\nމިކުންފުނީގެ ފަރާތުންދޭ މައުލޫމާތާއި އެއްގޮތްވާގޮތުގެ މަތިން މާލޭގައި ފެންހިންދާ ނިޒާމު އަޕްގްރޭޑް ކޮށްދޭނެ ފަރާތެއް ހޯދަން ބޭނުންވެގެން ކުރެވުނު އިޢުލާން ނަމްބަރު (MWSC-L/3/ADV/2020/35) އަށް އެކަށީގެންވާ ތަރުހީބެއް ލިބިފައިނުވާތީވެ އެ އިޢުލާން ބާތިލްކޮށް އަލުން އިޢުލާން ކުރަމެވެެ. ވީމާ، މިމަސައްކަތަށް ބީލަން ހުށަހެޅުމުގެ ދައުވަތު މިކަމަށް ޝައުގުވެރިވެލައްވާ އެންމެހާ ފަރާތްތަކަށް ހުޅުވާލަމެވެ.\nބީލަމުގައި ބައިވެރިވެވޭނީ ބީލަމުގައި ބައިވެރިވުމަށް ފައިސާ ދައްކަވާ ފަރާތްތަކާއި އަދި މިނިސްޓްރީ އޮފް އިކޮނޮމިކް ޑިވޮލޮޕްމަންޓް އިން ވިޔަފާރި ކުރުމުގެ ހުއްދަ ލިބިފައިވާ ފަރާތްތަކަށް އެކަންޏެވެ. ބީލަން ފޮތް ވިއްކުމަށް ހަމަޖެހިފައިވާ އަގަކީ300.00ރ އެވެ. ބީލަންފޮތްތަކަށް ފައިސާ ބަލައިގަތުން އޮންނާނީ 10 މާރިޗް 2020 އިން 11 މާރިޗް 2020 އަށް، ބަންދުނޫން ކޮންމެ ދުވަހެއްގެ ހެނދުނު 08:30 އިން މެންދުރު ފަހު 03:00 އަށް އެމް.ޑަބްލިޔު.އެސް.ސީ (ކަސްޓަމަރ ސާރވިސް ބިލްޑިން، އަމީނީމަގު) އިންނެވެ. ބީލަންފޮތް ދޫކުރުން އޮންނާނީ 12 މާރިޗް 2020 ގެ ރަސްމީގަޑީގައި ފެން ބިލްޑިންގ5ވަނަ ފަންގިފިލާ އިންނެވެ.\nޕްރީބިޑް މީޓިންގް ބޭއްވުމަށް ހަމަޖެހިފައިވަނީ 12 މާރިޗް 2020 ވާ ދުވަހު 14:30 ގައެވެ. އަދި ބިޑް ހުށައަޅަން ހަމަޖެހިފައިވާ ތާރީޚަކީ 16 މާރިޗް 2020 ވާ ދުވަހު 14:30 އެވެ.ބިޑް ސެކިއުރިޓީގެ ގޮތުގައި ބިޑް ހުށައަޅާއިރު -/5،000 ރުފިޔާގެ ބިޑް ސެކިއުރިޓީ ހުށައަޅުއްވަންވާނެއެވެ. ބިޑް ސެކިއުރިޓީގެ ގޮތުގައި ބަލައިގަނެވޭނީ ބޭންކް ގެރެންޓީ ޗެކް ނުވަތަ ބޭންކް ގެރެންޓީ ލެޓަރއެވެ. ބިޑް އެވާރޑްކުރެވޭ ފަރާތުން ޕާރފޯމަންސް ގެރެންޓީގެ ގޮތުގައި ބިޑްކުރި އަދަދުގެ % 10 ބިޑް އެވޯރޑްކުރެވޭތާ 14 ދުވަސްތެރޭގައި ހުށައަޅަންވާނެއެވެ.\nސުންގަޑި: 11 މާރިޗު 2020 2359


Real ge kulhuntheriehge gothugai Jovic dahkaalaifi, Mendy ves Real ah\nރެއާލްގެ ކުޅުންތެރިޔެއްގެ ގޮތުގައި ޖޮވިކް ދައްކާލައިފި، މެންޑީވެސް ރެއާލްއަށް\n-3months ago 1 - އަމީން\nއަރަމުން އަންނަ ޒުވާން ހުނަރުވެރި ފޯވަޑް ލޫކާ ޖޮވިކް ރެއާލް މެޑްރިޑްގެ ކުޅުންތެރިޔެއްގެ ގޮތުގައި ދައްކާލައިފިއެވެ. ސާބިއާއަށް ނިސްބަތްވާ ޖޮވިކް ރެއާލްއަށް ބަދަލުވީ 60 މިލިއަން ޔޫރޫގެ ފީއަކަށް ޖަރުމަނުގެ ފްރޭންކްފާޓުންނެވެ.\nމިދިޔަ ސީޒަނުގައި ޖަރުމަނުގެ ކްލަބަށް އޭނާ ކުޅެދިން 48 މެޗުގައި އޭނާވަނީ 27 ގޯލް ކާމިޔާބު ކޮށްފައެވެ. ޕްރޮފައިލިކް ސްކޯރާއެއްގެ ގޮތުގައި ކުރިއަރާނެ ކަމަށް ގިނަ ބަޔަކު ފާހަގަކުރާ ޖޮވިކްވަނީ ނިމިގެން ދިޔަ ސީޒަނުގެ ޔުއޭފާ ޔޫރޯޕާ ލީގުގެ ސްކޮޑް އޮފް ދަ ސީޒަނުގަވެސް ހިމެނިފައެވެ. އެ މުބާރާތުގައި އޭނާވަނީ ފްރޭންކްފާޓަށް 10 ގޯލް ޖަހައިދީ އެޓީމް ސެމީ ފައިނަލަށް ގެންގޮސް ދިނުމަގައި ބޮޑު ދައުރެއް އަދާކޮށްފައެވެ.\nރެއާލްއައި ގުޅުމަށްފަހު އޭނާ ބުނީ މިވަގުތު އޭނާއަކީ މުޅި ދުނިޔޭގަވެސް އެންމެ އުފަލުން ހުރި ކުއްޖާ ކަމަށެވެ. އެންމެ ބޮޑު ކްލަބް ރެއާލްއަށް އަންނަ ސީޒަނުގައި އިތުރު ކާމިޔާބީތަކެއް ހޯދަދިނުމަށް ތައްޔާރަށް ހުރި ކަމަށްވެސް އޭނާ ވަނީ ބުނެފައެވެ.\nރެއާލްގެ ރައީސް ފްލޮރެންޓީނޯ ޕެރޭޒް ބުނީ ޖޮވިކްގެ ކިބައިގަ ހުރި ކްލަބްގެ ސަޕޯޓަރުންނަށް ވަރަށް ރަނގަޅަށް އެނގޭނެ ކަމަށައި އެހެންކަމުން މިއީ ޖޮވިކްގެ ކެރިއަރުގައި އޭނާގެ އެންމެ ބޮޑު ޗެލެންޖް ކަމަށެވެ.\nއަންނަ ސީޒަނަށް ވަރަށް ވަރުގަދައަށް ތައްޔާރުވަމުން އަންނަ ރެއާލްއިން ލެފްޓް ބެކްއަށް ކުޅޭ ލިޔޯންގެ ފަރލޭންޑް މެންޑީގެ ސޮއިވެސް ކަށަވަރު ކޮށްފައެވެ. މީގެ ެއިތުރުން އެ ކްލަބުންވަނީ ހަޒާޑް ގަތުމަށް ޗެލްސީއާއެކު އެއްބަސްވުމަކަށް އައިސްފައެވެ.\n300 މިލިއަން ޕައުންޑައި ގާތްކުރާ އަދަދަކަށް ރެއާލްއިންވަނީ ކުރިއަށް އޮތް ސީޒަނަށް ތައްޔާރުވުމަށް ހަރަދު ކޮށްފައެވެ.\nސިޓީ ޕީއެސްޖީ ނޫނީ އެހެން ޓީމުތަކުން ބޮޑު ހަރަދެއް ކުރީމަ އެކަން ވަރަށް ބޮޑު މައްސަލައަކަށްވޭ. ރެއާލްއާ ބާސާ ވަރިހަމަ ބޭންކެއް ފަޅާލިއަސް ފީފާ ، ޔުއެފާ އަކަށް އެއްޗެކޭ ބުނާކަށް ނުކެރޭނެ. ފުޓްބޯޅަ ބަލާ ހަދާ މީހުންވެސް ތަންދޮރު އޮޅުން ނުފިލަނީ ހަމަ!


Haarijee Vazeeruge Musaara Shahidh Naganee Ladheh Nethumun: Jameel - Vaguthu\nޚާރިޖީ ވަޒީރުގެ މުސާރަ ޝާހިދު ނަގަނީ ލަދެއް ނެތުމުން: ޖަމީލް\nޑރ. ޖަމީލް ވަގުތަށް އިންޓަވިއު ދެއްވަނީ -- ވަގުތު އިމޭޖެސް: އަހްމަދު މަމްދޫހް\nއދ. ގެ އާންމު މަޖިލިހުގެ ރައީސް އަދި ރާއްޖޭގެ ފޮރިން މިނިސްޓަރު އަބްދުﷲ ޝާހިދު އެހެން ތަނެއްގައި ވަޒީފާގައި ހުރެގެން ދިވެހި ރައްޔިތުންގެ ފައިސާއިން ހާރިޖީ ވަޒީރުގެ މަގާމުގެ މުސާރަ ނަގަނީ ލަދެއް ނެތުމުން ކަމަށް ކުރީގެ ނައިބު ރައީސް ޑރ.މުހައްމަދު ޖަމީލް އަހްމަދު ވިދާޅުވެއްޖެއެވެ.\nޖަމީލު މިއަދު ކުރެއްވި ޓުވިޓެއްގައި ވިދާޅުވީ، އދ. ގެ އާންމު މަޖިލީހުގެ ރައީސްގެ މަގާމުގައި ހުންނަވާނަމަ ޝާހިދު ޚާރިޖީ ވަޒީރުގެ މަގާމު ފުރުއްވަނީ ގާނޫނު އަސާސީއާ ޚިލާފަށް ކަމަށެވެ. އެހެންކަމުން މިހާރު ގާނޫނީ ޚާރިޖީ ވަޒީރެއް ނެތް ކަމުގައި ޖަމީލު ޤަބޫލު ކުރައްވައެވެ.\n"އެހެން ތަނެއްގައި ވަޒީފާގައި ހުރެގެން ދިވެހި ރައްޔިތުންގެ ފައިސާ އިން ހާރިޖީ ވަޒީރުގެ ނަމުގައި މުސާރަ ނަގަނީ ލަދެއް ނެތުމުން،" ޖަމީލު ކުރެއްވި ޓްވީޓްގައި ވިދާޅުވެފައިވެއެވެ.\nޖަމީލު މިފަދައިން ވިދާޅުވެފައިވަނީ ޝާހިދު ހުންނެވީ ގާނޫނު އަސާސީއާ ޚިލާފުވެފައި ކަަމަށް ކަނޑައަޅައި މަގާމުން ވަކިކުރަން ސުޕްރީމް ކޯޓަށް ވަޑައިގަންނަވާނެ ކަމަށް ޑީއާރުޕީގެ ލީޑަރު އަދި ކާށިދޫ ދާއިރާގެ މެންބަރު އަބްދުﷲ ޖާބިރު ވިދާޅުވެފައި ވަނިކޮށެވެ. އެހެން ނަމަވެސް އަދި އެ މައްސަލަ ސުޕްރީމް ކޯޓަށް ހުށަހަޅުއްވާފައެއް ނުވެއެވެ.\nޤާނޫނުއަސާސީއާ ޚިލާފަށް ޝާހިދު އދ.ގައި ހުންނަވާއިރު އަެޖީއަށް ޙައްޤު ބަސް ވިދާޅުނުވެވެނީ ވަޒީފާގެ ބިރަށް. އެހެން ތަނެއްގައި ވަޒީފާގައި ހުރެގެން ދިވެހި ރައްޔިތުންގެ ފައިސާ އިން ޚާރިޖީ ވަޒީރުގެ ނަމުގައި މުސާރަ ނަގަނީ ލަދެއް ނެތުމުން. ޤާނޫނީ ޚާރިޖީ ވަޒީރެއް މިހާރަކު ނެތް. pic.twitter.com/GmLtsttu57\n— Mohamed Jameel Ahmed (@MJameelAhmed) November 18, 2021\nއދ. ގެ 76 ވަނަ އާންމު މަޖިލީހުގެ ރައީސްގެ މަގާމަށް ޝާހިދު ހޮވިވަޑައިގަތީ މި އަހަރުގެ ޖޫން މަހުގައެވެ. އާއްމު މަޖިލީހުގެ ރިޔާސަތާ އެމަނިކުފާނު ހަވާލުވެވަޑައިގެންނެވީ ސެޕްޓެމްބަރު މަހުގެ 15 ވަނަ ދުވަހެވެ. މިއީ އަހަރު ދުވަހުގެ ދައުރެއް އޮންނަ މަގާމެވެ.\nޝާހިދު ހުންނެވީ ގާނޫނު އަސާސީއާ ޚިލާފު ވެފައި ކަމަށް އިދިކޮޅު ޕީޕީއެމްއާއި ޕީއެންސީން ވެސް ބުނަމުންދާތާ ދުވަސްތަކެއް ވެއްޖެއެވެ. އެކަމަކު، ސަރުކާރުން ބުނާ ގޮތުގައި، އދ. ގައި ކުރާ މަސައްކަތްތަކަކީ ފޮރިން މިނިސްޓަރުގެ މަސްއޫލިއްޔަތުތަކުގެ ތެރޭގައި ހިމެނޭ ކަމެކެވެ.\nގާނޫނުއަސާސީގެ 136 ވަނަ މާއްދާގެ (ހ) ގައި އޮންނަ ގޮތުން، ވަޒީރުންގެ މަޖިލީހުގެ އެއްވެސް މެމްބަރަކު ސަރުކާރުގެ އެހެން މަގާމެއް، އަދި ފައިދާއެއް ލިބޭ ފަދަ އެނޫން ވެސް މަގާމެއް ފުރައިގެނެއް ނުވާނެއެވެ.\nވިޔަފާރިއެއް ހިންގުމުގައި އަމަލީ ގޮތުން ބައިވެރިވެ، އާމްދަނީއެއް ހޯދުމަށް ފަންނީ މަސައްކަތެއްގައި ޝާމިލުވެ، އާމްދަނީއެއް ލިބޭފަދަ އެހެން އެއްވެސް މަސައްކަތެއް ކޮށް، އެހެން އެއްވެސް ފަރާތެއްގެ ވަޒީފާއެއް އަދާކޮށްގެންނުވަނެ ކަމަށް ގާނޫނުއަސާސީގައި ވަޒީރަކު ކޮށްގެން ނުވާނެ ކަންތައްތަކުގެ ތެރޭގައި ފާހަގަކޮށްފައިވެއެވެ.\nޝާހިދުގެ ފަހަތުގައި ނަމާދަށް ހުރީ ކޮން ކުއްޖެއް؟\nއދ ގެ މައި މަރުކަޒުގައި މާދަމާ އިމާމުވެ ހުކުރު ނަމާދުކުރައްވާނީ ޝާހިދު!\nނޮވެމްބަރު 18, 2021 19:55\nބަލަ ކަލޭގެ ރައީސްމީހާ ބުނީ މުސާރަަނަގާނީ %50 އެކަމަކު ކަންވެގެންދިޔައީ ދިމާއިދިކޮޅަށް ؟؟؟؟؟؟\nނޮވެމްބަރު 19, 2021 10:24\nކޮން ދިމާއިދިކޮޅެކޭ ގޮވާކަށް؟ ލަދުކުޑަވިޔަސް ތިއީ ބޮޑުވަރު. ދެން އެހެންތާ ވާނީ. ކަލްޓް ލީޑަރު ދަސްކޮށްދޭ ގޮތަކަށްތާ އުޅެވޭނީ. ދޮގެއް ހެދެން އޮތިއްޔާ ތެދެއް ނަހަދާތި ނަމަނަމަ.\nނޮވެމްބަރު 18, 2021 21:55\nޑރ.ޖަމީލު،ސިޔާސީ އެއްވެސް މީހެއްގެ ލަދު ހަޔާތެއް ނުހުންނާނެ.\nނޮވެމްބަރު 18, 2021 23:41\nގާނޫނުއަސާސީ އާ ހިލާފަށް ވަޒީފާ އަދާކޮށް ނަހަލާލު ގޮތުގަ ފައިސާ ޖަމާކުރަމުންދާކަމަށް ތުހުމަތު ކުރެވޭ.\nނޮވެމްބަރު 19, 2021 10:04\nދިވެހިރާއްޖޭގެ އެކިތަންތަން ބިދޭސީންނަށް ވިއްކާ އެ ހުރިހާ ފައިސާ އަމިއްލަ ޖީބައް ކަހާލާ އަދި އެވަރުން ނުވެގެން ދިވެހިރައްޔިތުންގެ ފައިސާއިން މިރާއްޖޭގައި މިހާތަނަށް އިމާރާތް ކޮށްފައި ނުވާވަރުގެ ބޮޑު ޢިމާރާތެއް ނަގާ ކޮޅަށް ޖަހާފަ އެހެރީ ލަދުހަޔާތް ކޮންތާކު އޮވެގެންތަ ؟


Covid aeku 3,769 resort muvazzafun vazeefaain vakikuri: survey\nކޮވިޑާއެކު 3,769 ރިސޯޓް މުވައްޒަފުން ވަޒީފާއިން ވަކިކުރި: ސާވޭ\nކޮވިޑްގެ ލޮންޑައުންގެ ތެރޭގައި ރިސޯޓެއްގެ މުވައްޒަފުން ރިސޯޓް މަރާމާތު ކުރުމުގައި -- ފޮޓޯ: އަވަސް\nކޮވިޑް-19 އިގެ ސަބަބުން މިދިޔަ އަހަރު ރިސޯޓުތަކުގައި މަސައްކަތް ކުރާ 3,769 ދިވެހި މުވައްޒަފުން ވަޒީފާ އިން ވަކިކޮށް، 6,427 މީހުން ނޯޕޭ އަށް ފޮނުވާލި ކަމަށް އިކޮނޮމިކް މިނިސްޓްރީން ބުނެފި އެވެ.\nއިކޮނޮމިކް މިނިސްޓްރީން ބަލަހައްޓާ އިންކަމް ސްޕޯޓް އެލަވަންސް ދަފުތަރުގެ މައުލޫމާތުގެ މައްޗަށް ބަލައި އެ މިނިސްޓްރީން އެކުލަވާލި ސާވޭއެއްގައިވާ ގޮތުން ކޮވިޑް-19 ގެ ސަބަބުން ރިސޯޓު މުވައްޒަފުންގެ ތެރެއިން ވަޒީފާއިން ނޯޕޭއަށް ފޮނުވާލީ 6,427 މީހުންނެވެ. އަދި 4,334 މުވައްޒަފުންގެ މުސާރަ ދަށް ކޮށްފައިވެ އެވެ. ވަޒީފާ އިން ވަކިކުރި ރިސޯޓު މުވައްޒަފުންގެ އާބާދީގެ 72 ޕަސެންޓަކީ ޒުވާނުންނެވެ.\nޓޫރިޒަމް މިނިސްޓްރީގެ ތަފާސް ހިސާބުތަކުން ދައްކާ ގޮތުން ރާއްޖޭގެ ރިސޯޓު ސިނާއަތުގައި 20،000 ދިވެހިން މަސައްކަތް ކުރެ އެވެ.\nމަސައްކަތު އާބާދީގެ 13 ޕަސެންޓަށް އަސަރު\nއިކޮނޮމިކް މިނިސްޓްރީން ބުނީ 2019 ވަނަ އަހަރާ ހަމައަށް ރާއްޖޭގެ މަސައްކަތުގެ އާބާދީއަކީ 181,144 އެވެ. ނަމަވެސް މިދިޔަ އަހަރު މަސައްކަތު އާބާދީ ވަނީ 170,275 އަށް މަދުވެފަ އެވެ. ކޮވިޑުގެ ސަބަބުން އެންމެ ބޮޑު ގެއްލުމެއް ވެފައިވަނީ ޒުވާން މަސައްކަތުގެ އާބާދީ އަށެވެ. އަދި އިގްތިސޯދީ ހީނަރުކަމުގެ ސަބަބުން އަމިއްލަ އަށް މަސައްކަތް ކުރަމުން ދިޔަ އަންހެނުންގެ ތެރެއިން 12 ޕަސެންޓުގެ މަަސައްކަތް އެއްކޮށް ހުއްޓި ގެއްލުމާ ވަނީ ކުރިމަތިވެފަ އެވެ.\nކޮވިޑްއާ ގުޅިގެން ވަޒީފާ އިން ވަކި ކުރުމާއި މުސާރަ ކެނޑުން އަދި ނޯޕޭ އަށް ފޮނުވާލުން ފަދަ ފިޔަވަޅުތަކުގެ ސަބަބުން 22,940 މީހެއް [ވަޒީފާ އާބާދީގެ 13 ޕަސެންޓް] އަށް އަސަރުކުރި އެވެ. އެހެންވެ އިންކަމް ސްޕޯޓް އެލަވަންސް 22،000 އަށްވުރެ ގިނަ މީހުންނަށް ދޭން ޖެހުނެވެ. އަދި މި ބަލީގެ ސަބަބުން މަސައްކަތްތައް ހުއްޓިގެން ދިއުމުން އަމިއްލަ މަސައްކަތް ކުރާ 8,203 މީހަކަށް [މަސައްކަތު އާބާދީގެ5ޕަސެންޓަަ] އަށް އަސަރުކޮށްފައިވެ އެވެ. އަދި ޒީފާ އަދާ ކުރާ 11,976 ފަރާތަކާއި އަމިއްލަ މަސައްކަތް ކުރާ 10,964 ފަރާތަކަށް ގެއްލުމަށް އެހީވެދީފައިވެ އެވެ.\nމި ސާވޭ ދައްކާ ގޮތުން ރާއްޖޭގެ އެކި ސިނާއަތްތަކުގެ ދާއިރާ ތަކަށް ބަލާއިރު އެންމެ ބޮޑު ގެއްލުމެއް ވެފައިވަނީ އެކޮމޮޑޭޝަން ފުޑް އެންޑް ސާވިސަސް - ޓޫރިޒަމް- އިންޑަސްޓްރީ އަށެވެ. އެހެންވެ އިންކަމް ސްޕޯޓް އެލަވަންސުގެ ސާވިސް ސެކްޓާގެ 13,049 ފަރާތަކަށް 244 މިލިއަން ދޫކޮށްފައިވެ އެވެ. އަދި އިމާރާތް ކުރުމުގެ ދާއިރާ ހިމެނޭ ސެކަންޑްރީ ސެކްޓާގެ 5,530 ފަރާތަކަށް 95 މިލިއަން ރުފިޔާ ދޫކޮށް، ދަނޑުވެރިކަމާއި މަސްވެރިކަން ހިމެނޭ ޕްރައިމެރީ ސެކްޓާގެ 4,361 ފަރާތަކަށް 81 މިލިއަން ރުފިޔާ ދޫކޮށްފައިވެ އެވެ.\nގިނައިން އިންކަމް ސްޕޯޓް ލިބުނު ދާއިރާތައް\nއެކޮމޮޑޭޝަން އާއި އެފްއެންބީ 7,415 ފަރާތަކަށް 130 މިލިއަން\nޓްރާންސްޕޯޓާއި ސްޓޯރޭޖު 1,905 ފަރާތަކަށް 39 މިލިއަން\nމެނުފެކްޗާ ކުރާ 4,660 ފަރާތަކަށް 80 މިލިއަން\nދަނޑުވެރިކަމާއި މަސްވެރިކަން ކުރާ 4,262 ފަރާތަކަށް 79 މިލިއަން\nއިކޮނޮމިކް މިނިސްޓްރީން ވަނީ ވަޒީފާއަދާ ކުރާ މީހުންނާއި އަމިއްލަ މަސައްކަތް ކުރާ ފަރާތްތަކަށް 5،000ރ. ގެ މަގުން 421 މިލިއަން ރުފިޔާ ދޫކޮށްފަ އެވެ. މި ފައިސާގެ 52 ޕަސެންޓް ލިބިފައިވަނީ ވަޒީފާ އަދާކުރި ފަރާތް ތަކަށެވެ. އަދި 48 ޕަސެންޓް ދީފައިވަނީ އަމިއްލަ މަސައްކަތް ކުރި ފަރާތްތަކަށް އެހީވުމަށެވެ.\nމިނިސްޓްރީ އޮފް އިކޮނޮމިކް ޑިވެލޮޕްެމަންޓް ފައްޔާޒް އިސްމާއީލް އެކޮންމިކް ރިލީފް ޕެކެޖް + ރިސޯޓް ކޮވިޑް-19


V. Thinadhoo aa engine geyge bingaa alhaifi\nމިއަދުގެ ރަސްމިއްޔާތުގައި ސްޓެލްކޯގެ އެމްޑީ ބިންގާ އަޅުއްވައިދެއްވަނީ --\nވ. ތިނަދޫގައި ސްޓެލްކޯއިން އަލަށް އެޅުމަށް ހަމަޖެހިފައިވާ އިންޖީނުގޭގެ ބިންގާ މިއަދު އަޅައިފި އެވެ.\nއެ އިންޖީނުގޭގެ ބިންގާ މިއަދު އަޅުއްވައިދެއްވީ ސްޓެލްކޯގެ މެނޭޖިން ޑިރެކްޓަރު ހަސަން މުޢުނީ އެވެ. ތިނަދޫގައި މިހާރު ކަރަންޓުގެ ހިދުމަތްދެމުންގެންދާ އިންޖީނުގެ އާންމުން ދިރިއުޅޭ ހިސާބެއްގައި ހުރުމުން ތިނަދޫގެ ރައްޔިތުންނަށް ބޮޑެތި ދަތިތަކެއް ކުރިމަތިވަމުން ދެއެވެ. އެ ދަތިތަކަށް ހައްލެއް ހޯދައިދިނުމުގެ ގޮތުން ސަރުކާރުން ވަނީ އެ އިންޖީނުގެ މީހުން ދިރިއުޅޭ ސަރަހައްދާ ދުރުގައި އެޅުމަށް ސްޓެލްކޯއަށް ތިނަދޫއިން ބިމެއް ހަމަޖައްސައިދީފަައެވެ.\nމިއަދުގެ ރަސްމިއްޔާތުގައި މުޢުނީ ވިދާޅުވީ ތިނަދޫ އަކީ 2010 ވަނަ އަހަރު ރައްޔިތުންގެ އިންޖީނުގެތަށް ސަރުކާރުން ހިންގަން ހަވާލުވާން ފެށުމާއެކު، ސްޓްލްކޯއިން ހަވާލުވި ފުރަތަމަ އިންޖީނުގެ ކަމަށެވެ. އަދި ސްޓޭލްކޯއިން އެރަށާ ހަވާލުވި އިރު ހުރީ ވަރަށް ކުޑަ އެންމެ ޖަނަރޭޓަރެއް ނަމަވެސް އާ ޖަނަރޭޓަރުތައް ބަހައްޓައި މެދު ނުކެނޑި ކަރަންޓުގެ ހިދުމަތް ފޯރުކޮށްދީފައިވާނެ ކަމަށެވެ. އަދި ވިދާޅުވީ، ސްޓެލްކޯގެ ހިދުމަތް ގުޅިފައިވަނީ އާންމު ރައްޔިތުންނާއި ވިޔަފާރި ގުޅުވައިދޭ ވަރަށް މުހިންމު ނާރެހަކަށް ކަމަށާއި ތިނަދޫގެ އާބާދީ އާއި ރަށުގެ އިގްތިސާދު އެކަމަށް ބިނާވާ ލޯކަލް ޓުއަރިޒަމްގެ މަސައްކަތުގައި ސްޓެލްކޯގެ ދައުރު ބޮޑުކަމަށެވެ.\n"ރަށްރަށުގައި ދެމުންގެންދާ ހިދުމަތްތައް ފުރިހަމަ ކުރުމަށް ޒަމާނީ ފެންވަރުގެ އިންޖީނުގެތައް ބިނާކޮށް، ވޯލްޓޭޖް ޑްރޮޕް ހައްލު ކުރުމާއި ރައްޔިތުންނަށް އިންޖީނުގެ ދުމާއި އަޑުން ދިމާވާ ދަތިތައް ހައްލުކުރުމަށް އެތަކެއް މަސައްކަތެއް ސްޓެލްކޯއިން މި ގެންދަނީ ކުރަމުން." މުޢުނީ ވިދާޅުވި އެވެ.\nމުޢުނީ ވިދާޅުވީ، އަލަށް އަޅާ އިންޖީނުގޭގެ މަސައްކަތް ނިމުމާއެކު، ސްޓެލްކޯއިން ތިނަދޫއަށް ފޯރުކޮށްދޭ ހިދުމަތުގެ ފެންވަރު ރަނގަޅުވާނެ ކަމަށެވެ.\nތިނަދޫގައި އަލަށް އަޅާ އިންޖީނުގެއަކީ އެރަށަށް ބޭނުންވާ ކަރަންޓުގެ ލޯޑް މަތިވަމުންދާ ވަރަކަށް އެކަމަށް ކޭޓާ ކުރުމަށްޓަކައި 1 މެގަވޮޓްގެ4އިންޖީނު ބެހެއްޓޭވަރަށް ތަރައްގީ ކުރެވޭނެ އިންޖީނުގެއެއް ކަމަށް ސްޓެލްކޯ އިން ބުންޏެވެ. މި އިންޖީނުގޭގެ މަސައްކަތް ނިންމާލެވޭނެ ކަމަށް ލަފާ ކުރެވެނީ އަންނަ އަހަރުގެ ކުރީކޮޅަށެވެ.


BREAKING: India Vaccine Ufahdhaa Kunfuneege Imaaraathehgai Roave Andhanee - Vaguthu\nއިންޑިއާގެ ސިޓީއެއް ކަމަށްވާ ޕޫނޭގައި ކޮވިޑް-19ގެ ވެކްސިން އުފައްދަމުން އައި އިމާރާތެއްގެ ތެރޭގައި އަލިފާނުގެ ހާދިސާއެއް ހިނގައިފިއެވެ.\nމި ހާދިސާ ހިނގާފައިވަނީ ކޮވިޑް-19 ގެ ވެކްސިން އުފައްދަމުންދާ ސީރަމް އިންސްޓިއުޓްގެ އިމާރާތެއްގެ ތެރޭގައި ނަމަވެސް ވެކްސިން އުފެއްދުމުގެ މަސައްކަތަށް ހުރަހެއް އެޅިފައިނުވާ ކަމަށް މީޑިއާތަކުން ވަނީ ރިޕޯޓް ކޮށްފައެވެ.\nރޯވެފައި ވަނީ އެ ކުންފުނީގެ އިމާރާތުގެ ގޭޓް 1 ގައެވެ.\nމިތަނަކީ އެސްޓްރަޒެނެކާ އާއި ގުޅިގެން އެސްއައިއައި އިން ވެކްސިން އުފައްދަމުން އައިތަނެކެވެ. އެ ވެކްސިންއަށް ދީފައިވާ ނަމަކީ ކޮވިޝީލްޑެވެ. މި ވެކްސިން ގެ އެއްލައްކަ ޑޯޒް އިއްޔެ ވަނީ ރާއްޖެއަށްވެސް ގެނެސްފައެވެ.\nބައެއް މީޑިއާތަކުން އާއްމުކޮށްފައިވާ ފޮޓޯތަކުން ފެންނަގޮތުގައި، އެ އިމާރާތުން ވަރަށް ބޮޑަށް ދުން އަރަމުން ދާ މަންޒަރު ފެނިގެން ދެއެވެ.\nޓައިމްސް އޮފް އިންޑިއާގެ ރިޕޯޓްތައް ބުނާގޮތުގައި، އެ އިމާރާތަކީ މަރާމާތުގެ މަސައްކަތް ކުރަމުންދާ އިމާރާތެއް ކަމަށެވެ. އަދި ވެކްސިން އާއި ވެކްސިން އުފައްދާ ޕްލާންޓް ހުރީ ރައްކާތެރިކަމާއި އެކުގައި ކަމަށް އެ ނޫހުން ބުނެފައި ވެއެވެ.\nސީރަމްގެ ސީއީއޯ ވިދާޅުވީ، މަސައްކަތްކުރަމުން ދަނީ އެތަނުގައި ތިބި ދެ މީހަކު ސަލާމަތް ކުރުމަށް ކަމަށެވެ.އަދި އެތަނަށް ލިބުނު ގެއްލުންތައް ބަލާނީ އޭގެ ފަހުން ކަމަށް އޭނާ ވިދާޅުވިއެވެ.\nސީރަމް އިންސްޓިޓީއުޓް އަކީ ދުނިޔޭގެ އެންމެ ވަރުގަދަ އަދި އެންމެ ބޮޑު ވެކްސިން އުފައްދާ އެއް ކުންފުންޏެވެ.\nކޮވިޑް-19: ޗެންނާއީގެ ޒުލެއްގައި ތިބި ހަތަރު ސިންގާއެއް ގައިން އިންޑިއާ ވޭރިއަންޓް ފެނިއްޖެ\nޖެނުއަރީ 21, 2021 15:44\nމިވަރު ކައްޕަޅި ތަންތަނުގައި ހަދާ ވެކްސިން ރާއްޖެއަށް ތިގެންނަނީ. އަދި އެވެސް ޑޗއ ގެ ހުއްދަނެތި\nޖެނުއަރީ 21, 2021 15:46\nޖެނުއަރީ 21, 2021 16:08\nޖެނުއަރީ 21, 2021 18:06\nފެ ކުއެތްޗެހި ހަދަތަންްތަނަށް ތިހިން ވަނީ\nރާއްޖެއަށް ފޮނުވަން ބޭނުންވާވަރަށް ހެދުނީމަ ނައްތާލީ\nޖެނުއަރީ 21, 2021 18:31\nތީގައިވެސް ޙިކުމަތް އޮންނާނެ.


Apple app store: thiya hoadhanee kon ehcheh?\nއެޕަލް އެޕް ސްޓޯރުން ސާޗް ކުރަމުން ދާއިރު ގުޅުންހުރި އެޕްލިކޭޝަންގެ ނަންތައް ސްކްރީނުން ދައްކައިދެނީ\nއެޕް ސްޓޯރު ބޭނުންކުރާ މީހުންނަށް ފަސޭހަ ކޮށްދިނުމަށް އެޕަލްއިން ވަރަށް ކުޑަ ކުޑަ ކަމެއް ކޮށްލައިދީފި އެވެ. އެއީ ހޯދަންއުޅޭ އެއްޗަކާ ގުޅުންހުރި ނަންތައް އިހުތިޔާރުކޮށް ސްކްރީނުން ދައްކައި ދިނުމެވެ. މިއީ ކުރިން ވެސް އެޕް ސްޓޯރުން ކުރެވޭ ކަމެއް ކަމަށް ހީކުރެވުނު ނަމަވެސް މިހާ ފަހުގެ ހަބަރަކުން މިވާހަކަ އިވުމުން މިކަން ވީގޮތް މުޅިން އޮޅިއްޖެ އެވެ.\nއެޕަލްގެ ހަބަރުތައް ކިޔައިދޭ ވެބްސައިޓްތަކުން ބުނާ ގޮތުން މިފީޗާ މިވަގުތު ލިބޭނީ އެމެރިކާ އާއި އިނގިރޭސިވިލާތާއި އޮސްޓްރޭލިއާ އަދި ކެނެޑާއަށެވެ.\nމި ފީޗާގައި އަސްލު ވާގޮތަކީ އެޕްލިކޭޝަނެއް ހޯދަން ޓައިޕް ކުރަމުން ދާވަރަކަށް ގުޅުންހުރި އިހުތިޔާރީ ނަންތަކެއް ސްކްރީންގައި ލިސްޓް ކުރެވެނީ އެވެ. އެގޮތުން ހޯދަން އުޅޭ އެޕްލިކޭޝަނަށް ކިޔާ ނަން ނުބައިކޮށް ޓައިޕް ކުރެވުނު ނަމަވެސް، އިހުތިޔާރީ ލިސްޓްގެ ކޮންމެވެސް ހިސާބަކުން ފެންނަން އޮވެ އެވެ. އަދި ކޮއްޓާލުމުން އެ އެޕްލިކޭޝަނެއް ހޯމްޕޭޖަށް ގެންގޮސްދެ އެވެ.\nމިގޮތަށް އެޕްލިކޭޝަން ހޯދައިދުނުމުގައި ވެސް އެތެރެ އެތެރެއިން ހިނގާ ކަމެއް އޮވެ އެވެ. ހޯދަން އުޅޭ އެޕްލިކޭޝަން ދެއްކުމުގައި ސްޕޮންސާކޮށްފައި ހުންނަ އެޕްލިކޭޝަންތައް ތަންކޮޅެއް ކުރިން ފެންނަ ގޮތް ވުމެވެ. މިއީ އެޕަލްއަށް މާލީ ތަނަވަސް ކަމެއް ލިބޭ ކަމަަކަށް ވާތީ ސާޗްލިސްޓަށް ވެސް އެ ބަދަލު އަންނަނީ އެވެ.


Guest House isthihaaru kuran gina Fair thakah\nގެސްޓްހައުސް އިސްތިހާރު ކުރަން ގިނަ ފެއާތަކަށް!\nރާއްޖޭގެ ކުރިއަރަމުން އަންނަ ގެސްޓްހައުސް ވިޔަފާރި އިޝްތިހާރު ކުރަން އެއް ފަހަރާ ގިނަ ފެއާތަކެއްގައި ބައިވެރިވެއްޖެ އެވެ.\nގެސްޓްހައުސް އިޝްތިހާރު ކުރުމަށް ހަރަކާތްތެރިވާ، މޯލްޑިވްސް ގެޓަވޭސް އިން ގެސްޓްހައުސް އިޝްތިހާރު ކުރުމަށް ބައިވެރިވާ ފެއާތަކުގެ ތެރޭގައި ޗައިނާގެ ކޮޓަމް ފެއާ އާއި ސިންގަޕޫރުގެ ޑައިވް ފެއާގެ އިތުރުން މި މަހުގެ ފަސް ވަނަ ދުވަހު ސައޫދީ އަރަބިއްޔާގައި ފަށާ، ރިޔާދު ޓްރެވަލް ފެއާ އާއި މިމަހުގެ 23 ވަނަ ދުވަހު ފަށާ، އޭޓީއެމް ފެއާ ހިމެނެ އެވެ.\nގެސްޓްހައުސް ވިޔަފާރިއަކީ މިހާރު ރާއްޖޭގައި އެންމެ ހަލުވި ކަމާއެކު ކުރިއަރައި ތަރައްގީވަމުން އަންނަ ވިޔަފާރި އެވެ. ސަރުކާރުން ވެސް ވަނީ ގެސްޓްހައުސް ވިޔަފާރިއަށް އިސްކަން ދީގެން ގިނަ ރަށްރަށުގައި ގެސްޓް ހައުސް ތަރައްގީ ކުރުމަށް ކައުންސިލްތަކަށް ހުއްދަދީފަ އެވެ. މިގޮތުން ދާދިފަހުން ށ. ބިލެއްފަހި ތުނޑިން ވެސް ގެސްޓްހައުސްއަށް ބިން ދޫކޮށްފައިވެ އެވެ.\nޓޫރިޒަމް ތަފާސް ހިސާބުތައް ދައްކާ ގޮތުން މި އަހަރުގެ މިހާތަނަށް ރާއްޖޭގައި 416 ގެސްޓްހައުސްގައި 6،336 އެނދު ދަނީ އޮޕަރޭޓްކޮށް ހިންގަމުންނެވެ. އަދި މި ވިޔަފާރި އެންމެ ފުޅާކޮށް ހިންގާ ކ. މާފުށީގައި ގެސްޓްހައުސް އެނދުގެ އަދަދު 1،600 އަށް އަރާނެ އެވެ.


SunOnline: Column: Thajuribaa in alhugandah engijje eve.\nތަޖުރިބާއިން އަޅުގަނޑަށް އެނގިއްޖެއެވެ.\nއަޙުމަދު މާޖިދު 04 Jan 2020, 10:40\nމީގެ ދަހަތަކެއް ކުރީން، ދިވެހި ގައުމު ދުށް އެންމެ ކުޅަދާނަ އެއް ލިޔުންތެރިޔާ އަދި އިލްމުވެރިޔާ އައްޝައިޚް ޢުމަރު ޢީސާ ލިޔުއްވި މަޒުމޫނެއްގެ ސުރުޚީ އަކީ "ތަޖުރިބާއިން އަޅުގަނޑަށް އެނގިއްޖެއެވެ" މިއެވެ. މަޒުމޫނު ޝާއިއު ކުރެއްވީ "ސަރުކާރުގެ ޚަބަރު" ގައެވެ. ދިވެހި ބަހުން ޝާއިއު ކުރެވުނު އެންމެ މޮޅު އެއް ލިޔުމަކީ އެ މަޒުމޫނެވެ.\nމި ފަހަރުގެ ކޮލަމަށް ޝައިޚް ޢުމަރު ޢީސާގެ ސުރުޚީ ބޭނުން ކޮށްލާނަމެވެ. އޭނާޔަށް ހިތުގެ ލޯތްބާއި ޝުކުރުގެ ޖިޒީތަކާ އެކު ހެޔޮ ދުއާ ވެސް ކުރަމުންނެވެ. ނަމަވެސް ސުރުޚީގެ ދަށުން އަޅުގަނޑު ދައްކާން އޮތީ ވަރަށް ތަފާތު ވާހަކައެކެވެ. ޝައިޚްގެ މަޒުމޫނުގައި ލިޔުއްވައިފައި ހުރީ ދުނިޔޭގެ ދިރިއުޅުމާ ބެހޭ ހަގީގަތްތަކާއި ހިކުމަތްތަކުގެ ވާހަކަތަކެވެ. އަޅުގަނޑު ދައްކާން މި އުޅެނީ ދިވެހި ގައުމަށް ބަޔަކު ގެނައި ބަދަލުތަކާ އެކު، ގައުމަށް ޚިދުމަތް ކުރުމުގެ ބޭނުން ނެތިފައި އޮތް މިންވަރުގެ ވާހަކައެވެ. ގައުމަށް ކުރި ޚިދުމަތުގެ "އަގު" އަޅުގަނޑަށް ލިބުނު ގޮތުގެ ވާހަކައެވެ.\nއަޅުގަނޑު ދިވެހި ދައުލަތަށް ޚިދުމަތް ކުރުމަށް ޓަކައި ވަޒީފާޔަށް ނުކުތީ 2007 ވަނަ އަހަރުގެ ތެރޭގައެވެ. އަޅުގަނޑު ވަނީ ދިވެހިރާއްޖޭގެ ހައިކޯޓަށެވެ. އެއިރު އެ ކޯޓުގައި ހުސްކޮށް އޮތް ހަމައެކަނި ލީގަލް ވަޒީފާ ކަމުގައި ވާ ލީގަލް އެސިސްޓެންޓްގެ މަގާމަށެވެ. އަޅުގަނޑު އެތަނަށް ވަނުމަށް ފަހު މަހެއްހައި ދުވަސް ވީތަނާ، އެތަނުގައި އެސިސްޓެންޓް ލީގަލް އޮފިސަރގެ ވަޒީފާގައި ހުންނެވި ބެއިފުޅާ އެހެން އޮފީހަކަށް ބަދަލު ވެވަޑައިގެންފިއެވެ. އެ ހިސާބުން އަޅުގަނޑާ އެސިސްޓެންޓް ލީގަލް އޮފިސަރގެ ހުރިހާ މަސްއޫލިއްޔަތެއް ވެސް ހަވާލު ކުރެވިއްޖެއެވެ. ޝަރީއަތާއި ގާނޫނުގެ ޑިގްރީއެއް ހަދައިފައި ހުރުމުގެ ސަބަބުން، އެސިސްޓެންޓް ލީގަލް އޮފިސަރގެ މަގާމަށް އަޅުގަނޑު ޝަރުތު ވެސް ހަމަ ވެއެވެ. އެ ވަޒީފާއަށް މީހަކު ހޯދުމަށް ހައިކޯޓުން އިއުލާން ކުރެއްވި ނަމަ، އަޅުގަނޑަށް ވެސް ކުރިމަތި ލައިގެން އެ ވަޒީފާއަށް ދިޔުމުގެ ފުރުސަތު އޮތެވެ. ނަމަވެސް އެ ވާހަކައެއް ނުދެކެވެއެވެ. އަޅުގަނޑު ލީގަލް އެސިސްޓެންޓެއްގެ މަގާމުގައި ހުރެގެން، އެ މަގާމުގެ މަސްއޫލިއްޔަތުތަކާއި، އަދި އެސިސްޓެންޓް ލީގަލް އޮފިސަރެއްގެ މަސްއޫލިއްޔަތުތައް ވެސް އަދާ ކުރަމުން ގެންދިޔައީއެވެ. އެއީ މިހާރު ނަމަ ހައިކޯޓުގެ ރެޖިސްޓްރާރގެ މަސްއޫލިއްޔަތުތަކެވެ. އެސިސްޓެންޓް ލީގަލް އޮފިސަރގެ މަގާމަކީ އަޅުގަނޑު ހުރި މަގާމަށް ވުރެ މުސާރަ ވެސް ހަމަ އެންމެ ރަނގަޅު މިންވަރަކުން ބޮޑު މަގާމެކެވެ. ކުޑަ މުސާރަޔަކަށް، ބޮޑު މުސާރައެއްގެ މަގާމުގެ މަސްއޫލިއްޔަތުތައް ވެސް އަޅުގަނޑު އުފުލަމުން ގެންދިޔައީއެވެ. ދުވަހަކު ވެސް ޝަކުވާއެއް ނުކުރަމެވެ. ނުރުހިގެން ސިޓީއެއް ނުލިޔަމެވެ. މުސާރަ ބޮޑު ވަޒީފާޔަށް ބަދަލު ކޮށްދޭކަށެއް، ނުވަތަ އެ ވަޒީފާޔަށް ދެވޭނޭ ފުރުސަތެއް ތަނަވަސް ކޮށްދެއްވާކަށެއް ވެސް ނުދަންނަވަމެވެ. ވަރަށް ބޮޑަށް ޑީމޯޓިވޭޓް ވިއެވެ. ނަމަވެސް މާޔޫސްކަން ހިތުތެރޭގައި ބާއްވައިގެން، ވަޒީފާގައި ކުރާން ޖެހުނު ކޮންމެ ކަމެއް ކުރަމުން ގެންދިޔައީއެވެ.\nއެއް އަހަރު ވަޒީފާގައި އުޅުމަށް ފަހު، އަޅުގަނޑު ދިޔައީ މެލޭޝިޔާއަށެވެ. އިތުރަށް ކިޔެވުމަށެވެ. މުސާރަ ލިބޭ ޗުއްޓީއެއްގައެވެ. އެނބުރި އައިސް ބޮންޑު އުސޫލުން ޝަރުއީ ދާއިރާއަށް ޚިދުމަތް ކުރުމަށް އެއްބަސް ވެގެން، އެއްބަސްވުމެއްގައި ސޮއި ވެސް ކުރުމަށް ފަހުގައެވެ. މެލޭޝިޔާގެ އިންޓަރނޭޝަނަލް އިސްލާމިކް ޔުނިވަރސިޓީން ޝަރީއަތާއި ގާނޫނުގެ ދާއިރާއިން މާސްޓަރޒް ހެދުމަށް ފަހު، އެނބުރި އަޅުގަނޑު މާލެ އައުމުން، އަޅުގަނޑު ފުރަތަމަ ހުންނާން ޖެހުނީ ވަޒީފާއެއް ނެތިފައެވެ. އެ ގޮތުގައި ހައެއްކަ މަސް ދުވަސް ހޭދަ ކުރާން ޖެހުނެވެ. އެންމެ ފަހުން، ޝަރުއީ ދާއިރާއިން އަޅުގަނޑަށް ހަމަޖައްސައިދެއްވި މަގާމަކީ އިދާރީ އޮނިގަނޑުގެ މަގާމެކެވެ. ޝަރުއީ ދާއިރާގައި އެއިރު ހުރި ކޯޓަކަށް ނުވާ ހަމައެކަނި އިދާރާ ކަމުގައި ވާ ޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަނުންނެވެ. އެއީ 2010 ވަނަ އަހަރުއެވެ. އަޅުގަނޑުގެ ތަޖުރިބާ އާއި، އިލްމީ ކޮލިފިކޭޝަނަށް ބަލާ އިރު، ހަމަޖެހޭނޭ ވަޒީފާއަށް ވުރެ، މަހަކު ގާތްގަނޑަކަށް ހަ ހާސް ރުފިޔާ މުސާރަ ކުޑަ ވަޒީފާއެކެވެ. ޝަކުވާއެއް ނުކުރަމެވެ. ލިޔުނު ސިޓީއެއް، ޖެއްސި މައްސަލައެއް ނޯންނާނެއެވެ. އެއަށްވުރެ ރަނގަޅު ގޮތެއް ހޯދައިދޭށޭ ބުނެ އެ މީހެއްގެ ކައިރިޔަށް ދިޔަ މީހަކު ނުހުންނާނެއެވެ. އެކަމަކު ކަމަށް ކަމޭ ހިތައިގެން ޚިދުމަތް ކުރީމެވެ. އަޅުގަނޑާ އެކު އެތަނުގައި މަސައްކަތް ކުރެއްވި ބެއިފުޅުން އެކަމަށް ހެކި ވެވަޑައިގަންނަވާނެއެވެ. އެ ގޮތުގައި ތިން އަހަރު ވެގެން ދިޔުމަށް ފަހު، ޑިޕާޓްމަންޓުން އަމިއްލަ އިސް ނެންގެވުމަށް، ޑެޕިޔުޓީ ލީގަލް އޮފިސަރެއްގެ މަގާމު އެ ޑިޕާޓްމަންޓުގައި އުފައްދަވައި އިއުލާން ކުރެއްވުމުން، އަޅުގަނޑު އެ ވަޒީފާޔަށް ކުރިމަތި ލައިގެން ހޮވުނީއެވެ.\nދެހާސް ފަނަރަ ވަނަ އަހަރުގެ ތެރޭގައި، އަޅުގަނޑުގެ އެއްވެސް ދެންނެވުމެއް، ބަހެއް، ޚިޔާލެއް ނެތި، އަޅުގަނޑު ބަދަލު ކުރެވުނީ ދިވެހިރާއްޖޭގެ ސުޕްރީމް ކޯޓަށެވެ. އެއް ރެޔަކު އޮފީހުން ގުޅުއްވައިފައި ވިދާޅުވީ "މާދަމާ ނުކުންނާނީ ސުޕްރީމް ކޯޓަށް" މިހެންނެވެ. ވަޒީފާޔަކަށް، މުސާރަޔަކަށް ބަދަލެއް ނާދެއެވެ. ޕްރޮމޯޝަނެއް ކަހަލަ ބަދަލެއް ކަމުގައި ވިޔަސް، އަޅުގަނޑު އެހައި އުފާ ވި ކަމަކަށެއް އެކަން ވެސް ނުވިއެވެ. ނަމަވެސް ހަމަ އިޚްލާސްތެރިކަމާ އެކު މަސައްކަތް ކުރީމެވެ. ކުޑަ ދުވަސްކޮޅަކަށް ފަހު، ސުޕްރީމް ކޯޓުގެ ދަށުން ހިނގާ ވަކި މުއައްސަސާއެއްގެ ގޮތުގައި ދިވެހިރާއްޖޭގެ ޖުޑީޝަލް އެކަޑަމީ އުފެދިއްޖެއެވެ. އެތަނަށް ޗާންސެލަރއަކު ބޭނުން ވެގެން އިއުލާން ވެސް ކުރައްވައިފިއެވެ. އެ އިއުލާނާ ގުޅިގެން ކަންތައް ވީ ގޮތެއް އަޅުގަނޑަކަށް ނޭނގެއެވެ. ސުޕްރީމް ކޯޓުގެ ލީގަލް ޓީމާ އެކު، އެކަޑަމީގެ ގަވާއިދު ޑްރާފްޓް ކުރުމުގައި ކޮންމެވެސް ވަރަކަށް މަސައްކަތް ކުރި ނަމަވެސް، އޭގެ އިތުރުން އެކަޑަމީއާ ގުޅޭ އެއްވެސް މަސައްކަތެއް އަޅުގަނޑަކާ ހަވާލެއް ނުކުރައްވައެވެ. ޗާންސެލަރއަކު ހޯދާން ކުރެއްވި އިއުލާނާ ގުޅިގެން މަގާމަށް އެދި ހުށައެއްވެސްނާޅަމެވެ. އަޅުގަނޑަށް ހީ ވާ ގޮތުން، ރަނގަޅު ބެއިފުޅުން އެޕްލައި ނުކުރެއްވުމުގެ ސަބަބުން އެ އިއުލާން ބާޠިލު ކުރެއްވީއެވެ. ދުވަސްކޮޅެއްގެ ފަހުން، އެއިރު ހުންނެވި އުއްތަމަ ފަނޑިޔާރު އޮނަރަލްބް އަލްއުސްތާޛު ޢަބްދުﷲ ސަޢީދު އެއް ދުވަހަކު އަޅުގަނޑު ގެންދަވައިފައި، އެކްޓިންގ ޗާންސެލަރއެއްގެ ގޮތުގައި އެކަޑަމީއާ ހަވާލު ވާށޭ އެންގެވިއެވެ. އަޅުގަނޑު އެދުނު އެދުމަކާ ގުޅިގެން، ދެންނެވި ދެންނެވުމަކާ ގުޅިގެން، ރޭވި ރޭވުމަކާ ގުޅިގެން، ކުރި މަސައްކަތަކާ ގުޅިގެންނެއް ނޫނެވެ. އުއްތަމަ ފަނޑިޔާރަށް އެގޮތް ފެނިވަޑައިގެން، އެކަޑަމީގެ ގަވާއިދުގެ ހަތަރު ވަނަ މާއްދާގެ ދަށުން ސުޕްރީމް ކޯޓުގެ ފަނޑިޔާރުންގެ މަޖިލިހަށް ހުށައަޅުއްވައި، ފަނޑިޔާރުންގެ މަޖިލިހުގެ ލަފާ ހޯއްދަވައިގެން، އެ ގޮތަށް ނިންމެވީއެވެ. އެއީ 2016 ވަނަ އަހަރުގެ އޭޕްރިލް މަހެވެ.\nލޯބިން، އިޚްލާސްތެރިކަމާ އެކު ޚިދުމަތް ކުރުމަކީ އަޅުގަނޑުމެންނަށް ދަސް ވެފައި އޮތް ގޮތް ކަމުންނާއި، އަދި އެކަޑަމީގެ މަސައްކަތަކީ އަޅުގަނޑުގެ އަމިއްލަ ޝައުގުވެރިކަން ވެސް ހުންނަ ދާއިރާގެ މަސައްކަތެއް ކަމުން، ބިސްމި ކިޔައިފައި މަސްއޫލިއްޔަތާ ހަވާލު ވެއްޖައީމެވެ. އެންމެ ފުރަތަމައިނުން ވެސް، އެކަޑަމީގެ އޮނިގަނޑާއި ޕްލޭންތައް ހަދައި، މުވައްޒަފުންނާއި ބަޖެޓު ހޯދުމުގެ މަސައްކަތް ފަށައިފީމެވެ. އޮނިގަނޑާއި ޕްލޭންތަކަކީ އަޅުގަނޑު އަމިއްލަޔަށް އިނދެގެން ވެސް ތައްޔާރު ކުރެވޭނޭ އެއްޗެތި ކަމުން، އެ އެއްޗެތި ވަރަށް އަވަހަށް ތައްޔާރު ކުރީމެވެ. ނަމަވެސް އޮނިގަނޑު ފާސް ކުރުމާއި، އޮނިގަނޑަށް މުއައްޒަފުން ހޯދުމާއި، އޮފީހުގެ އިދާރީ ނިޒާމު އެކުލަވައިލުމަށް ޓަކައި ރައީސުލްޖުމްހޫރިއްޔާގެ އޮފީހާއި ޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަނާއި މިނިސްޓްރީ އޮފް ފިނޭންސް އެންޑް ޓްރެޜަރީން ހަމަޖައްސާން ޖެހޭ ކަންކަން ހަމަޖެއްސުމާއި، ބަޖެޓު ހޯދުމާ ހިސާބުން، ފުރޮޅާން ޖެހުނީ ހަން ކަނޑައިގެން ދާއިރު ވެސް ގުޑައިނުލާ ވަރުގެ ގާބުރިބުރިއެވެ.\nތަފްސީލުތައް ބާއްވަމާ ހިންގަވާށެވެ. ކުޑަކުޑަ މިސާލެއް ދަންނަވައިލާނަމެވެ. އަޅުގަނޑު އެކި ގޮތްގޮތަށް މަސައްކަތް ކޮށްގެން ވެސް، ޝަރުއީ ދާއިރާގެ ތަމްރީނަށް 2017 ވަނަ އަހަރު ބަޖެޓެއް ނުލިބުނެވެ. ބައެއް ބެއިފުޅުން އަޅުގަނޑުގެ ގާތުގައި ވިދާޅުވިއެވެ. "ބަޖެޓް ދިނުމަކީ ދައުލަތުގެ ކަމެކެވެ. ބަޖެޓް ނުދިނީމާ، ދެން މަސައްކަތް ނުކުރެވޭނީއެވެ. ޒިންމާ ނަގާން ޖެހޭނީ ދައުލަތުންނެވެ. ޕްރޮގްރާމެއް ނުހިންގައި ތިބޭނީއެވެ. ނުހިންގީ ކީއްވެގެންހެއްޔޭ އެއްވެސް މީހަކު ސުވާލު ކޮށްފި ނަމަ، ބަޖެޓް ނުދެއްވާތީއޭ ބުނީމާ އެ ނިމުނީއެވެ." އަޅުގަނޑު އެފަދަ ބެއިބެއިފުޅުންނަށް ދެންނެވީމެވެ. "ނޫނެކެވެ. ތިޔަހެނެއް ކަމަކު ނުދާނެއެވެ." މިހެން ދަންނަވައިފައި، އަޅުގަނޑު އަމިއްލަޔަށް ޕްރޮގްރާމް ޕްރޮޕޯސަލްތައް ތައްޔާރު ކޮށްގެން ޔުނިސެފާއި ޔޫއެންޑީޕީއާ ބައްދަލު ކޮށް، އެ އިދާރާތަކާ މަޝްވަރާ ކުރީމެވެ. އެތައް ބައްދަލުވުންތަކަކަށް ފަހު، އެ ދެ އިދާރާއިން 2017 ވަނަ އަހަރު ފަނޑިޔާރުންނާއި ޝަރުއީ ދާއިރާގެ މުވައްޒަފުންގެ ތަމްރީނުތަކަށް 2.1 މިލިޔަން ރުފިޔާ ހޯދީމެވެ. ޝަރުއީ ދާއިރާގެ ތާރީޚު ބައްލަވާށެވެ. އެއް އަހަރެއްގެ ތެރޭގައި، އެހައިތަނަށް ޔޫއެން އިދާރާތަކުން ޝަރުއީ ދާއިރާގެ ތަމްރީނަށް އެންމެ ބޮޑު އެހީއެއް ލިބުނު އަހަރަކީ އެއީއެވެ.\nދެހާސް އަށާރަ ވަނަ އަހަރު، ޖުޑީޝަލް އެކަޑަމީގެ ޗާންސެލަރކަމުގެ މަގާމަށް ކުރިމަތިލުމުގެ ފުރުސަތު ދިވެހިރާއްޖޭގެ ސުޕްރީމް ކޯޓުން ހުޅުވައިލެއްވުމުން، އަޅުގަނޑު ވެސް މަގާމަށް ކުރިމަތި ލީމެވެ. މާތްރަސްކަލާނގެ ރަހުމަތްޕުޅުން، ހޮވުނީ އަޅުގަނޑެވެ. މަގާމަށް ޓަކައި އެއްވެސް މީހަކަށް ހުށައެޅި ހުށައެޅުމެއް، އެދުނު އެދުމެއް، ބައްދަލު ކުރި ބައްދަލުކުރުމެއް ފަދަ އެއްވެސް ކަމެއް ނުއޮންނާނެއެވެ. އަޅުގަނޑު އައްޔަން ކުރެވުނީ ފަސް އަހަރުގެ ކޮންޓްރެކްޓެއްގެ ދަށުންނެވެ. ނަމަވެސް އޭގެ ފަހުން އަހަރެއްހައި ދުވަސް ފަހުން، މިދިޔަ ސެޕްޓެންބަރު މަހުގެ ތެރޭގައި އަމަލު ކުރާން ފެށުނު ޖުޑީޝަލް ސަރވިސް ކޮމިޝަނުގެ ގާނޫނަށް ގެނެވުނު އިސްލާހުތަކާ އެކު، ޖުޑީޝަލް ސަރވިސް ކޮމިޝަނުގެ ޖަލްސާއަކުން އަޅުގަނޑު މަގާމުން ވަކި ކުރާން ނިންމަވައި، އެކަން ޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަނަށް އަންގަވައިގެން، އަނގަބަހުން ވަޒީފާއިން ވަކި ކުރެވިއްޖެ ކަމަށާއި، ލިޔުން "މާދަމާ އިރާދަ ކުރެއްވިއްޔާ ހަވާލު ކުރާނަން" ކަމުގައި ވިދާޅުވި ވިދާޅުވުމެއްގެ މައްޗަށް، މި ހުންނަނީ ގޭގައެވެ. އަދިވެސް އަޅުގަނޑަކަށް އަޅުގަނޑު ވަޒީފާއިން ވަކި ކުރެވުނު ގޮތުގެ ތަފްސީލުތަކެއް ރަސްމީ އެއްވެސް ލިޔުމަކުން ނާންގަވައެވެ. ދައުލަތުން އަޅުގަނޑާ އެކު ކޮށްފައި އޮތް ވަޒީފާގެ އެއްބަސްވުން، އަޅުގަނޑުގެ އެއްވެސް ކުށެއް ނެތި އުވައިލުމުން، ދެން ވާނީ ކޮން ގޮތެއްކަން ވެސް އަދިއެއް ނޭނގެއެވެ.\nއެކްޓިންގ ޗާންސެލަރއެއްގެ ގޮތުގައްޔާއި ޗާންސެލަރގެ ގޮތުގައި އަޅުގަނޑު ދިވެހިރާއްޖޭގެ ޖުޑީޝަލް އެކަޑަމީއަށް ޚިދުމަތް ކުރި ގޮތުގެ ވާހަކަ ވެސް ކުރު ގޮތަކަށް ދަންނަވައިލާނަމެވެ. ވަރަށް ކުރުކޮށެވެ. ވަރަށް ޚުލާސާކޮށެވެ.\nދެހާސް ސޯޅަ ވަނަ އަހަރުގެ އޭޕްރިލް މަހުގެ ފަހުކޮޅުން ފެށިގެން މި އަހަރުގެ ސެޕްޓެންބަރު މަހުގެ ކުރީކޮޅާ ހަމަޔަށް އަޅުގަނޑު ދިވެހިރާއްޖޭގެ ޖުޑީޝަލް އެކަޑަމީގައި މަސައްކަތް ކުރި އިރު، އާއްމު ގޮތެއްގައި، ދުވާލަކު އޮފީހުގެ މަސައްކަތުގައި އޮފީހުގައި ދިހަ ވަރަކަށް ގަޑި ހޭދަ ކުރަމެވެ. ބާރަ ފަނަރަ ވަރަކަށް ގަޑި އިރު އޮފީހުގެ މަސައްކަތުގައި އުޅެފައި ހުރި ދުވަސްތައް މަދެއް ނުވާނެއެވެ. ގޭގައި އުޅޭ ވަގުތުތަކުގައި އިތުރު އެތައް ވަގުތެއް އޮފީހުގެ ފަންނީ މަސައްކަތްތަކަށް ހޭދަ ކުރަމެވެ. ޕްރޮގްރާޕް ޕްލޭންތަކާއި، ޕްރޮޕޯސަލްތައް ފަދަ އެއްޗެތި ތައްޔާރު ކުރުމުގައެވެ.\nގާތްގަނޑަކަށް ތިން އަހަރުގެ ތެރޭގައި، އަޅުގަނޑު ސަލާން ބުނެފައި ހުރި ދުވަސްތައް ހަމަ ޔަގީނުން ފަނަރަޔަކަށް ނާރާނެއެވެ. ތިން އަހަރު ދުވަހުގެ ތެރޭގައި ނެގި ހަމައެކަނި ޗުއްޓީއަކީ 2018 ވަނަ އަހަރުގެ ރަމަޟާން މަހުގެ ތެރޭގައި ނެގި ވިއްސަކަށް ދުވަހުގެ އަހަރީ ޗުއްޓީއެވެ. އާއިލީ ޒިންމާގެ ޗުއްޓީގެ ފަސް ވަރަކަށް ދުވަސް ނެގިފައި އޮވެދާނެއެވެ. މީގެ އިތުރުން، އަހަރީ ޗުއްޓީތައް ވެސް އޮފީހަށް ޓަކައި ގުރުބާން ކޮށްލަނީއެވެ. މި ދެންނެވި މުއްދަތުގެ ތެރޭގައި އަޅުގަނޑުގެ ފުރަތަމަ ދަރިފުޅު އުފަން ވިއެވެ. ހުކުރު ދުވަހެއްގައެވެ. އަންހެނުން ހޮސްޕިޓަލުގައި ބޭއްވީ ބުރާސްފަތި ދުވަހުއެވެ. އެ ދުވަހު ސަލާމް ބުނީއެވެ. ހުކުރު ދުވަހު ދަރިފުޅު އުފަން ވުމަށް ފަހު، ޖެހިގެން އައި ފުރަތަމަ ރަސްމީ ދުވަސް ކަމަށް ވާ އާދީއްތަ ދުވަހު ހުރީ ސަލާމުގައެވެ. ހޯމަ ދުވަހުން ފެށިގެން އޮފީހަށް ނުކުތީއެވެ. ދަރިފުޅަށް ހަތް ދުވަސް ވީ ދުވަހު، ދަރިފުޅަށް ނަން ކިޔައިގެން ބަހާން ގެނައި ބޮނޑިބަތް ޕާރުސަލްތަކުގެ އެއްބައި ވެސް އުކައިލާން ބަހައްޓައިފައި، އޮފީސް ދަތުރެއްގައި ދާން މަޖުބޫރު ވެގެން ފުރައިގެން ދިޔައީއެވެ.\nޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަނުގައި އަލްފާޟިލް ޙަސަން ސަޢީދު ހުންނެވި ދުވަސްވަރު އެތަނުން، އަދި ފަހުން މިނިސްޓްރީ އޮފް ފިނޭންސުން، މެދުވެރި ވަމުން ދިޔަ ހުރަސްތަކުގެ ސަބަބުން އެކަޑަމީގައި އެއްވެސް އިރަކު އެކަށޭނަ އަދަދަކަށް ފަންނީ މުއައްޒަފުންނެއް ނުތިބެއެވެ. އަޅުގަނޑު އެތަނުގައި ހުރި ތިން އަހަރުގެ ތެރެއިން ގިނަ ދުވަސްތައް ފާއިތު ވެފައި ހުންނާނީ ހަމަ އެންމެ ލީގަލް މުވައްޒަފަކު ވެސް ނެތިއެވެ. އެހެންކަމުން، ތަނުގެ އިލްމީ އަދި ފަންނީ ހުރިހައި މަސައްކަތްތަކެއް ކޮށްފައި ހުންނާނީ އަޅުގަނޑެވެ.\nމި ދެންނެވި ތިން އަހަރުގެ މުއްދަތުގައި، ޝަރުއީ ދާއިރާގެ މުއައްޒަފުންނަށް ތަމްރީނު ދިނުމަށް ޓަކައި، އެއިގެ ކުރީން ވެއަތުވި ދިހަ ފަނަރަ ވަރަކަށް އަހަރުގެ ތެރޭގައި ހިންގިފައި ނުވާ އަދަދަށް ޕްރޮގްރާމްތައް ހިންގައިފައި ވާނެއެވެ. އެއީ ޖުމުލަ ގާތްގަނޑަކަށް ސާޅީހާއި ފަންސާހާ ދެމެދުގެ އަދަދެއްގެ ޕްރޮގްރާމެވެ. ވަރަށް ބޮޑެތި މަސައްކަތްތައް ކުރެވިފައި ހުންނާނެއެވެ. މިސާލަކަށް، އިނގިރޭސި ވިލާތުގެ ފަނޑިޔާރަކު ލައްވައި، ރާއްޖޭގެ ޖިނާއީ އަދުލުގެ ނިޒާމުގެ ގާނޫނުތަކާއި އުސޫލުތަކުގެ މައްޗަށް ބިނާކޮށް "ބެންޗް ފޮތެއް" ތައްޔާރު ކުރެވިފައި ވާނެއެވެ. މެލޭޝިޔާގެ އިންޓަރނޭޝަނަލް އިސްލާމިކް ޔުނިވަރސިޓީ އާއި، ތުރުކީގެ ސޯޝަލް ސައެންސަސް ޔުނިވަރސިޓީ އޮފް އަންކާރާ އާ އެކު، ޝަރީއަތާއި ގާނޫނުގެ ދާއިރާއިން ތަމްރީނާއި ދިރާސާތަކުގެ މަސައްކަތް ކުރުމާއި، އެކަޑަމިކް ތަރައްގީގައި ހިއްސާ ވެގެން މަސައްކަތް ކުރުމާއި، ފަނޑިޔާރުންނާއި ޝަރުއީ ދާއިރާގެ މުއައްޒަފުންނަށް ދުނިޔޭގެ ފެންވަރުގެ ތަމްރީނު ޕްރޮގްރާމްތައް ހިންގުމާއި، ދިވެހިރާއްޖޭގެ ޖުޑީޝަލް އެކަޑަމީގެ އިލްމީ އަދި ދިރާސީ ގާބިލިއްޔަތު އިތުރު ކުރުމުގައި އެހީތެރިކަން ފޯދު ކޮށްދިނުމުގެ އެމްއޯޔޫތަކެއްގައި ސޮއި ކޮށްފައި ވާނެއެވެ. ހަމަ އެފަދަ އެއްބަސްވުންތަކެއްގައި ތުރުކީ ވިލާތުގެ ޖުޑީޝަލް އެކަޑަމީ އާއި، ޕާކިސްތާނުގެ ޖުޑީޝަލް އެކަޑަމީ އާއި، ސިންގަޕޯރުގެ ޖުޑީޝަލް ކޮލެޖާއި، މެލޭޝިޔާގެ ޖުޑީޝަލް ޓްރެއިނިންގ އިދާރާއާ އެކު ސޮއި ކުރުމުގެ މަސައްކަތް ފަށައި، ބައެއް ތަންތަނާ އެކު ސޮއި ކުރެވޭ ވަރަށް މަސައްކަތް ފުރިހަމަ ކޮށްފައި ވާނެއެވެ. ކެނެޑާގެ ތަޖުރިބާކާރެއްގެ އެހީގައި، ދިވެހިރާއްޖޭގައި ކުޑަކުދީންގެ އަދުލުގެ ނިޒާމުގައި މަސައްކަތް ކުރައްވާ ފަނޑިޔާރުންނާއި އެހެނިހެން ޕްރޮފެޝަނަލް ބެއިފުޅުންނަށް ދޭނޭ ތަމްރީނުތަކުގެ ފުރިހަމަ މޮޑިޔުލްތަކެއް ތައްޔާރު ކޮށްފައި ހުންނާނެއެވެ. ކައުންޓަރިންގ ޓެރަރިޒަމްގެ ދާއިރާއިން ދުނިޔޭގެ ފެންވަރުގެ ތަޖުރިބާކާރުން ގެނެސްގެން އެ ބެއިފުޅުންގެ ބައިވެރިވުމާއި އެހީތެރިކަމާ އެކު، ޖުޑީޝަލް ކޮންފަރެންސެއް ބާއްވައި، ނެޝަނަލް ޕްލޭނެއް ތައްޔާރު ކޮށް ނެޝަނަލް ކައުންޓަރ-ޓެރަރިޒަމް ސެންޓަރ އާއި ކަމާބެހޭ އެހެން ފަރާތްތަކާ ހިއްސާ ކޮށްފައި ވާނެއެވެ. ދިވެހިރާއްޖޭގެ މަދަނީ ޢަދުލުގެ ނިޒާމު އިސްލާހު ކުރުމާ ބެހޭގޮތުން، މީގެ ކުރީން ދުވަހަކުވެސް ތައްޔާރު ކުރެވިފައި ނުވާ ފަދަ ޝާމިލު ޕްލޭނެއް، ގިނަ ދިރާސާތަކަކަށް ފަހު، ތައްޔާރު ކޮށްފައި ވާނެއެވެ. ހަމަ އެފަދަ ޕްލޭނެއް ކުޑަކުދީންގެ ޙައްޤުތައް ރައްކައުތެރި ކުރުމާއި ޖުވެނައިލް ޖަސްޓިސް އާ ގުޅޭގޮތުން ތައްޔާރު ކޮށްފައި ވާނެއެވެ.\nމި ދެންނެވި ގޮތުގެ މަތީން ޖުޑީޝަލް އެކަޑަމީގައި އަޅުގަނޑު މަސައްކަތް ކުރި އިރު، ދުވަހަކު ވެސް އެ ކިޔާ ނަޒާހަތްތެރިކަމުން ބޭރު ވާނޭ އަމަލެއް ކޮށްފައި ނޯންނާނޭކަމުގައި ދަންނަވަނީ މާތްރަސްކަލާނގެ ރަސްކަންފުޅަށް ހަމްދު ކުރުމާ އެކުގައެވެ. ކޯޓެއްގައި ހިނގަމުންދާ މައްސަލަޔަކާ ބެހޭގޮތުން، ނުވަތަ އެފަދަ އެއްވެސް ކަމަކާ ގުޅިގެން ދުވަހަކު ވެސް އެއްވެސް ކޯޓެއްގެ އެއްވެސް ފަނޑިޔާރަކަށް ގުޅައި، ބައްދަލު ކޮށް، ވާހަކަ ދައްކައި، ނާޖާއިޒު އެއްވެސް ކަމެއް ކޮށްފައެއް ނޯންނާނެއެވެ. ސިޔާސީ ކަމެއްގައި ބައިވެރި ވުން ފަދަ އެއްވެސް ކަމެއް ވެސް ކޮށްފައެއް ނޯންނާނެއެވެ. ހުރި މަގާމުގެ ހައިސިއްޔަތުން އެއްވެސް ނާޖާއިޒު ފައިދާއެއް ނުވަތަ މަންފާއެއް ހޯދައިފައި ނޯންނާނެއެވެ. އެފަދަ ފައިދާއެއް އެއްވެސް މީހަކަށް ހޯދައިދީފައެއް ވެސް ނޯންނާނެއެވެ.\nނަމަވެސް ފަނޑިޔާރުގެ "އިސްލާހު" ކުރުމުގެ ނަމުގައި ހިންގުނު ޣައިރުގާނޫނީ، ޣައިރުދުސްތޫރީ، އަދި ޣައިރުއަޚްލާގީ ޖަރީމާތަކުގެ ތެރޭގައި އެންމެ ފުރަތަމަ ކަންބަޅިއެއް ހެން ގުރުބާން ކުރެވުނު އެކަކީ އަޅުގަނޑެވެ. ދައުލަތުން އަޅުގަނޑާ އެކު ވެފައި އޮތް ވަޒީފާގެ އެއްބަސްވުމާ ޚިލާފަށް އަޅުގަނޑު ވަޒީފާއިން ވަކި ކުރެއްވީ ކީއްވެގެން ކަމެއް، ކޮން ސަބަބަކާ ހުރެ ކަމެއް ނޭނގެއެވެ. އެކި ދިމަދިމާއިން އަންނަނީ އެކި ވާހަކައެވެ. ބައެއް ދިމަދިމާއިން ފެންނަ ޓުވީޓުތަކުން އެނގޭ ގޮތުގައި، އަޅުގަނޑުގެ ކުށަކީ ކެނެރީގޭ އަލްފާޟިލް މުޙައްމަދު ނަޝީދަށް ފާޑު ކިޔުމުގެ ބަސްތަކެއް ތަންކޮޅެއް ކުރީން ބުނެފައި އޮތުމެވެ. އެހެން ބައެއް ދިމަދިމާއިން އަންނަ ޚަބަރުތަކުން އެނގޭ ގޮތުގައި، އަޅުގަނޑުގެ ކުށަކީ ރައްޔިތުންގެ މަޖިލިހާއި ޖުޑީޝަލް ސަރވިސް ކޮމިޝަނުގެ ބާރު ބޭނުން ކޮށްގެން، ބަޔަކު ޝަރުއީ ދާއިރާއާ ދިމާ ކުރި ވަގުތު "ސުޕްރީމް ކޯޓުގެ ފަނޑިޔާރުންގެ ދިފާއުގައި" ވާހަކަ ދައްކާން ނޫސްވެރީންގެ ބައްދަލުވުންތަކަށް އެރުމެވެ. މިކަމާ ގުޅިގެން ވާހަކައެއް ދަންނަވައިލާނަމެވެ. ދެހާސް ނަވާރަ ވަނަ އަހަރުގެ މާރިޗު މަހުން ފެށިގެން، ދިވެހިރާއްޖޭގެ ސުޕްރީމް ކޯޓާއި، ބައެއް ފަނޑިޔާރުންނާއި، އާއްމުކޮށް ޝަރުއީ ދާއިރާއާ ދިމާ ކުރުމަށް ބަޔަކު ހިންގަމުން ގެންދިޔަ ޣައިރުގާނޫނީ ޖަރީމާތަކާ ދެކޮޅަށް، ގާނޫނީ ގޮތުން ދެކެވޭން ހުރި ސައްހަ، ހަގީގީ، އަދި ހައްގު ވާހަކަތައް އަޅުގަނޑު ދެއްކީމެވެ. އެ ވާހަކަތައް ދައްކަމުން ދިޔަ އިރު، ދައުލަތުގެ ވަރަށް މަތީ ބެއިފުޅަކާ ގުޅުން އޮތް އަޅުގަނޑުގެ ގާތް ރައްޓެއްސަކު ވެސް އަޅުގަނޑުގެ ގާތުގައި އެ ޕްރޮގްރާމްތަކަށް ނާރާށޭ، އެ ޕްރޮގްރާމްތަކަށް އަރާތީ އަޅުގަނޑު ވަރަށް ބޮޑަށް "ބްލެކް ލިސްޓް" ވަމުން އެބަދެޔޭ ވިދާޅުވިއެވެ. އަޅުގަނޑު ދެންނެވީމެވެ. "އެ ޕްރޮގްރާމްތަކަށް އަޅުގަނޑު އަރަނީ ވަކި ފަނޑިޔާރެއްގެ ޒާތު ނުވަތަ ޝަޚްޞިއްޔަތު ދިފާއު ކޮށްދޭކަށެއް ނޫނެވެ. އަޅުގަނޑު އަރަނީ ފަނޑިޔާރުގެއާއި ފަނޑިޔާރުން ރައްކައުތެރި ކުރުމާ ބެހޭ ދުސްތޫރީ، އާލަމީ އުސޫލުތަކެއްގެ ދިފާއުގައެވެ. އަޅުގަނޑު އެ ޕްރޮގްރާމްތަކުގައި ދެއްކި ވާހަކަތައް އެހެރީއެވެ. މި ދެންނެވި ފަދަ ހައްގު ބަސްތަކެއް މެނުވީ އެއިން ދައްކަވާށެވެ. އެއިރުން ބްލެކް ލިސްޓަކަށް ނުލެއްވިޔަސް އަޅުގަނޑު މަގާމުން އިސްތިއުފާ ދީފައި ގެޔަށް ހިނގައިދާނަމެވެ. އެހެން ނޫންނަމަހީ، ކިތަންމެ ބޮޑު ބްލެކް ލިސްޓަކަށް ލައިގެން، ކިތަންމެ ބޮޑު ބިރުތަކެއް ދައްކައިގެން ވިޔަސް، ހައްގު ވާހަކަތަކެއް ދެއްކުމަކުން އަޅުގަނޑު ދުރުހެލިއެއް ނުކުރެވޭނެއެވެ."\nއަޅުގަނޑު ޝަރުއީ ދާއިރާގައި ޚިދުމަތް ކުރަމުން ދިޔަ އިރު، ބައެއް ރައްޓެހީން ދޭތެރެދޭތެރެއިން ބުނެލައެވެ. "ތިޔައީ ދެން ކޮން ބޭކާރު ކަމެއް ހެއްޔެވެ؟ ތިޔަހެން މަހަކު ލިބޭ މުސާރަކޮޅަކަށް ދައުލަތުގެ ވަޒީފާގައި ހުރުމަށް ވުރެ، ލޯވ ފާރމެއް ހަދައިގެން އަމިއްލަޔަށް މަސައްކަތް ކުރާން ފެށީމާ ލިބޭ އާމުދަނީ މާ ރަނގަޅު ވާނެއެވެ." އެއީ ތެދެއް ކަމަށް އަޅުގަނޑަށް ވެސް ގަބޫލު ކުރެވެއެވެ. އަޅުގަނޑު ކިޔަވައިދިން އަޅުގަނޑުގެ ދަރިވަރުން، މަހެއްގެ މައްޗަށް އަޅުގަނޑަށް ލިބޭ މުސާރަޔަށް ވުރެ ދެގުނަ އިތުރު އާމުދަނީ، ކޯޓުތަކުގައި ވަކާލާތު ކޮށްގެން ހޯދަމުން ގެންދިޔަކަން އަޅުގަނޑު ވެސް ދެނެހުރީމެވެ. ނަމަވެސް އަޅުގަނޑު އެމީހުންގެ ގާތުގައި ބުނަމެވެ. "ގައުމަށް ޚިދުމަތް ކުރުމަކީ އަހަރެމެން ކޮންމެ މީހެއްގެ ވެސް އެންމެ އިސް ވާޖިބަކަށް ހަދާކަށް ނުޖެހޭ ހެއްޔެވެ؟ ހުރިހާ ފަހަރަކު އަމިއްލަ މަސްލަހަތަށް ނޫނީ ވިސްނައިގެން ނުވޭ ހެއްޔެވެ؟"\nމި ކަހަލަ "އައިޑިއެލިސްޓް" އަދި "ރޮމޭންޓިކް" ހުވަފެނެއްގައި ހުއްޓައި، ގައުމަށް ކުރި ޚިދުމަތާއި، ނަޒާހަތްތެރިކަމާއި އިޚްލާސްތެރިކަމާ އެކު، ކަމަށް ކަމޭ ހިތައިގެން، ނަތީޖާ ނެރެގެން، ކުރި ޚިދުމަތުގެ ބަދަލުގައި އަޅުގަނޑަށް ދިވެހި ދައުލަތުން ކުރީ ބޮޑު އަނިޔާއެކެވެ. ކަންކަށިމަތީގައި ޖެހި ވަރުގަދަ ތަފާލަކުންނެވެ. އަސާސީ ހައްގެއް ކަމަށް ވާ ވަޒީފާ ނިގުޅައިގެންފައި، މަގުމަތި ކޮށްލީއެވެ. އެއްކަލަ "ނަޒާހަތްތެރިކަން" އިސް ކުރާން ހަދައިގެން، އަޅުގަނޑަށް ލިބުނު ފުލެޓެއް، ލޯނެއް، ކާރެއް، އެހެން އެއްޗެއް ވެސް ނެތެވެ. އެކައުންޓަށް ވަން ގޮތް ނޭނގޭ ފައިސާތަކެއް ވެސް ނެތެވެ. މާތްކަލާނގެ އިމަށް މިންވަރު ކުރެއްވި ގޮތުގެ މަތީން، ބޯހިޔާ ކޮށްލާނޭ ފުރާޅުގަނޑެއް ވެސް މި ގައުމުގެ ބިންމައްޗަކު އަޅުގަނޑަކަށް ނެތެވެ. ވަރަށް ގާތް ބެއިފުޅަކު އަޅުގަނޑުގެ ގާތުގައި އެއްދުވަހަކު ވިދާޅުވިއެވެ. "މާޖިދެވެ. އަހަރެމެން ކުޑައިރު އަހަރެމެން އަހަނީ ވައްކަން ނުކުޅަޔަސް ޒިލޭބި ކެވިދާނެޔޭ ބުނެ ކިޔާ ރީތި ވާހަކައެކެވެ. އެ ވާހަކަ ވަރަށް ރީއްޗެވެ. ވާހަކަ އަހައިލުމުން ހިތަށާއި ޒަމީރަށް ފިސާރި އަސަރު ކުރެއެވެ. އެއީ ހައުދަހައި ބޮޑު ތެދެކޭ ހީ ވެއެވެ. ނަމަވެސް ޒަމާންތަކެއް ފަހުން، މިއަދު ކަންކަން ހިނގަމުންދާ ގޮތާއި، އަހަރެމެންނަށް ކުރެވުނު ތަޖުރިބާޔާ މެދުގައި ވިސްނައިލުމުން، އެނގުނު ކަމަކީ ކުޑައިރު އިވުނު އެ ވާހަކަޔަކީ ހަމަ ހުސް ދޮގުކަމެވެ. ވައްކަން ނުކޮށް ހަމަ ޒިލޭބީ ނުކެވެނީއެވެ. ޒިލޭބީ ލިބެނީ ވެސް، ޒިލޭބީ ކެވެނީ ވެސް ހަމަ ވައްކަން ކުރާ މީހުންނަށެވެ. ވައްކަން ނުކުރާ މީހުންނަށް ޒިލޭބީ ނުލިބޭ ތާނގައި، ވަގުންގެ ސިއްކަ ވެސް އާޚިރުގައި ޖެހެނީ އެމީހުންގެ ނިތްކުރީގައެވެ."\nދިވެހިރާއްޖޭގެ ކަންކަން ހުރި ގޮތުން، ދިވެހި މުޖުތަމައުގެ ސިޔާގުގައި، ރަހުމަތްތެރިޔާ އެ ވިދާޅުވީ ތެދަކަށް މެނުވީ ނުވެއެވެ. މި މުޖުތަމައުގައި ޒިލޭބި ލިބެނީ އެންމެ ގިނައިން ވައްކަން ކުރާ މީހުންނަށެވެ. އެންމެ ގިނައިން ދޮގު ހަދާ މީހުންނަށެވެ. އެންމެ ބޮޑެތި ޚާއިނުންނަށެވެ. ވެއަތު ވެދިޔަ ބާރަވަރަކަށް އަހަރުގެ ތަޖުރިބާއިން އަޅުގަނޑަށް އެނގުނު ކަމަކީ، މި ގައުމުގައި "ހައްގު" ނުވަތަ "ތެދު" އެއީ އެއްވެސް އަގެއް ހުރި އެއްޗެއް ނޫންކަމެވެ. އެންމެން "އިންސާފަށް" ގޮވާ އިރު، ހަގީގަތުގައި އިންސާފަށް ލޯބި ކުރާ ދާދި މަދު ބަޔަކު މެނުވީ މިތަނުގައި ނެތް ކަމެވެ. ދިވެހި ގިނަ ރައްޔިތުންނަށް މުހިއްމީ އެމީހުން ބައިއަތު ހިފައިގެން ތިބި "ސިޔާސީ ސާހިބުން"ގެ ބަސްކަމެވެ. ތިމާމެންގެ ސިޔާސީ ސާހިބުމީހާ މީހެއްގެ ކަރުގައި ޖައްލާދުގެ ކަނޑި ޖައްސައިފި ނަމަ، އެމީހެއްގެ ކުށެއް އޮތްތޯ ބެލުމެއް ނެތި، ރައްޔިތުން ގޮވަނީ "ކަތިލާ، ކަތިލާ، ކަތިލާ" މިހެން ކަމެވެ. ތަޖުރިބާއިން އަޅުގަނޑަށް އެނގި ކަށަވަރު ވީކަމަކީ ދިވެހި ގައުމަށް ކުރާ ޚިދުމަތެއްގެ ބަދަލުގައި ހެވެއް ލިބުން އެއްކިބައިގައި އޮއްވައި، އެއްވެސް ރަހުމެއް ހަމްދަރުދީއެއް ވެސް މިއަދު މި އޮތް ދިވެހި ގައުމު އެމީހަކަށް ނުކުރާނެކަމެވެ.